Dhiraagu ge heyo badhalaa eku, ekasheegenvaa thasallee eh libeyne: Maleeh | Mihaaru\nޚަބަރު / ކުރީގެ މިނިސްޓަރު މުހައްމަދު މަލީހް ޖަމާލް\nދިރާގުގެ ހެޔޮ ބަަދަލާއެކު، އެކަށީގެންވާ ތަސައްލީއެއް ލިބޭނެ: މަލީހް\nމިނިސްޓަރު މަލީހް، ދިރާގުގެ ސީއީއޯ އިސްމާއިލް ރަޝީދާ ސަލާމް ކުރައްވަނީ.---ފައިލް ފޮޓޯ: މިހާރު\n01 އޯގަސްޓް 2020 - 14:25\nއިތުރު ޑޭޓާ އާއި ސްޕީޑާ އެކު، ދިރާގުގެ ފިކްސްޑް ބްރޯޑްބޭންޑް ޕެކޭޖްތަކަށް އެ ކުންފުނިން ހެޔޮ ބަދަލެއް ގެނައުމުން، ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލު އެކަމަށް މިއަދު ޝުކުރު އަދާކުރައްވައިފި އެވެ.\nދިރާގުން ގެނައި ހެޔޮ ބަދަލުތަކާ ގުޅޭގޮތުން މަލީހް، "މިހާރު" އަށް ދެއްވި ކުރު އިންޓަވިއުގައި ވިދާޅުވީ، އެއީ އެކަށީގެންވާ ލުއިތަކެއް ކަމަށާއި އެކަމަށް ސަރުކާރުން ޝުކުރު އަދާކުރާ ކަމަށެވެ.\n"ކޮވިޑް-19އާ ގުޅިގެން ރައްޔިތުން މާލީ ދަތިކަމެއްގައި އުޅޭ މި ދުވަސްވަރު މި ލިބުނު ލުޔާއެކު އެކަށީގެންވާ ތަސައްލީއެއް ލިބޭނެ ކަމަށް އަޅުގަނޑު ދެކެން. މިއީ ގޭގައި ތިބެ، ކިޔެވުން ފަދަ ކަންކަން ކުރާ ދަރިވަރުންނަށް ވެސް ލިބޭނެ ބޮޑު ލުޔަކަށް ވާނެ،" މަލީހް ވިދާޅުވި އެވެ.\nމިއީ ދިރާގުން އަމިއްލަ އިސްނެގުމަށް ގެނައި ބަދަލެއް ކަމަށާއި އާ އަގުތައް ކަނޑައެޅީ ސަރުކާރުން ނޫން ކަމަށް ވެސް މަލީހް ވިދާޅުވި އެވެ.\nMi dhathi dhandivalhuga @Dhiraagu in rayyithunnah foarukoh thiya dhevvi luyah Dhiraagu ge management ashaai emmehaa muazzafunnah shukuru adhaakuran. Mi luithakuge sababun mivaguthah rayyithunnah edhevey thasahlee eh libeyne kamah unmeedhu kuran. https://t.co/eyexcHglTy\n— Mohamed Maleeh Jamal (@maleehjamal) August 1, 2020\nމިނިސްޓަރު މަލީހުގެ ޓުވީޓް\nއިންޓަނެޓުގެ ޚިދުމަތުގެ އަގުހެޔޮ ކުރުމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީން ކުރަން ޖެހޭ ހުރިހާ ކަމެއް ނިންމައި ރައީސް އޮފީހަށް މިދިޔަ އަހަރުގެ ފަހުކޮޅު ވަނީ ފޮނުވައިފަ އެވެ.\nމަލީހް ކުރިން ވިދާޅުވެފައި ވަނީ އިންޓަނެޓްގެ ޚިދުމަތުގެ އަގުހެޔޮ ކުރުމަށް ކޮމިއުނިކޭޝަން މިނިސްޓްރީން ކުރަން ޖެހޭ ހުރިހާ ކަމެއް ނިންމައި ޖޫން 19، 2019 ގައި ގައި ރައީސް އޮފީހުގެ ޕޮލިސީ ސެކްޝަނަށް އެ ނިންމުންތައް ފޮނުވާފައިވާ ކަމަށެވެ. އެހެންވެ، ދެން ކުރަން ޖެހޭ އަމަލީ މަސައްކަތްތައް މިނިސްޓްރީން ކުރާނީ ރައީސް އޮފީހުން އެކަމަށް އިރުޝާދު ދިނުމުން ކަމަށް މިނިސްޓަރު ވިދާޅުވެފައި ވެ އެވެ. އޭގެ ފަހުން މިކަމާ ގުޅޭ އެއްވެސް ޚަބަރެއް ނެތެވެ.\nއިންޓަނެޓުގެ އަގު ހެޔޮކުރުމަކީ މި ސަރުކާރުގެ ވައުދެއް ކަމަށް ވިޔަސް އެކަމަށް އަމަލީ ސިފައެއް ގެންނަން ނިންމާފައި ވަނީ އަންނަ އަހަރެވެ.\nދިރާގުން މިއަދު ގެނައި އާ ބަދަލުތަކާއެކު ހޯމް ފައިބާ ބްރޯޑްބޭންޑު ޕެކޭޖުތަކަށް ބޮޑު ބަދަލެއް ވަނީ ގެނެސްފަ އެވެ. މި ބަދަލާ އެކު، ކަސްޓަމަރުންނަށް އިތުރު ޚަރަދަކާ ނުލައި، އިތުރު ޑޭޓާ އާއި ސްޕީޑް ލިބޭނެ އެވެ.\nޕެކޭޖްތަކުގެ އަޕްގްރޭޑްތަކާ އެކު، ކަސްޓަމަރުންނަށް 20-65 ޕަސެންޓާ ދެމެދުގެ އިތުރު ޑޭޓާ އަދި އަވަސް ސްޕީޑު ވެސް ލިބޭނެ އެވެ. މި ބަދަލާ އެކު، ކަސްޓަމަރުންނަށް އިންޓަނެޓުގެ މަހު ފީން 21-40 ޕަސެންޓާ ދެމެދުގެ ލުޔެއް ލިބޭނެ އެވެ.\nއިންޓަނެޓް ދިރާގު ކުރީގެ މިނިސްޓަރު މުހައްމަދު މަލީހް ޖަމާލް ކޮމިއުނިކޭޝަން މިނިސްޓްރީ\n37 ކޮމެންޓް, 93 ރިއެކްޝަންސް\nދިރާގުން މިކުރި ކަމަކީ ބޮޑު އޮޅުވާލުމެއް! މިއަކުން ތަސައްލީއެއް ނުލިބުނު! ބޮލަށް އުނދަގޫވީ! ޕެކޭޖްގެ ނަންބަދަލުކޮށްލާފަ 50 ޖީބީ ވަރު އިތުރު ކޮށްލީ! 25އެމް އެއީ ކުރީގެ 10އެމް އަށް ކިޔާނަން! ސްޕީޑް ޓެސްޓްގަ އެކަނި 25 އެމްބީޕީއެސް ލިބެނީ! ގުނބޯ ހައްދިޔަސް ފުކެއް ބޮޑުވަރުމިއީ! ކޮމިއުނިކޭޝަން މިނިސްޓްރީން / ކޭމްއިން މިކަންބަލައި ފިޔަވަޅު އަޅަންޖެހޭ! އިންޓަރނެޓް މީ އަސާސީ ޚިދުމަތެއް! އަވަށްޓެރި ގައުމުތަކުގެ މިޚިދުމަތްދޭ ވަރަށް ނުދެވޭނަމަ ހިއްސާ ވިއްކާލާ!\nމަގޭ ހިތަށް އަރާ މީނައަށް އަނގަ ހުޅުވަން ކެރޭކަން.\nދިރާގުގެ ވާހަކަ އިރުއަލިވާ ހިސާބުގައި ނުދެއްކިއްޔާ ރަނގހަޅުވާނީ. ކިޔަވާކުދިންނަށް ދިން5ޖީބީވެސް ދިނީ ލިޔުމުން. އަމަލީގޮތުން ބޭނުން ނުކުރެވޭ. މުޅިންވެސް އަޅުވަނީ އަނދުން. މިހާރު ދިރާގުން ދައްކާ ވާހަކައަކަށް އިތުބާރެއް ނުކުރަން، ނަމަވެސް ގޮތެއް ނެތީމާ އެކުގައި އުޅެނީ. ވީހާ ގިނަބަޔަކަށް ތިޔަވިޔަފާރި ކުރުމަށް ހުޅުވާލަންވީ. އޭރުން ހެޔޮ ބަދަލެއް ފެނިދާނެތޯއްޗެ. ދިރާގު އެކަނި އޮތްއިރު 500 ރުފިޔާއަށް ސިމެއް... ބޯހަލާކު. މިއަދު ؟؟؟\nދެން މިހާރު މިގެނައި ބަދަލަކީ ހަގީގަތުގަ ހެޔޮ ބަދަލެއް. ކުރީގެ އަގު ހެޔޮ ޕެކޭޖް ތަކުގެ ޔޫސޭޖް އެލަވަންސް ފުދޭ ވަރަކަށް ބޮޑު ކޮށްފި. ވީމާ އަގުބޮޑު ޕެކޭޖްތަށް ގެންގުޅޭ ފަރާތްތަކުން އަގު ހެޔޮ ޕެކޭޖް ތަކަށް ބަދަލު ކޮށްލުމުން އިންޓަނެޓްގެ އަގު ހެޔޮކޮށްލެވޭނެ ބިލް ކުޑަކޮށްލެެވޭނެ.\nފެއަރ ޔޫސޭޖް ހަމަވިޔަސް ނެޓްފްލިކްސް، ޔޫޓިއުބް ބެލެންޖެހޭނެ ބަފާރ ކުރަން ނުޖެހި. ނެޓްފްލިކްސް ގޫގަލް ކަހަލެ ކުންފުނި ތަކުން ކޭޗް ސާރވަރ ހިލޭ އައިއެސްޕީ އަށް ދީފަ ހުރީ. ދިރާގުން ހަމައެކަނި ކަރަންޓަށް ޙަރަދު ކުރަނީ.\nނޭންގޭތޯ ތިޔަބުނާ ޕެކޭޖުގެ އެލަވެންސް މަދުކުރިކަން.. ވަކިނެތް ތިބުނާ އަގުހެޔޮ ޕެކޭޖް ނެގޭކައްވެސް...\nމިއަދު ހީވެ ހުރިހާ ދުވަހަކަށްވުރެ ކަންތައް ބޮޑުހެން\nލުޔެއް ނުވާނެ ބިލް ކުޑަނުވާ ހާ ހިނދަކު.. އަހަރުން ޕެކޭޖް ނަގަނީ ޑާޓާ ބޭނުން ވާ ވަރަކަށް ނޫން ކިރިޔާ ދެއްކޭ ވަރަށް.\nރެގިއުލޭޓަރުން ކުރާކަމެއް ނެތް ދޯ؟!؟ ވިޔަފާރިވެރިންގެ ހެޔޮފުޅުކަމުން ހުރިހާކަމެއްވެސް ކޮށްދެނީ ..\nއަޅުގަނޑަށް ހީވަނީ ޖީބީ އިތުރުކޮށް ސްޕީޑް އަވަސް ކުރުމަކީ އިންޓަރނެޓް އަގުހެޔޮ ކުރުމެއް ނޫންހެން. ތިހެން ހެދުމުންވެސް ކަސްޓަރމަރ ދައްކަންޖެހޭ ފައިސާގެ އަދަދު ކުޑައެއް ނުވާނެ. އެހެންކަމުން ރަނގަޅު ގޮތަކީ އަގުހެޔޮ އަތްފޯރާ ސްޕީޑް ރަނގަޅު އާ ޕެކޭޖްތަކެއް ތައާރަފް ކުރުން. އެއަރޓެލް އިން މަހަކު6ޑޮލަރަށް 45 ޖީބީ ލިބޭ. ދިރާގުން 35 ޑޮލަރަށް މަހަކުދެނީ 10 ޖީބީ. އެވެސް ބްރައުޒިންގ އަށް5ޖީބީ، ސޯޝަލް މީޑިއާއެކޭ ކިޔާފަ ބޭނުމެއްނެތް5ޖީބީ.\nމަސް މެދަށްނުދަނިސް ޕެކޭޖް ހުސްވާނެ. ޕޮޕަޕް ނުކުރަންޔާ ލިބޭނީ ހަމަ ފިނިހަކަ ސްޕީޑްގައި. ތީހަމަ އަޅުވާލި އަދުނެއް. ތްރޮޓަލް ސްޕީޑް މަތި ނުކުރަންޔާ ތީ ހަމަ ބޭކާރު ކަމެއް. ރައްޔެތުން ގުބޯނުހައްދާ\nމިއީ ވަރަށް އަޑިނުބައި ބައެއް. އެންމެކުރިން ފައިބަރ ޕެކޭޖުތައް ފެށިއިރު އެލަވަންސް ހަމަވީމަވެސް މަދުވެގެން 1 އެމްބީޕީއެސް ސްޕީޑުގަ ލިބޭނެކަމަށް އިންނަނީ. އެކަމު ފަހުން އެބަދަލުކުރީ “1 އެމްބީޕީއެސްއާ ހަމައަށޭ ސްޕީޑުލިބޭނީ” މިއީ ވިޔަފާރީގަ މަކަރުހެދުން. މިހާރު 256 ކޭބީޕީއެސް ގަ ސްޕީޑްއިނަސް ކަސްޓަމަރުންނަށް މައްސަލަޖެއްސޭނެ ގޮތެއް ނެތް.\nދިރާގު އަދި ބޭންކް އޮފް މޯލްޑިވްސް އިން ދުވަހަކުވެސް ކަސްޓަމަރުންނަށް ފައިދާވާ އެއްވެސް ކަ މެއްނުކުރާނެ. މުޅިން ގޭސް އަނބުރާބައެއް.


Manaa beyhuge massalaigai makaru hedhikan saabithuve, Russia ah4aharuge suspension eh - One Online\nރަޝިއާގެ އެތުލީޓުން، އޮލިމްޕިކް 2014ގެ ހުޅުވުމުގެ ރަސްމިއްޔާތުގައި -- ފޮޓޯ/ އީޕީއޭ\nމަނާ ބޭހުގެ މައްސަލައިގައި މަކަރު ހެދިކަން ސާބިތުވެ، ރަޝިއާއަށް ހަތަރު އަހަރުގެ ސަސްޕެންޝަނެއް\nމަނާ ބޭހުގެ މައްސަލައިގައި މަކަރު ހެދިކަން ސާބިތުވެ، ވޯލްޑް އެންޓި ޑޯޕިން އެޖެންސީ (ވާޑާ) އިން ރަޝިއާއަށް ކުރިއަށްއޮތް ހަތަރު އަހަރު ބައިނަލްއަގުވާމީ ކުޅިވަރު މުބާރާތްތަކުގައި ވާދަނުކުރެވޭ އެގައުމު ސަސްޕެންޑްކޮށްފިއެވެ.\nމަނާ ބޭހުގެ މައްސަލައިގައި ވާޑާ އިން ރަޝިއާއަށް ކުރިއަށްއޮތް ހަތަރު އަހަރު ކުޅިވަރު މުބާރާތްތަކުގައި ވާދަނުކުރެވޭ ގޮތަށް ސަސްޕެންޑްކުރުމުން އަންނަ އަހަރު ޖަޕާނުގެ ޓޯކިޔޯގައި ބާއްވާ އޮލިމްޕިކްސް އާއި 2022ގައި ގަތަރުގައި ބާއްވާ ވޯލްޑް ކަޕުގައި ރަޝިއާއަށް ބައިވެރިއެއް ނުވެވޭނެއެވެ.\nވާޑާ އިން އެ ނިންމުން ނިންމާފައިވަނީ މިއަދު ސްވިޒަލެންޑްގައި ބޭއްވި އެ ޖަމިއްޔާގެ އެގްޒެކެޓިވް ކޮމިޓީގެ ބައްދަލުވުމުގައެވެ. އެގްޒެކެޓިވް ކޮމިޓީން އެ ނިންމުން ނިންމާފައިވަނީ ރަޝިއާގެ އެންޓި ޑޯޕިން އެޖެންސީ (ރުސާޑާ) އިން ލެބޯޓަރީ ޑާޓާ އޮޅުވާލާފައިވާ ކަމަށް ސާބިތުވުމުންނެވެ.\nރަޝިއާ އިން ޓެސްޓުތައް ބަދަލުކޮށް، އޮޅުވާލާފައިވާ ލެބޯޓަރީ ޑާޓާތަކަކީ ރަޝިއާގެ ސަރުކާރުގެ އެއްބާރުލުމާއެކު މީގެ ކުރިން ހެދި މަކަރަކާ ގުޅިގެން ކުރި ސަސްޕެންޝަނަށްފަހު 2018ގައި އެގައުމުން ވާޑާއަށް ހުށަހަޅަން ޖެހުނު ޑާޓާތަކެވެ. ރަޝިއާ އިން ވާޑާއަށް އެ ޑާޓާތައް ހުށަހަޅާފައިވަނީ މިއަހަރުގެ ޖެނުއަރީ މަހުއެވެ.\nއެ ސަސްޕެންޝަން އިސްތިއުނާފުކުރުމަށް ކޯޓް އޮފް އާބިޓްރޭޝަން (ސީއޭއެސް) އަށް ހުށަހެޅުމަށް ރަޝިއާގެ ޑޯޕިން އެޖެންސީއަށް ވާޑާ އިން ވަނީ 21 ދުވަހުގެ މުހުލަތެއް ދީފައެވެ.\nކުޅިވަރު މުބާރާތްތަކުން ހަތަރު އަހަރަށް ރަޝިއާ ސަސްޕެންޑްކުރުމަށް ނިންމި ނަމަވެސް، އަންނަ އަހަރު ބާއްވާ ޔޫރޯ ފުޓުބޯޅަ މުބާރާތުގައި އެގައުމަށް ވާދަކުރެވޭނެއެވެ. އެ މުބާރާތުގައި ރަޝިއާއަށް ބައިވެރިވެވެނީ ޔޫރޯ މުބާރާތް އިންތިޒާމުކުރާ ޔޫއެފާއަކީ ވާޑާގައި ކްލެސިފައިކޮށްފައިވާ ޖަމިއްޔާއަކަށް ނުވާތީއެވެ.\nގުޅޭ ޓެގު ރަޝިޔާ\nރާއްޖެ އާއި ރަޝިއާއާ ދެމެދު ވައިގެ ދަތުރުތައް ފަށަނީ


ވާށޭ މަށާ އެކީ-29 – Esfiya\nދެމީހުންނަށް ކޮޓަރިއާ ދިމާއަށް ދުއްވައިގަނެވުނީ އެކު އެކީއެވެ. ދޮރުމައްޗަށް ހުއްޓުނު ރައިހާ ގަނޑުވިކަހަލައެވެ. އެންމެ ފިޔަވަޅެެއްވެސް އޭނާ އަކަށް ކުރިއަކަށް ނޭޅުނެވެ.\nމުށިތައް މައްޗަށް ވެއްޓިފައި އޮތް ހުސޭނު ކައިރީ އިނދެގެން އައިސާފުޅު ރޮމުން ގެންދިޔައެވެ. ހާސްވެފައި ހުރި ކައިލްވެސް ކައިރީ އިށީނދެ ހުސޭނުގެ ހަބަރު ހުސްވެފައި އޮތް މޫނަށް ބަލައިލިއެވެ. އެއަށްފަހު ހަލުވި ފިޔަވަޅުތަކެއްގައި އައިސް ރައިހާގެ ކުރިމަތީ ހުއްޓިލިއެވެ.\n“ރައި.. އެންބިޔުލެންސް ގަ ހޮސްޕިޓަލަށް އަވަހަށް ކާފަ ގެންދަން ހިނގާ.. ކާފަގެ ހިތުގެ ވިންދު ބަލާބަލަ.. ރައި އަކަންނު ބޮޑަށް އިނގޭނީ ..” ކައިލް ހާސް ކަމާއެކީ ވާހަކަ ދެއްކި އިރުވެސް ރައިހާ ހުރީ ޖެހި ބުދެއްހެން ހުއްޓުން އަރާފައެވެ.\n“ރައި..!” ރައިހާގެ ދެކޮނޑުގައި ހިފަމުން ކައިލް ތަޅުވައިގަތެވެ. ރައިހާ އަށް ހޭވެރިކަންވީ ދެނެވެ. ކުއްލިއަކަށް ލޮލަށް ކަރުނަތައް ބޮނޑިވެގެން ދިޔައެވެ.\n“ލުކް ރައި..މީ ހާސްވެގެން އަތް އުރާލަންވީ ވަޤުތެއް ނޫން.. ހީ ނީޑްސް ޔޫ ރައިޓް ނައު..” ރައިހާ އާ ހަތަރު ކަޅި ހަމަކުރަމުން ކައިލް ރައިހާގެ ދެލޯ ފޮހެލަ ދިނެވެ. ރައިހާވެސް ބޯ ޖަހާލުމަށްފަހު ދުވެފައި އައިސް ހުސޭނު ކައިރި އިށީނދެ ހިތުގެ ވިންދު ބަލަމުން ނޭވާ ލައިތޯ ޗެކް ކުރަން ފެށިއެވެ. އެވަޤުތު ކައިލް އެންބިޔުލެންސަށް ގުޅިއެވެ.\nއިރުކޮޅެއް ނުވެ އެންބިއުލެންސްގެ އަޑު އިވިގެން ދިޔައެވެ. ކައިލް ހުސޭނު އުފުލާލައިގެން ފެންޑާއަށް ނެރުނެވެ. އެންބިޔުލެންސްގައި ތިބި މެޑިކަލް ސްޓާފުންގެ އެހީ އާއެކު ހުސޭނު ހޮސްޕިޓަލަށް ގެންގޮސް އަވަސް ފަރުވާދޭން ފެށިއެވެ. ރައިހާވެސް އަވަސް އަވަހަށް އޭނާގެ މަންމައާ ގުޅަމުން އެޚަބަރު ހިއްސާކުރިއެވެ.\nއައިސާފުޅު އޭރުވެސް ހަމަޔަކަށް ނޭޅެއެވެ. ރައިހާ އައިސް އައިސާފުޅު އެމަރޖެންސީ ރޫމްގެ ކައިރީ ހުރި ގޮނޑި ބަރީގައި ބައިންދަމުން ހުރިހާ ކަމެއް ރަނގަޅުވާނެ ކަމަށް ވިސްނައިދެމުން ދިޔައެެވެ.\nކައިރީގައި އެމަންޒަރު ބަލަން ކޮޅަށް ހުރި ކައިލް އަށް ރައިހާގެ ދެލޮލުގައިވީ ހާސްކަމާއި ހިތްދަތިކަން ފެންނަކަހަލައެވެ. އެހެނަސް އެ ހުރިހާ ކަމެއްގެ މައްޗަށް ހިތްވަރުގަދަކަން ދައްކަމުން ދިޔަގޮތް ފެނުމުން ރައިހާ އާ މެދު ފަޙުރުވެރިވެވުނެވެ. އެހިތުގައި ރައިހާއަށް އޮތް ލޯބި އިތުރުވެގެން ދިޔަ ފަދައެވެ.\nއައިސާފުޅު ކޮންމެވެސް ވަރަކަށް ހަމަޖެހުމުން ރައިހާ އައިސް ކައިލްގެ ކައިރީ ހުއްޓިލިއެވެ.\n” ކައި އަހަންނަށް ހީވަނީ ކާފަ ވީ އެންމެ އަވަހަކަށް މާލެ ގެންދަންވީހެން.. މި ރަށުގަ ނުވެސް ހުންނާނެ ފަރުވާދޭ ފެސިލިޓީ ތަކެއް..” ރައިހާގެ އަޑުގައިވީ ހާސްކަން ފާޅުވަމުން ދިޔައެވެ.\n” އިރާދަކުރެއްވިއްޔާ ހުރިހާ ކަމެއް ރަނގަޅުވާނެ.. ޑޮކްޓަރ ނިކުތީމަ ބުނާއެއްޗަކުން މާލެ ދާން ހަމަޖައްސާނީ..” ކައިލް ވެސް ވަޤުތު ގުނަމުން ދިޔައީ ޑޮކްޓަރާއި ބައްދަލުވާނެ އިރަކަށެވެ. ދެން ކުރަންޖެހޭ ކަމެއްވެސް ކުރެވޭނީ އައިސާފުޅުގެ ހާލު އެނގިގެން ކަމުގައި ވާތީއެވެ.\nކުއްލިއަކަށް އެމަރޖެންސީ ރޫމްގެ ދޮރު ހުޅުވިގެން ދިޔައެވެ. ރައިހާއާއި ކައިލްގެ ނަޒަރުވެސް ވަޤުތުން އެދިމާޔަށް ހުއްޓުނެވެ. ޑޮކްޓަރު އައިސް ރައިހާމެން ކައިރީ ހުއްޓިލިއެވެ.\n“ޕޭޝެންޓްގެ ހާލު އަދިވެސް ރަނގަޅެެެެއް ނޫން.. ހާޓް ރޭޓްވެސް ވަރަށް ދައްކޮށް އުޅެނީ.. އަޅުގަނޑުމެން އިތުރު ޓެސްޓް ތައް ހަދަމުން މިދަނީ.. އިތުރު އެއްޗެއް ދަންނަވަން އިނގޭނީ ޕޭޝަންޓް ހޭ އެރީމަ..” ޑޮކްޓަރުގެ ވާހަކަ ތަކާއި އެކު ރައިހާގެ ކަންބޮޑުވުން ވީ ހައްތަހާ އިތުރެވެ.\n“ޑޮކްޓަރ..ޕޭޝަންޓް މާލެ ޓްރާންސްފަރ ކުރަން ހުއްދަ ދެވިދާނެތޯ..” ކެތްތެރިކަން ކުޑަ ގޮތަކަށް ރައިހާ ސުވާލު ކުރިއެވެ.\n“ޕޭޝަންޓް ސްޓޭބަލް ނޫންވީނަ މިވަޤުތައް އަޅުގަނޑުމެންނަށް އެހުއްދަ ދެވޭކަށް ނެތް.. ކެތްތެރިކަމާއެކު އަދި މަޑުކޮށްލަން ޖެހޭނީ.. ލެޓްސް ވެއިޓް އެންޑް ސީ..” ޑޮކްޓަރު ހިނިތުންވެލުމަށްފަހު ފަސްދީ ދާން ހިނގައިގަތެވެ. ކަންބޮޑުވެފައި ހުރި ރައިހާ ސިއްސައިގެން ދިޔައީ އައިސާފުޅު ކައިރިއަށް ހުއްޓި ޑޮކްޓަރު ދެއްކި ވާހަކަޔާމެދު ސުވާލު ކުރުމުންނެވެ.\n“މާމާ.. ހުރިހާ ކަމެއްވެސް ރަަނގަޅުވާނެ އޭ.. ޑޮކްޓަރު ބުނީ ކާފަ ހޭ އަރަންދެން މަޑު ކޮށްލާށޯ.. އެކަމަކު މިހާރު މާމައަށް އެތެރެއަށް ވަދެވޭނެ ކާފަ ދެކިލަން..” ރައިހާގެ ވާހަކަ އާއި އެކު އައިސާފުޅު އަވަސްވެގަތީ އެމަރޖެންސީ ރޫމްގެ ތެރެއަށް ވަނުމަށެވެ. ރައިހާ އާއި ކައިލްވެސް އައިސާފުޅުގެ ފަހަތުން އެތެރެއަށް ވަނެވެ.\nއެކި މެޝިންތަކުގެ ހޮޅިތައް ގުޅާފައިވާ ހުސޭނު ފެނުމުން އައިސާފުޅަށް އަނެއްކާވެސް ރޮވެންފެށިއެވެ. އަލަތު ކައިވެންޏަށްފަހު މިވީހާ ދުވަހު އެކުގައި އުޅުނު ބައިވެރިޔާ އެފަދަ ހާލަތެއްގައި ވަނިކޮށް ފެނުމުން އެހިތަށް ކެތްނުވީއެވެ.\nމެންދުރުވީ އިރުވެސް ހުސޭނުގެ ހާލަތައް ބަދަލެއް ނާދެ އެވެ. ހޮސްޕިޓަލުގެ ގޮނޑިބަރީގައި އިށީނދެގެން އިން ކައިލްވެސް އިނީ ކަންބޮޑު ވެފައެވެ. ބައެއްގެ ފިޔަވަޅުތަކުގެ އަޑު އިވިގެން އިސްޖަހައިގެން އިން ކައިލް ހޮސްޕިޓަލްގެ ވަންނަ ދޮރާ ދިމާއަށް ބަލައިލިއެވެ. އޭނާއަށް ހައިރާންކަން ލިބުނީ ދުވެފައި އައި އަމީނާ އާއި އޭނާގެ ފަހަތުން ހަރުފިޔަވަޅުތަކެއްގައި އަންނަމުން ދިޔަ އަހުމަދު އާއި ރަޔާޝް ފެނުމުންނެވެ. އަވަސް އަވަހަށް ގޮނޑިން ތެދުވަމުން ކައިލް އެމަރޖެންސީ ރޫމްގެ ތެރޭގައި ތިބި ރައިހާ އަށާއި އައިސާފުޅަށް އެ ޚަބަރު ދިނެވެ.\nރައިހާ ދޮރު ހުޅުވާލާފައި ނިކުން އިރު އަމީނާ އެހިސާބާ އަރާ ހަމަވަނީއެވެ. ރައިހާ އަށް ފުރަތަމަވެސް މަންމަ ގައިގާ ބާރަށް ބައްދާލެވުނީއެވެ.\n“ކޮބާ ކާފަ؟” އަމީނާގެ އަޑުންވެސް އޭނާ ހާސްވެފައި ހުރި ވަރު ހާމަ ވަމުންދިޔައެވެ. ރައިހާ ދޮރު ހުޅުވާލަމުން އަމީނާއަށް އެތެރެއަށް ވަނުމަށް ފުރުސަތު ދިނެވެ.\n“ދަރިފުޅު ދެރަނުވައްޗޭ.. ހުރިހާ ކަމެއްވެސް ރަނގަޅުވާނެ..” ޑޮކްޓަރު ދެއްކި ވާހަކަތައް ރައިހާ އަހުމަދަށް ކިޔައިދިނުމުން ދަރިފުޅުގެ ކޮނޑުގައި ފިރުމާލަމުން އަހުމަދު ހިތްވަރު ދިނެވެ. ކުޑަ އިރުއްސުރެ ރައިހާގެ ހިތުގައި ހުސޭނު އަށްޓަކައި އުފެދިފައިވާ ހާއްސަ ލޯބި އަހުމަދަށް ސިއްރުވެފައެއް ނުވެއެވެ. އެހެންކަމުން ހުސޭނާ މެދު ދަރިފުޅު ވިސްނާނެ ވަރު އަހުމަދަށް އަންދާޒާކޮށްލެވެއެވެ. ރަޔާޝްވެސް ކާފަ ދެކިލުމަށް އެމަރޖެންސީ ރޫމަށް ވަދެލިއެވެ.\nއެހެނަސް ކޮޓަރިއަށް ވަދެ ރަޔާޝް އަށް ހަމަޖެހި ނުލެވެނިސް މެޝިނުން އަޑެއް ކިޔަން ފެށިއެވެ. އެވަޤުތު ހުސޭނު ފުންކޮށް ނޭވާލާން ފެށިއެވެ. ހާސްވެފައި ހުރި ރަޔާޝް އަވަސް އަވަހަށް ޑޮކްޓަރަކަށް ގޮވަން ނިކުތެވެ. އޭނާގެ ހަރަކާތުން ބޭރުގައި ހުރި ރައިހާއަށް ވެސް ލިބުނީ ކުއްލި ސިހުމެކެވެ. ޑޮކްޓަރު އައިސް އެމަރޖެންސީ ރޫމުން އެންމެން ނެރުނެވެ. ވާނުވާ ނޭނގިފައި ތިބި އިރު އެންމެންގެ މޫނުނަތީގައިވެސް ވަނީ ހާސްކަމެވެ. ދޭތެރެ އަކުން އަމީނާގެ ނޭފަތް ދަމާލާ އަޑު އިވެއެވެ. އަހުމަދު އަމީނާ ކައިރީ އިން އިރު ރަޔާޝް އުޅުނީ އައިސާފުޅު ހިތްހަމަ ޖެއްސޭތޯއެވެ.\nފާރުގައި ލެނގިލައިގެން ހުރި ކައިލް އަށް ގޮނޑީގައި އިން ރައިހާގެ މޫނަށް ވެރިވަމުންދިޔަ ކުލަވަރުތައް ފެންނަމުން ދިޔައެވެ. އެބޮޑު ދެލޯ އެކި ދިމާއަށް ދަތުރު ކުރަމުން ދިޔަ އިރު ތުންފަތުގައި އިރު އިރުކޮޅާ ދަތް އަޅާލައެވެ. ދެފައި ތަޅުވަމުން ދެއަތް މޮޑެލަ މޮޑެލާ އިން އިރު ނުރޯން މަސައްކަތް ކުރާކަން އިނގެއެވެ. ކައިލް އައިސް ރައިހާ އާ ޖެހިގެން އިން ގޮނޑީގައި އިށީނދެ ގަނޑުފެންކޮޅެއް ފަދަ ރައިހާގެ ދެއަތުގައި ހިފާ ބާރުކޮށްލިއެވެ. އަދި އެދެލޮލާ ނަޒަރު ހަމަކުރަމުން ބޯ ޖަހާލީ ރައިހާ އާއެކު އޭނާވެސް އެބަހުރީމޭ ބުނާފަދައިންނެވެ.\nކުއްލި އަކަށް ޑޮކްޓަރު ދޮރު ހުޅުވާލާފާ ނިކުތުމުން އެންމެންވެސް އެއްފަހަރާ ކޮޅަށް ތެދުވިއެވެ. އެހެނަސް ޑޮކްޓަރުގެ މޫނުމަތިން ފެންނަމުންދިޔަ މާޔޫސްކަން ރައިހާއަށް އުނދަގޫ ކުރަމުން ދިޔައެވެ.\n“އައިމް ސޮރީ..ހީޒް ނޯ މޯރ..” އިސްދަށަށް ޖަހާލަމުން ޑޮކްޓަރު ބުނެލިވާހަކަ އާއި އެކު އަމީނާ ނޫނެކޭ ކިޔާފައި ރޮއި ގަތެވެ. ވާނުވާގައި ހުރި އައިސާފުޅަށްވެސް ދަރިފުޅުގެ އަމަލުން ޑޮކްޓަރުގެ ވާހަކަ ތަރުޖަމާވިފަދައެވެ.\nހުސޭނުގެ ދިރުމެއްނެތް ހުދުވެފައިވާ މޫނު ފެނުމުން އެންމެންގެ ލޮލުންވެސް ކަރުނަ އޮހޮރެމުން ދިޔައެވެ. ދޮރުން އެތެރެއަށް ވަތް ކައިލް ބަލައިލީ އެތެރެެއަށް ނުވަދެ ދޮރު މަތީގައި ގަބުވެފައި ހުރި ރައިހާ އަށެވެ. އެންމެން ރޮމުން ދިޔަ އިރުވެސް ރައިހާގެ ލޮލެއްގައި ކަރުނައެއް ނުވެއެވެ. ދިރުމެއްނެތްހެން ހުއްޓުން އަރާފައި ހުރީއެވެ. ދެން ފެނުނީ ރައިހާ ފަހަތަށް ދެތިން ފިޔަވަޅު އަޅާލިތަނެވެ. އަދި ކޮޓަރި ފަސްދީ ހިނގައިގަތެވެ. ކައިލްވެސް އެމަރޖެންސީ ރޫމް އިން ނިކުމެ ރައިހާގެ ފަސް ފަހަތުން ހިނގައިގަތެވެ.\nރައިހާ ހިނގަމުންގޮސް ނިކުތީ ހޮސްޕިޓަލުގެ ހުސްބިމަށެވެ. ވަކި ހިސާބަކަށް ގޮސް ރައިހާ ހުއްޓުނެވެ. ކައިލްވެސް ރައިހާގެ ފުރަގަހުގައި ހުއްޓިލިއެވެ. ދެން ކައިލް ގެ ކަންފަތުގައި ޖެހުނީ އޭނާ އެންމެ އަހަންބޭނުން ނުވާ އަޑެވެ. ރައިހާ ގިސްލަމުން އެހުރި ދިމާއަށް ތިރިވެ އުޑަފައިން އިށީނެވެ.\nmi part vx varah reethi but i think itsalittle bit short.. waiting for nxt part.. whn will u upload?.. uravery good stry writer and im proud of you and your work.. thanks for makin us smile in this hard period of time.. and again the way this stroy is going, i just love it..\nVarah kiyaahithun huttaa mi part vess enimuny\nThank u soo much Nww-she. V ufaavejje mi part kamudhiyaeema. next part v avahah submit kohleveythoa masahkaih kuraanan..😊❤\nMi part vx varah reethi, Ma Sha Allah ❤❤❤❤❤❤❤❤❤❤❤❤❤❤❤varah emotional,😔😔😔😔😔😔😔😔😔 ekam vx varah reethi, when is next part? 😊😊😊😊 Imma curiously waiting for next part 🥰🥰🥰🥰 ly\nThank u soo much Izabell..glad u liked this part too.. Next part In sha Allah tomorrow night ga submit kohdheveythoa balaanan.. lym dear😊❤\nMa sha allah mibaives v reethi … thank you lahun upkolheymaves … thankolhah avs koh upk9lha dheyveytho balaala dheyba wonder …. be safe ❤❤❤❤\nUr wc Ainth..n sorry las v ma.. Yess I’ll try avas kohleveythoa ingey.. In sha Allah 😊.v ufaavejje mi bai ves kamudhiyaeema.. you toobsafe😊❤\nHellow dear readers.. Hope u All will like 29th part of this story.. I know this part is really short too.. I wasn’t able to write much in last couple of days. But In sha Allah I will try my best to write longer parts.. Thank u all those who read this story😊❤❤ looking forward to see lot if comments too😊\nThank u so much Nerr. Ur comment wasabig motivation for me. Thank u for those sweet words.. ya this part is indeed short n my apologies for that..In sha Allah Will try to bringalonger part..bsafe😊❤\nomg haadha reechey..cant wait next part kiyaalan varah avaha up kohdheychey next part varah kiyaa hithun meeni\nThank u soo much =). V ufaavejje mi part ehaa kamudhiyaeema.. In sha Allah v avahah up kohla dheveythoa balaanan.😊❤\nOh noooo Rai ge kaafa😭😭😭😭😭😭😭😭😭😭😭😭😭😭😭😭😭😭😭😭😭\nMi part ves hama varah varah varah loabi♥♥♥♥♥♥♥♥♥♥♥♥♥ Kail🙈🙈🙈🙈♥❤♥💞💞💞💞♥♥♥\nHey wonder ekkala Azzam gandu habareh nuveytha🤧🤧🤧🤧🤧🤧🤧🤧🙉🙉🙉🙉☺☺☺☺☺☺☺☺☺☺☺\nThank u soo much sher.. v ufaavejje mi bai ves kamudhiyaeema.. Azzam birun konmeves thaakah vadhe felee kanneynge😂. Let’s see dhw..😊❤\nVarah Varah Varah reethi ❣🥀✨ maa sha Allah 💞💞💞 varah emotional 😢😢😢😢😢\nEkam ves mi part Varah reethi ❣🥀✨💞\nThank u soo much Livy.. V ufaavejje mi part kamudhiyaeema.. Next part In sha Allah will be out soon.. lym😊❤\nWow…. Maashaa Allah…… Very nice……. You are one of my best authors…… Take care……💞💞💞💞💞💞💞💞💞💞💞💞💞💞💞💞💞💞💜💜💜💜💜💜💜💜💜💓💓💓💓💓💓💓👍👍👍👍👍👍👍👍👍👍\nThank u soo much blue bird.. It’s n honor tobone of u fav writer.. V ufaavejje mi part ves kamudhiyaeema 😊❤. U too tvgc\nHellowww wonder mathin haadha miss veyey dheneazey gandu mathin ves miss vi…… Alhey Aish Hama heekuri gothah dhw mi v😭😭😭😭 Rai ge kaafa niyaavee Inna li Allah va Inna ilaihi raajionn😭 varah dheravehjje kaafa niyaavee ma ekam vaahaka eh vana ☺❤❤💖❤\nKonirakun update vaney\nNext part liyamun mihaaruves midhanyy..nimunuhaa avahakah submit kohla dheynan😊❤\nAwwn I miss u too Aish..was waiting to c ur comment.. ahaha.. Aish thihaa azzam mathin miss vanyaa v avahah azzam fennaane hen heevanyy😂. V ufaavejje dear ah mi part ves kamudhiyaeema..bsafe😊❤\nWow…masha Allah.. Thankless avahah upkolaaba wonder… Always Luv u n your stories.. ❤❤\nHehe again typing mistake… Thankless ennoon thankolheh..\nHehe.. It’s okay Rani😊\nThank u soo much rani..Reyga next part submit kohlaafa innaanyy.. admin upload kohleema kiyaalan kibeyne😊 v ufaavejje wonder ge stories kamudhaakan ingunyma..😊❤\nފުންއަސަރު 32 (ފަހުބައި)\nހިތާމަ ލޯބި April 30, 2016


ޖަރުމަނު ޝެންގެން ވިސާއަށް ވަގުތީ ކްލިނިކެއް ހުޅުވައިފި – Dhen.mv\nޖަރުމަނު ޝެންގެން ވިސާއަށް ވަގުތީ ކްލިނިކެއް ހުޅުވައިފި\nޖަރުމަނީ ޝެންގެން ވިސާ ދޫކުރާ ވަގުތީ ކްލިނިކެއް ފޮރިން މިނިސްޓްރީގައި ހުޅުވައިފި އެވެ.\nފޮރިން މިނިސްޓްރީން ބުނީ މި މަހުގެ ހަވަނަ ދުވަހުގެ ނިޔަލަށް ހުޅުވި އެ މޮބައިލް ބަޔޯމެޓްރިކް ކްލިނިކަކީ އެމްއެމްޕީއާރުސީއާއި ދިވެހި ސަރުކާރުގެ އެހީއާއެކު ރާއްޖޭގައި ހުންނަ ޖަރމަނީގެ އެމްބަސީއިން ހުޅުވި ކްލިނިކެކެއް ކަމަށެވެ.\nމިއީ ރާއްޖޭގައި ޝެންގެން ވިސާ އެޕްލިކޭޝަން ހިދުމަތް ދޭ ދެވަނަ ފަހަރެވެ. ފޮރިން މިނިސްޓްރީން ބުނީ މި ކްލިނިކުން ޝެންގެން ވިސާއަށް އެދި 162 މީހުން ހުށަހަޅާފައިވާ ކަމަށާއި އެ ކްލިނިކުގެ ހިދުމަތްތައް ފެބްރުއަރީ ހަވަނަ ދުވަހާ ހަމައަށް ދޭގޮތަށް އިތުރުކުރީ ވިސާއަށް އޮތް ޑިމާންޑް ބޮޑު ކަމުން ކަމަށެވެ.\nމި ދުވަސްވަރަކީ އަންނަ މާޗް މަހު ޖަރުމަނުގެ ބާލިންގައި ބާއްވާ އައިޓީބީ ފެއާއަށް ދާ ފަރާތްތަކުންވެސް ވިސާއަށް އެދި ހުށަހަޅާ ދުވަސްވަރު ކަމަށްވުމާއެކު މި ކްލިނިކްގެ ސަބަބުން ވިސާ ހޯދުމުގައި ގިނަ ފަރާތްތަކަށް ލުޔެއް ލިބިގެންދާނެ ކަމަށް ފޮރިން މިނިސްޓްރީން ބުނެ އެވެ.\nޖަރުމަނަށް ދާން ޝެންގެން ވިސާ ކްލިނިކެއް ވަގުތީ ގޮތުން ހުޅުވިއިރު، އެފަދަ ދާއިމީ ވިސާ ސެންޓަރެއް ރާއްޖޭގައި ހުޅުވުމުގެ މަސައްކަތް ދެގައުމުގެ ސަރުކާރުން ދަނީ ކުރަމުންނެވެ.


MTCC'ge Vazeefathakah 30 Meehaku Thamareenu kuranee - Vaguthu\nނޭޝަނަލް އެޕްރެންޓިޝިޕް ޕްރޮގްރާމުގެ ދަށުން ޒުވާނުން ތަމްރީނު ކުރުމަށް އެމްޓީސީސީން ޔޫތު މިނިސްޓްރީ އާއެކު އެއްބަސްވުމެއްގައި ސޮއިކޮށްފިއެވެ. މި އެއްބަސްވުމުގެ ދަށުން 30 ޒުވާނުންނަށް މަސައްކަތުގެ މާހައުލުގައި ބޭނުންވާ ތަމްރީނާއި ތަޖުރިބާ ހޯދުމުގެ ފުރުސަތު އެމްޓީސީސީން ފަހިކޮށްދޭނެއެވެ.\nއެމްޓީސީސީގައި މިއަދު ހެނދުނު ބޭއްވި ރަސްމިއްޔާތެއްގައި އެއްބަސްވުމުގައި އެ ކުންފުނީގެ ފަރާތުން ސޮއިކުރެއްވީ ސީއީއޯ އާދަމް އާޒިމްއެވެ. އަދި ޔޫތު މިނިސްޓްރީގެ ފަރާތުން ސޮއިކުރެއްވީ އެ މިނިސްޓްރީގެ ސްޓޭޓް މިނިސްޓަރު ހުސެއިން އިސްމާއިލްއެވެ.\nހުނަވަރު ޕްރޮގްރާމްއަކީ މަސައްކަތުގެ މާހައުލުގައި ފަންނީ ތަމްރީން ލިބިފައިވާ ދިވެހިން ބިނާކުރުމަށް އެމްޓީސީސީއިން ކުރިޔަށް ގެންދާ ޕްރޮގްރާމެކެވެ. އެ ޕްރޮގްރާމްގެ މަގްސަދަކީ ތަމްރީނާއި، ތަޖުރިބާ ލިބިފައިވާ މަސައްކަތްތެރި މުވައްޒަފުން އެމްޓީސީސީގެ އެކި ވަޒީފާތަކަށް ހޯދައި ދިނުމެވެ.\nމީހުން ތަމްރީނު ކުރުން ކުރިއަށް ގެންދަނީ ދެ ބަޔަކަށް ބަހާލައިގެންނެވެ. އެއީ ހުނަވަރު ޓެކްނިކަލް ލައިސެންސިން ޕްރޮގްރާމްއާއި ހުނަރުވެރި ސްކިލްސް ޕްރޮގްރާމްއެވެ. ޓެކްނިކަލް ސްކިލްސް ޕްރޮގްރާމް ކުރިއަށް ގެންދެވޭނީ މިއަހަރުން ފެށިގެން ތިން އަހަރުގެ މުއްދަތަކަށް ފިޔަވަހިތަކަކަށް ބަހާލައިގެންނެވެ. އެމްޓީސީސީގެ އަމާޒަކީ ތިން އަހަރު ދުވަހުގެ ތެރޭ 100 މީހުން ތަމްރީން ކުރުމެވެ.\nމިއަހަރު މި ޕްރޮގްރާމްގެ ދަށުން 30 މީހުން ތަމްރީން ކުރެވިގެންދާނެއެވެ. ޕްރޮގްރާމްގެ ދަށުން، ވެލްޑިންގް، ޕްލަމްބާރިންގ، އިލެކްޓްރިކް މަސައްކަތް، އޮޓޮމޯޓިވް މެކޭނިކް މަސައްކަތް، ވަޑާންކުރުން އަދި ކޮންސްޓްރަކްޝަން ސައިޓް ސުޕަވައިޒް ކުރުން ފަދަ ދާއިރާތަކަށް މީހުން ތަމްރީން ކުރެވިގެންދާނެއެވެ. ކޮންމެ ބައިވެރިޔަކުވެސް ހަ މަސް ދުވަހުގެ މުއްދަތަށް ތަމްރީން ކުރެވޭނެއެވެ. ބައިވެރިންނަށް 3000 ރުފިޔާގެ އެލަވަންސެއް ކޮންމެ މަހަކު ލިބުމުގެ އިތުރުން ވޯކް ސައިޓްގެ ރަށް ނޫން އެހެން ރަށެއްގައި ދިރިއުޅޭނަމަ ހުރުމާއި ކެއުން ހަމަޖައްސައިދެވޭނެ ކަމަށް އެމްޓީސީސީން ބުނެއެވެ.\nރާއްޖޭގެ ދެކުނަށް އަމާޒުކޮށްގެން މިއަހަރުގެ ޖެނުއަރީ މަހުން ފެށިގެން ކުރިއަށްދާ "ނަވަރު ލައިސެންސިންގް ޕްރޮގްރާމް" ގެ ދަށުން 23 މީހުން ޝޯޓްލިސްޓް ކުރެވި 15 މީހުންވަނީ ޕްރޮގްރާމް ފަށާފައެވެ. އޭގެ ތެރެއިން 13 މީހަކު ޕްރޮގްރާމް ފުރިހަމަކޮށް އެމްޓީސީސީ ގެ އެކްސްކަވޭޓަރ އޮޕަރޭޓަރުންގެ ގޮތުގައި އަންނަނީ ވަޒީފާ އަދާކުރަމުންނެވެ. އަދި މިފަރާތްތައް މަސައްކަތް ކުރަމުންދަނީ ކުންފުނީގެ އެކިއެކި ސައިޓްތަކުގައެވެ.


SunOnline: Bodu Eid ge foari Sh. Funadhoo in\nބޮޑު އީދުގެ ފޯރި ށ. ފުނަދުއިން\nއޮގަސްޓް 1، 2020[ށ. ފުނަދުއިން]: 1441 ވަނަ އަހަރުގެ އަޟްހާ އީދުގެ ފާހަގަ ކުރުމަށް ބޭއްވި ކުޅިވަރު ހަރަކާތްތަކުގެ ތެރެއިން: އެރަށު ތިން އަވަށުގައި މިއަދު ވަނީ ކޯޑި ކުޅެފައި. މި ހަރަކާތުގައިި ރަށުގެ ކުދި ބޮޑު އެންމެން ބައިވެރިވެފައިވޭ --- ސަން ފޮޓޯ/ މުހައްމަދު އަފްރާހު\nއޮގަސްޓް 1، 2020[ށ. ފުނަދޫ]: 1441 ވަނަ އަހަރުގެ އަޟްހާ އީދުގެ ފާހަގަ ކުރުމަށް ބޭއްވި ކުޅިވަރު ހަރަކާތްތަކުގެ ތެރެއިން: ތިން އަވަށުގައި މިއަދާއި މިރޭ ވަނީ ކޯޑި ކުޅެފައި. މި ހަރަކާތުގައިި ރަށުގެ ކުދި ބޮޑު އެންމެން ބައިވެރިވެފައިވޭ --- ސަން ފޮޓޯ/ މުހައްމަދު އަފްރާހު


Mubaaraaiy sharafuverikohdheyn Raees Maadhamaa lanka ah vadaigannavanee | Mihaaru\nލަންކާގެ ފުޓްބޯޅަ މުބާރާތް ޝަރަފުވެރިކޮށްދެއްވުމަށް ރައީސް މާދަމާ ލަންކާއަށް\nރައީސް އިބްރާހީމް މުހައްމަދު ސޯލިހު ފްލައިޓެއްގައި-- ފޮޓޯ: ރައީސް އޮފީސް\n07 ނޮވެމްބަރ 2021 - 21:43\nމާދަމާ ލަންކާގައި ފަށާ މަހިންދަ ރާޖަޕަކްސަ ޓްރޮފީ ފުޓްބޯޅަ މުބާރާތް ފެށުމަށް ބާއްވާ ރަސްމިއްޔާތު ޝަރަފުވެރި ކޮށްދެއްވުމަށް ރައީސް އިބްރާހީމް މުހައްމަދު ސޯލިހު އެގައުމަށް ވަޑައިގަންނަވާ ގޮތަށް ހަމަޖެހިއްޖެ އެވެ. ރައީސް އޮފީހުގެ ތަރުޖަމާނު މަބްރޫކް އަޒީޒު ވިދާޅުވީ ރައީސް މާދަމާ ލަންކާއަށް ކުރައްވައި ދަތުރުފުޅަކީ އެ ގައުމުގެ ރައީސް ގޮތަބަޔާ ރާޖަޕަކްސަގެ ދައުވަތަކަށް ކުރައްވާ ދަތުރުފުޅެއް ކަމަށެވެ.\nPresident @ibusolih will be traveling to Srilanka tomorrow, on invitation by President @GotabayaR as Chief Guest of the inaugural session of the Four Nations Football Tournament for the ‘Mahinda Rajapaksa Trophy 2021’\n— Mabrook Azeez (@MvSpokesperson) November 7, 2021\nލަންކާގައި ކުޅޭ މުބާރާތުގައި ވާދަކުރާނީ ލަންކާގެ އިތުރުން ރާއްޖެ އާއި ބަންގްލަދޭޝް އަދި ސީޝެލްސް އެވެ.\nމާދަމާ އިން ފެށިގެން މި މަހު 17 ގެ ނިޔަލަށް ކުރިއަށް ގެންދާ މުބާރާތުގެ ހުރިހާ މެޗެއް ވެސް ކުޅޭނީ 40،000 މީހުންގެ ޖާގަ އޮންނަ ކޮލަމްބޯގެ ރޭސް ކޯޒް ސްޓޭޑިއަމްގަ އެވެ. މުބާރާތުގައި ރާއްޖެ ކުޅޭ ފުރަތަމަ މެޗުގައި މާދަމާ ރޭ ރާއްޖެ އިން ނުކުންނާނީ ލަންކާއާ ދެކޮޅަށެވެ.\nމުބާރާތުގައި ދިވެހި ސަޕޯޓަރުންނަށް އަގުހެޔޮ ޓިކެޓް ލިބޭނެ އިންތިޒާމު ވެސް ރައީސްގެ އެދިވަޑައިގަތުމަކަށް ވަނީ ހަމަޖައްސައިފަ އެވެ. ކުރިން 5.000 ރުޕީސް އަށް ޥިއްކި ޓިކެޓް މިހާރު ވަނީ 3000 ރުޕީސްއަށް ދަށްކޮށްފަ އެވެ.\nސްރީ ލަންކާ ފުޓްބޯޅަ ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ މަހިންދަ ރާޖަޕަކްސަ ޓްރޮފީ\nރައީސް ވިދާޅުވި ނޫންތޯ އެންމެ ކުރާ ހިތްވަނީ ޓެރެވަލް ކުރުމޭ! އެކަން ވަރަށް ޒިންމާދާރުކޮށް އެބަ ކުރައްވާ! އަޅުގަނޑުމެން ރައްޔިތުމީހާ ކޮޓަރިން ފާހާނަޔަށް ޓްރެވަލް ކޮއްލަ ކޮއްލަ ތިބޭނަން.\nއަވަހަށް ވަޑައިގަންނަވާ. ގައުމުގަ ނެތްވިއްޔަ ކުރާނެ އެއްވެސް މަސައްކަތެއް. ދެން ފޫހިވެފަ މިތާ ހުރުމުގެ ބޭނުމެއް ނެތެއްނު. ރައްޔިތުންގެ ފައިސާއިން ދެވެން އޮތްތަނަކަށްވިއްޔާ ދެވޭތޯ ތި ބަލަނީ. އެކަންވެސް އޯކޭ. ޔާމީނެއް ނެތް ވެރިކަމުގައެއް.\nސާބަހޭ އަހަރެމެންގެ ރައީސް. މިފަހަރު މި ހޮވިފައި މި ހުރީ ދުނިޔޭގެ ރައީސްއެއް. އުދުހިވަޑައިގެން މިފަހަރު ތިޔަ ދަތުރު ނިންމަވާލައްވަން ވާނީ ދުނިޔެ ވަށައި ބުރު ޖައްސަވައި ދުނިޔޭގެ ރިކޯޑެއް ގާއިމްކުރެއްވުމަށް ފަހު. ފްލެޕް ޔުއަރ ވިންގްސް އެންޑް ފްލައި ފްރީ މައި ޕްރެސިޑެންޓް. އަހަރެމެން ތިބޭނަން އަނގަޔާ އަތާ ދިމާ ނުކުރެވިފައި. އަންނަ ގޮތަށް 2023 ގެ ރިޔާސީ ކެމްޕޭން ދަތުރުތައް ވެސް ފަށަން ޖެހޭ.\nމިބޭފުޅާއަށް ވޯޓު ދެވުނީތީ ހިތާމަ ކުރަން. ދެން ބަކީއޮތް ދެއަހަރު ހިންދިރުވައިލައިގެން ހުރުން ނޫން ގޮތެއް ނެތް.\nރައީސް ޔާމީން އެހެންވެ ރަނގަޅީ. ގިނަ ވަގުތު ރަށުގަ ހުންނެވީ ބޭކާރު ދަތުރުތަކެއް ނުކުރައްވާ. ފޮނި ވާހަަކަ ތަކެއް ނުދައްކަވާ. ރައްޔިތުން ދުވަހަކު ހުވަފެނުގަ ވެސް ނުދެކޭ ބިޔަ ޕްރޮޖެކުޓުތަށް ގައުމަށް ގެންނެވީ. އެމްޑީޕީ އިން ކިތަންމެ މަސައްކަތެއް ކުރިޔަސް ރައީސް ޔާމީންގެ ތަރައްގީ ފަސްލާ ނުފޮރުވޭނެ. އަންނަން އޮތް ޖީލްތަށް ވެސް ދެކޭނެ\nއޮއްޓަރެއްހުރި މީހެއްނޫން. ރަގަޅުު ކުރަން އައިމީހާގެ އުސޫލާއި ހަމައެއްނެތް. މުޅި ގައުމުގައި ކޮރަޕްޝަން. އަދުލުއިންސާފެއްނެތް. ވައްކަން އިންތިހާ\nމިހެން ދައުލަތުގެ ބަޖެޓުން ގައުމުތަކަށް 30-40 މީހުންގެ ވަފްދުގޮވައިގެން ގޮސް ބުނާނެ މިހާރު ރާއްޖެއާއި ދުނިޔޭގެ ގައުމުތަކާއި އޮތް ގުޅުން ބަދަހިވެއްޖެއޭ، އެކަމަކު އަންނަނީ ހުސްއަތާ، ލޯ ލާރިއެއް އިންވެސްޓެއް ނުގަނެވޭ، ކުރެވޭހާވެސް ކަމަކީ އިންޑިއާގެ އަވައިގައިޖެހި ބޮޑު އިންޓަރެސްޓްގަ ލޯނު ނެގުން\n3، 11 ގެ ބާގީން\nކުޅޭ ކުޅޭ މީހުން ، ސަހުސިއްޔަތެއް ހުންނަ މީހަކު މިގައުމުގެ ވެރިޔަކަށް ހުރުން މުހިއްމު.\nހާދަ އަވަދިނެތިއޭ ރައީސް މި އުޅުއްވަނީ\nއަނެއްކާ ރާއްޖެއިން ބޭރަށް... ކޮންމެ ވެސް ވަރެއްގެ ލަދެއްވެސް ހުންނަންވާނެތާ ! މިދިޔަ 1 މަސް ދުވަހު މަނިކުފާނު ތިޔަ އުޅުއްވީ ދަތުރުކުރެއްވުމުގައި... މަނިކުފާނޫ ހާދަ ފައިސާއެކޭ... އަދި ވަޑައިގަންނަވާއިރު އެގެންދަވާ ފިސާރި ވަފުދެއް.. ތިއީ ގޯހެއް. މަނިކުފާނުގެ އަގު ވެއްޓިއްޖެ.


Kai kai foohinuvi valhoamas mifaharu pasta eh!\nކައި ކައި ފޫހިނުވި ވަޅޯމަސް މިފަހަރު ޕާސްތާއަށް!\nތައިމް ކެފޭގެ ވަޅޯމަސް ސްޕެގެޓީ: ފޮޓޯ ލޮނުމެދު.އެމްވީ\nދިވެހި ރަހަތަށް ފުރިހަމަވަނީ ވަޅޯމަސް ހިމަނައިގެންނެވެ. ޒަމާނުއްސުރެ ވަޅޯމަހަކީ އެންމެންގެ އެއް ފެވަރިޓެވެ. ރާއްޖެއިން ބޭރަށް ކިޔަވަންދާނަމަ ނުވަތަ އެހެންވެސް ކަމަކު ރާއްޖެއިން ބޭރަށްދާނަމަ ފޮއްޓަށް ވަޅޯމަސް ގަނޑެއް ލައިގެން ނޫނީ ނުދެވޭ ފަހަރުވެސް އާދެ އެވެ. މަހާއި ކާއްޓާ ކޭ ޒަމާނާއި ހެނދުނު ސަޔަށް މަސްހުނި މެންދުރުކެއުމަށް މަސްފެން ހަވީރަށް މަސްރޮށްޓެއް ކާނުލާ ހިތްހަމަނުޖެހޭފަހަރު ގިނައެވެ.\nވަޅޯމަސް މާރުކޭޓު: ކުދި އަދި މެދުފަންތިއަށް ވަނީ ލޯނު ދޫކުރަން ހުޅުވާލާފައި- އަހުމަދު ޝުރާއު | އަވަސް\nދިވެހިންގެ ފެވަރިޓް ވަޅޯމަސް ދިޔައީ ފްރައިޑްރައިސްތަކަށާއި ގޭގައި ކައްކާ ނޫޑުލްސް އަށް ވެސް މަގުބޫލުވެގެންނެވެ. ވިއްސާރަ ރެއެއްވިއްޔާ ވަޅޯމަހު ނޫޑުލްސް ކާ ހިތްވާ ޓްވީޓްތަކާއި ވަޅޯ މަހު ނޫޑްލްސްގެ ފޮޓޯތައް އިންސްޓަގްރާމް ފީޑުގައި ދައުރުވެ އެވެ. މީގެ އަހަރުތަކެއް ކުރިން މާލޭގެ ދެކުނު ސަރަހައްދުގައި ހާބަރު ކަޑަތަށް ހިންގި ދުވަސްވަރު ވަޅޯމަހުން ހަދާ ނޫޑްލްސްއެއް އޭރު ވަރަށް ގަދައަށް ވައިގައި ހިފިއެވެ. ފަހަރުގައި ވަޅޯމަސް އަޅައިގެން ނޫޑްލްސް ގޭގައި ހެދިޔަސް އެ ދުވަސްވަރު ބޭރުން ކެފޭއަކުން ކެއުމަށް ވަޅޯމަހު ޑިޝްތަށް މާ އާންމު ނުވެދާނެ އެވެ.\nފޮޓޯ ލޮނުމެދު އެމްވީ\nމާލޭގެ އެންމެ ގަދައަށް މަޝްހޫރުވެފައިވާ ކެފޭތަކުގެ މެނޫގައި ވަޅޯމަސް ފްރައިޑްރައީސް، ވަޅޯމަސް ފްރައިޑް ނޫޑުލްސް އަދި ވަޅޯމަސް އަޅައިގެން ހަދާފައި ހުންނަ ޕާސްތާ ނުވަތަ ސްޕެގެޓީ މިހާރު މިއޮތީ ވަރަށް މަގުބޫލުކަން ހޯދާފަ އެވެ. އާއްމުކޮށް އަހަރުމެން މި ކައި އުޅޭ ޕާސްތާ ސޯސްގެ ބަދަލުގައި އޮލިވްއޮއިލް ބޭސްއެއްގައި ވަޅޯމަސް އަޅާ އެގޭ ވަރުގަދަ ފްލޭވަރއިން ރަހަތަށް ފައްކާކޮށްފައިވާ ޕާސްތާގައި ހިކިމިރުސް، ހިކަނދިފަތާއި ޓޮމާޓޯ އަދި ޗީޒްއާއި އެކުވެގެން އައިސް މި ޑިޝްއަކީ މޮޑަން ދިވެހި ކެއުމެކޭ ނުބުނެވޭނެ ސަބަބެއް ނެތެވެ.\nވަޅޯމަހު ޕާސްތާ ތައްޔާރު ކުރާނެގޮތް ހޯދުމަށް ގިނަބަޔަކު އެދޭކަމުގައި މާލޭގައި ކާބޯތަކެއްޗާއި ގުޅޭ މައުލޫމާތު ފޯރުކޮށްދޭ ވެބްސައިޓެއް ކަމުގައިވާ ލޮނުމަދު.އެމްވީއިން ވެސް ބުނެއެވެ. ވަޅޯމަހާއި އެކު ދިވެހި ޓްވިސްޓެއް ގެނެސް ފައްކާކޮށްފައިވާ ޕާސްތާގެ އިތުރުން މިހާރު ރެހި އަޅައިގެން ހަދާފައި ހުންނަ ޕާސްތާވެސް މި ދަނީ ކެފޭތަކުގެ މެނޫގައި ހިމަނަމުންނެވެ. ވާދަވެރިކޮށް ހިންގާ މި ކެފޭތަކުން އަބަދުވެސް ބަލަނީ ކަސްޓަމަރުން އަބަދުވެސް ގަޔާވާ ރަހަތަށް އާ ގޮތަކަށް ގެނެސްދެވޭތޯއެވެ.\nތިރީގައި މި ވަނީ ލޮނުމެދު އެމް.ވީގެ ވަޅޯމަހު ސްޕެގެޓީގެ ރެސިޕީއެކެވެ. މި ކަހަލަ ސްޕެގެޓީއެއް އަދި ނުކާނަމަ މި ހަފްތާ ބަންދުގައި މި ރެސިޕީގެ އަޖުމަ ބަލައިލަން ސަޅިވާނެ އެވެ.


SunOnline: Lanka gai hafthaa eh vandhen geygai thibegen masakkai kuran angaifi\nލަންކާގައި ހަފްތާއެއް ވަންދެން ގޭގައި ތިބެގެން މަސައްކަތް ކުރަން އަންގައިފި\nރުގިއްޔާ މުހައްމަދު މޫސާ 19 Mar 2020, 14:02\nލަންކާގެ ރައީސް ގޯޓާބަޔަ ރާޖަޕަކްސަ -- ފޮޓޯ: އޭޕީ\nކޮލަމްބޯ (މާޗް 19): ސްރީލަންކާގެ ސަރުކާރުގެ އިދާރާތަކާއި އަމިއްލަ ތަންތަނުގައިވެސް މަސައްކަތް ކުރާ މީހުން މާދަމާއިން ފެށިގެން ހަފްތާއެއް ވަންދެން ގޭގައި ތިބެގެން މަސައްކަތް ކުރަން ސަރުކާރުން އަންގައިފި އެވެ.\nސްރީލަންކާގެ ރައީސް ގޯޓާބަޔާ ރާޖަޕަކްސަ މިއަދު ކުރެއްވި ޓުވީޓެއްގައިވާ ގޮތުން މާދަމާއިން ފެށިގެން ދެން އަންނަ ހުކުރު ދުވަހާ ހަމަޔަށް "ގޭގައި ތިބެގެން މަސައްކަތް ކުރަން" ސަރުކާރުން އަންގާފައި ވަނީ ކޮރޯނާވައިރަސް ފެތުރުން ހުއްޓުވުމުގެ ގޮތުންނެވެ. އެހެންކަމުން އެންމެންވެސް އެގޮތަށް އަމަލު ކުރަން ރައީސް އެދިލެއްވި އެވެ.\nލަންކާގެ ރައީސްގެ މީޑިއާ ޑިވިޝަނުން ވަނީ ސަރުކާރާއި އަމިއްލަ ތަންތަނުގެ މުވައްޒަފުން ގޭގައި ތިބެގެން މަސައްކަތް ކުރުމާ ބެހޭ ގޮތުން އިތުރު ތަފްސީލު ފަހުން ފޯރުކޮށްދޭނެ ކަމަށް ބުނެފަ އެވެ.\nލަންކާގައި މިހާތަނަށް 52 މީހަކު ވައިރަހަށް ޕޮޒިޓިވްވެފައިވާ އިރު ޝައްކު ކުރެވޭ 243 މީހެއްގެ ހާލު ދަނީ ބަލަމުންނެވެ.\nއެގައުމުން ވައިރަސް ފެތުރުން ހުއްޓުވުމަށް އަޅާފައިވާ ފިޔަވަޅުތަކުގެ ތެރޭގައި އަންނަ މަހުގެ 20އާ ހަމަޔަށް ސްކޫލުތައް ބަންދު ކުރުން ހިމެނެ އެވެ. އަދި އެންމެ ފަހުން އިއުލާން ކުރި ފިޔަވަޅުތަކުގެ ތެރޭގައި ބައެއް ސަރަހައްދުތަކުގައި ކާފިއު ހިންގުމާއި އަންނަ ބުދަ ދުވަހާ ހަމަޔަށް ހުރިހާ އިންޓަނޭޝަނަލް އެއާޕޯޓުތައް ބަންދު ކުރުން ހިމެނެ އެވެ.\nއެ އެއާޕޯޓުތައް ބަންދު ކުރި ނަމަވެސް ކޮލަމްބޯއިން ފުރާ މީހުންނަށާއި ޓްރާންޒިޓް ކުރާ ފްލައިޓުތަކަށާއި އެމާޖެންސީ އަދި އިންސާނީ އެހީ އާއި މުދާ ގެންދާ ފްލައިޓުތަކަށް އެއާޕޯޓު ބޭނުން ކުރެވޭނެ ކަމަށް ލަންކާއިން ބުންޏެވެ.\nދުނިޔޭގެ 158 ގައުމަކަށް މިހާރު ފެތުރިފައިވާ ކޮރޯނާވައިރަހަށް 218،000އަށް ވުރެ ގިނަ މީހުން ޕޮޒިޓިވްވެ، އޭގެ ސަބަބުން 8,810 މީހަކު ވަނީ މަރުވެފަ އެވެ.


ކެޝޫނަޓް ބަތް | Lonumedhu\nމިއީ ހުކުރު ދުވަހު ކުކުޅާއި އެކު ކާލަން ތައްޔާރުކޮށްލަން ރަނގަޅު ބަތެކެވެ.\nމި ރެސިޕީއިން ތައްޔާރު ކުރެވޭނީ:2މީހުންނަށް ވާވަރަށެވެ.\n¾ ޖޯޑު ބާސްމަތީ ހަނޑޫ\n1 ޖޯޑު ފެން (ހަނޑޫ ފޯކުރަން)\n1 ބޮޑު ފިޔާ\n2 މޭޒުމަތީ ސަމުސާ ތެޔޮ (ފިޔާ ރަތްކުރަން)\n½ ޖޯޑު ކެޝޫނަޓް\n1 ބޮޑު ލޮނުމެދު\n1 މޭޒުމަތީ ސަމުސާ ތެޔޮ (ބަތް ކައްކަން)\n1 އިންޗީގެ ފޮނިތޮށި\n¼ ސައިސަމުސާ މުގުރި ދިރި\n½ 1 ޖޯޑު ފެން (ބަތް ކައްކަން)\n¼ ސައިސަމުސާ ލޮނު (ނޫނީ ބޭނުން ވަރަކަށް)\n1. ހަނޑޫ ރަނގަޅަށް ދޮވެފައި ބޯތަށްޓަކަށް ޖޯޑެއްގެ ފެނާއިއެކު އަޅާފައި ބައި ގަޑިއިރު ވަންދެން ފޯކުރަން ބަހައްޓާށެވެ.\n2. ފިޔާ އެއްވަރަށް ތުނިކޮށް ކޮށާށެވެ.\n3. ދެ މޭޒުމަތީ ސަމުސަލުގެ ތެޔޮ ތެއްޔަކަށް އަޅައި ހޫނު ކުރުމަށްފަހު ފިޔާކޮޅު އޭގެ ތެރެއަށް އަޅާލާށެވެ. ފިޔާކޮޅު ރަތްވެ މުރަނަ ވަންދެން ތެލުލާށެވެ. މިކަން ކުރާނީ މެދު ގިނީގައެވެ. ރަތްވީމައި ޓިޝޫ އަޅާފައި ހުރި ތަށްޓަކަށް ނަގާފައި އެހަށް ބަހަށްޓާށެވެ.\n4. ދެން ހަމަ އެ ތެއްޔަށް ކެޝޫނަޓް ކޮޅު އަޅާފައި އެއަށް ރަން މުށި ކުލަ އަރަންދެން ކައްކާށެވެ. ދެން އަނެއްކާވެސް ޓިޝޫ އަޅާފައިހުރި ތަށްޓަކަށް ނަގާފައި އެހަށް ބަހައްޓާށެވެ. ކެޝޫނަޓް މިއީ ވަރަށް އަވަހަށް މުށި ކުލަ އަރާ އެއްޗެކެވެ. އެހެންވީމައި މިކަން ކުރަންވާނީ ނިކަން ފަރުވާ ބަހައްޓައިގެންނެވެ. ކެޝޫނަޓްތައް ހިހޫ ވީމައި ކޮންމެ ނަޓެއް މެދުން ފަޅާލިޔަސް ރަނގަޅުވާނެއެވެ.\n5. ލޮނުމެދު ކުދިކޮށް ތުނިކޮށް ކޮށާލާށެވެ.\n6. މޭޒުމަތީ ސަމުސަލެއްގެ ތެޔޮ ބޮޑު ތެއްޔެއްގައި ހޫނު ކުރާށެވެ. އޭގެ ތެރެއަށް ލޮނުމެދާއި، ކާފޫރުތޮޅި (ކޮޅުން ހުޅުވާލާފައި)، ފޮނިތޮށި އަދި ހިކަނދިފަތް އަޅާށެވެ. ލޮނުމެދަށް ރަންކުލަ އަރަން ފަށަންދެން ކައްކާށެވެ.\n7. ފޯކުރަން ބެހެއްޓި ހަނޑޫކޮޅު ފުރާނާލާފައި ތެލީގެ ތެރެއަށް ދިރިކޮޅާއި އެކު އަޅާލާށެވެ. މިނިޓެއްވަރު ތެލީގައި ހުރި ތަކެތި ހާވާލަމުން ކައްކާށެވެ.\n8. ދޮޅު ޖޯޑު ފެނާއި އެކު ލޮނުކޮޅު ތެލީގެ ތެރެއަށް އަޅާފައި ތެލީގެ މަތި ޖަހާށެވެ. ދެން ބޮކި ޖަހާ ކެކިގަންނަ ވަރަށް ހޫނުމިން ގެނެސްފައި ފެންފޮދު އެއްކޮށް ހިނދެންދެން ކައްކާށެވެ.\n9. އުނދުން ނިވާލާފައި އެހަށް ބަތް އެއްޗާއި ނުކުޅެ5މިނިޓު ބަހަށްޓާލާށެވެ. ދެން އުލެއް ބޭނުން ކޮށްގެން ބަތްކޮޅު ހާވާލާށެވެ. ދެން ތެލުލި ފިޔާކޮޅާއިއެކު ކެޝޫނަޓްކޮޅު ބަތްއެތީގެ ތެރެއަށް އަޅައި މަޑުމަޑުން އެއްކޮށްލާށެވެ.


Jehilun kuda Ayya\nމަސައްކަތުގެ ދާޢިރާގައި ގޮންޖެހުން ގިނަ ދުވަސްވަރެއްގައި އަދި އަމުދުން ލަންދޫކަހަލަ ކުޑަ އާބާދީއެއް އޮތް ރަށެއްގައިގައި ފުދޭވަރެއްގެ ރަނގަޅު އިންވެސްޓަމަންޓަކާއި އެކު އެލުމިނިޔަމް ދޮރާއި ދޮރުފަތް ޖަހާ އަދި ހަރުކޮށްދިނުމުގެ މަސައްކަތް ނ.ލަންދޫ އާހިޔާ އަލްފާޟިލް އަލީ ދާއޫދު (އައްޔަ) ފެށި ފެށުން ގިނަބަޔަކު ފާހަގަ ކުރަނީ މަސައްކަތުގެ މާހައުލުގައި އައްޔަ ކުރަންފެށި ޖެހިލުންކުޑަ މަސައްކަތެއްގެ ގޮތުގައެވެ.\nގާތްގަޑަކަށް ފަސް ލައްކައެއްހާ ރުފިޔާގެ އިންވެސްޓް މަންޓަކުން މުޅިން އަލަށް އައްޔަ މި ފެށި މަސައްކަތް މިއަދު މިވަނީ ވަރަށް ކާމިޔާބު މަސައްކަތަކަށް ވެފައެވެ. މަސައްކަތް ފެށިއިރުވެސް އައްޔަގެ ފޯކާސްހުރީ ލަންދޫ ފިޔަވާ މުޅި އަތޮޅަށްކަމުން މިއަދު އަތޮޅުގެ ރަށްތަކުންވެސް އައްޔައަންނަނީ ތަފާތު އޯޑަރުތައް ލިބެމުންނެވެ.\nއައްޔަ އޭނާގެ މިންނެތް މަސައްކަތުން ކުރަންފެށި މަސައްކަތުން ލަންދޫގައި ހަރުކުރެވުނު ފުރަތަމަ ކުޑަދޮރު ހަރުކުރުމަށްފަހު ބޭރު ބަލަހައްޓައިގެން .\nއައްޔަގެ ޖެހިލުންކުޑަކަމާއިއެކު މި ފެށި މަސައްކަތް މިއަދު އަދި އާދައިގެ ގޮތަކަށް ކުރިއަށް ދިޔަނަމަވެސް މީހުންގެ ފަރާތުން އަންނަ އޯޑަރުތަކަށް ބަލާފައި އިތުރަށް ފުޅާކުރުމުގެ ޚިޔާލު އައްޔަގެ އެބަހުއްޓެވެ. ” މިހާރު އަތޮޅުފިޔަވާ ކައިރި ބައެއްއަތޮޅުތަކުންވެސް އެބަގުޅާ މަޢުލޫމާތު ސާފުކުރަން އަދި ބައެއްފަރާތްތަކުން އޯޑަރުތައްވެސް ލިބެމުން އެބަދޭ ، މިހެންވާކަމަށްވާ ނަމަ އިތުރަށް މި މަސައްކަތް ފުޅާކުރާނަން” ހިޔާވަހި އެލްމިނައަމް ގެ ކުރިމަގާއި ގުޅޭގޮތުން އައްޔަ ބުންޏެވެ.\nއައްޔަގެ އަމިއްލަ ގޭގައި ވަކިންތަނެއް އިމާރާތްކޮށް މީގެ ކުޑަ ދުވަސްކޮޅެއްކުރިން ކުރަންފެށި މި މަސައްކަތުން ހުރިހާކަމެއް ފުރިހަމަކޮށް ލަންދޫގެ ބައެއްގޭގައި ހަރުކޮށްފައިވާ ދޮރުތަކަށްބަލާއިރު ، އެދޮރުތަކަކީ ކޮލެޓީގެ ގޮތުން ވަރަށް ފެންވަރު ރަނގަޅު ދޮރުތަކެއްކަން ގިނަބަޔަކު ފާހަގަކުރެއެވެ.\nރާއްޖޭގައި އެންމެފުޅާދާޢިރާއެއްގައި އެލުމިނިއަމް ދޮރާއި ދޮރުފަތް ޖެހުމުގެ މަސައްކަތް އެންމެ އިތުބާރާއިއެކު ކުރަމުންގެންދާ ރެއިންބޯ އާއި ގުޅިގެން އައްޔަފެށި މިމަސައްކަތުގައި އެންމެ އިސްކޮށް ހަރަކާތްތެރިވަނީ މި މަސައްކަތުގެ ދާޢިރާއިން7އަހަރުގެ ތަޖުރިބާ ލިބިފައިވާ ބިދޭސީއެކެވެ.\nއައްޔަގެ ހިޔާވަހި އެލްމެނިއަމް އިން ޖަހާފައިވާ ދޮރުތަކެއް\nއައްޔަގެ ” ހިޔާވަހި އެލްމިނިއަމް ” އިން ޖަހައިދެމުންގެންދާ ދޮރާއި ދޮރުފަތްތަކާއި ގުޅޭގޮތުން އައްޔަދޭ އެންމެ ބޮޑު ޔަޤީންކަމަކީ އެތަކެތީގެ ކޮލެޓީ އެންމެ ފެންވަރު ރަނގަޅުވާނެ ކަމާއި އަދި އަގުތައް އެންމެ އާދައިގެ މީހާއަށްވެސް އަތްފޯރާފަށުގައި ހުންނާނެކަމެވެ. ” އަހަރެމެން މިޖަހައިދޭ ދޮރާއި ދޮރުފަތަކީ އެންމެކޮލެޓީ އަދި އެންމެ ބަރާބަރު އެއްޗިއްސަށްވާނެ ކަމުގެ ފުރިހަމަ ޔަޤީންކަންދެން އަދި އިރާދަކުރެއްވިއްޔާ އަގުތައްވެސް ހުންނާނީ އެންމެ އާދައިގެ މީހާއަށްވެސް އަތްފޯރާ ފަށުގައި ” އައްޔަ ބުންޏެވެ.\nލަންދޫގެ ގިނަބަޔަކު ފާހަގަކުރާގޮތުގައި އައްޔަ މިފެށި މަސައްކަތާއިއެކު މާލެއިން ލަނކުޑިގެނެސް ލަނކުޑިން ދޮރުޖަހި ޒަމާން ނިމުމަކަށް އައިސް އެލުމިނައަމް ދޮރާއި ދޮރުފަތަށް ބަދަލްވެގެން ދާނެއެވެ. އެހެނީ ކޮލިޓީއަށާއި އަގަށާއި ޚިދިމަތަށާއި އަދި ދޮރެއްގެ އުމުރަށްބަލާ އިރު އެލުމިނައަމް ދޮރާއި ދޮރުފަތް މާބޮޑަށްވެސް ރަނގަޅުވުމެވެ.\n” ދޮރުޖަހަން ބޭނުންވާ މީހާ އަޅުގަނޑުމެނަށް ޖެހޭނީ ހަމަ އެކަނި ދޮރުހަރުކުރަންވާތަން ދައްކާލަން ދޮރާއި ދޮރުފަތް ޖަހާ ހަރުކޮށްދީ ހުރިހާކަމެއް ކޮންދޭނީ ހަމަ އަޅުގަނޑުމެން ” އައްޔަމެންގެ ޚިދުމަތްތަކާއި ބެހޭގޮތުން ތަފްޞީލަށް ދަމުން އައްޔަ ބުންޏެވެ. އަތޮޅުގެ ރަށްރަށުންވެސް އަދި އެހެން އަތޮޅަކުންވެސް ގިނަ އޯޑަރުތަކެއް އައިސްފިނަމަ ދޮރު ހަރުކޮށްދިނުމުގެ މަސައްކަތް ހިލޭސާބަހަށް ކޮށްދިނުމަށް އައްޔަމެން އޮތީ ހަމަ ތައްޔާރަށެވެ.\nމިއަދު ދިރިއުޅުމުގައި ޖެހިލުން ކުޑަކަމާއިއެކު މުސްތަޤްބަލަށް އައު މަސައްކަތެއް ފެށި އައްޔަ ފާހަގަކުރެވިފައިވަނީ ވަރަށް ލީޑަރޝިޕްހުރި ޒުވާނެއްގެ ގޮތުގައެވެ.\nލަންދޫސްކޫލުން ތަޢުލީމު ހާސިލްކޮށްފައިވާ އައްޔަވަނީ ސްކޫލުގައި އުޅުނު ދުވަސްވަރު އެސްކޫލް ތަފާތު މަޤާމުތައް އަދާކޮށްފައެވެ. މިގޮތުން ހައުސްގެ ކެޕްޓަނަކަމާއި އަދި ސްކޫލުގެ ކްޕްޓަންކަން ފާހަގަކޮށްލެވެއެވެ.\nއައްޔަގެ އާއިލާގެ ދެ މެމްބަރުންނާއި އެކުގައި\nސްކޫލު ނިމުމަށްފަހު ލަންދޫގައި އެންމެ ވަރުގަދައަށް ހިންގުނު އެއް ޖަމުއިއްޔާކަމަށްވާ ލަންދޫ ސްކޫލް އިސްދަރިވަރުން ޖަމްއިއްޔާގެ ރައީސްކަންވެސް އައްޔަވަނީ ވަރަށް ފުރިހަމައަށް އަދާކޮށްފައެވެ. އައްޔަގެ ރައީސްކަމުގައި އަދި އައްޔަގެ މެނޭޖަރުކަމުގައި ލަންދޫއިސްދަރިވަރުންގެ ޖަމްއިއްޔާވަނީ މާލޭގައި ބޭއްވުނު ޒޯންފައިނަލް ބުރުގައި ބައިވެރިވެ ފިސާރި ރަނގަޅަށް ލަންދޫ ތަމްސީލްކޮށްދީފައެވެ. އަދި މިހާތަނަށް ނެޝަނަލް ލެވަލުގައި ފުޓްބޯޅައިން ހޯދުނު އެންމެ ބޮޑު ކާމިޔާބު ހޯދުމުގެ އައްޔަގެ ބައިވެރިވުން ވަރަށް ބޮޑެވެ.\nއައްޔަ ފާހަގަކުރެވިފައިވަނީ ފުޓްބޯ÷ޅައިން ލަންދޫގައި އުފެދުނު އެންމެ މޮޅު އެއް ޑިފެންޑަރުގެ ގޮތުގައެވެ. އައްޔަ ފުޓްބޯޅަ ކުޅުންދުވަސްވަރު އައްޔަ ބީޓްކޮށްލައިފައި އެއްވެސް ފޯވާޑަކަށް ބޯޅަ ހިފައިގެން ދިއުމަކީ ފަސޭހަކަމެއް ނޫނެވެ. އެހާވެސް އައްޔަ ހުޝިޔާރެވެ. ފައިގެ ކަކުލު ހުޅަށް ލިބުނު ބޮޑުގެއްލުމަކާއި ހިސާބަށްވެސް އައްޔަ އައީ އޭނާގެ ފުޓްބޯޅައިގެ ހުނަރު ރަށުގައި ބޭއްވޭ ތަފާތު މުބާރާތްތަކުގައި ދަށްކަމުންނެވެ. މިއަދުވެސް އައްޔަ އަކީ އަމަލީ ގޮތުން ފުޓްބޯޅަ ނުކުޅު ނަމަވެސް އެހެންހެން ގޮތްގޮތުން ފުޓްބޯޅައިގައި އެހީތެރިކަން ފޯރުކޮށްދެމުން އަންނަ ފަރާތެކެވެ.\nޒަވާޖީ ހަޔާތެއްފަށާ ދެ އަންހެން ކުދިންނާއި ދެ ފުރިހެން ކުދިން ތިބި އިރު މީގެ ތރެއިން އައްޔަގެ އެންމެ ދޮށީ ދަރިފުޅު އަންނަނީ ތަޢުލީމީ ގޮތުންވެސް އައްޔަ އާއި އަދި ލަންދޫ ފަޙްރުވެރިވާފަދަ ކާމިޔާބީ ތަކެއް ހާސިލްކުރަމުންނެވެ. އަދި އައްޔައެކޭ އެއްފަދައިން އައްޔަގެ ދެ ފިރިހެން ދަރިންނަކީވެސް ފުޓްބޯޅަގައި ފާހަގަކޮށްލެވޭ ދެ ކުދިންނެވެ. މީގެ ތެރެއިން އައްޔަގެ އެންމެ ދޮށީ ދަރިއަކީ މިއަދު ލަންދޫގެ ސީނިއަރޓިމުގައި އަރަމުން އަންނަ ހުނަރުވެރި ޒުވާން ކުޅުންތެރިއެއްކަން ފާހަގަ ކޮށްލެވެއެވެ.\nލަންދޫ މެޖިސްޓްރޭޓް ކޯޓްގެ އެޑްމިން އޮފިޝަރެއްގެ ވަޒީފާ އަދާކުރައްވަމުންގެންދަވާ އައްޔަ ފާހަގަ ކުރެވިފައިވަނީ މަސައްކަތްތެރި އެންމެންނާއިވެސް ގުޅޭ ޒުވާނެއްގެ ގޮތުގައެވެ. ކަރަންޓް ވައިރިންގ އާއި ބެހޭ ކޯހެއް ފުރިހަކޮށްފައިވާ އައްޔަ އަކީ މިއަދު އަމިއްލައަށް އެއާކޯން ބެހެއްޓުމުގެ ޚިދުމަތްވެސް ފޯރުކޮށްދެމުން އަންނަ ފަރާތެކެވެ.


Maumoon vidhaalhuvanee Raees Yameen bali kureveyne kamah, Ehen candidate akah ves thaaeedhu kuravvaane | Mihaaru\nރިޕޯޓް / ޕީޕީއެމްގެ ކޯޅުން\nމައުމޫން ވިދާޅުވަނީ ރައީސް ޔާމީން ބަލިކުރެވޭނެ ކަމަށް، އެހެން ކެންޑިޑޭޓަކަށް ތާއީދުކުރައްވާނެ\nޕީޕީއެމްގެ ރައީސް މައުމޫން މިދިޔަ ހަފުތާގެ ހޯމަދުވަހު "މިހާރު" އާ ވާހަކަ ދައްކަވަނީ.---ފޮޓޯ: މުހައްމަދު ޝަރުހާން/މިހާރު\n13 ނޮވެމްބަރ 2016 - 07:32\nޕީޕީއެމްގެ މުސްތަޝާރު އަދި ރައީސް އަބްދުﷲ ޔާމީނާއި އެ ޕާޓީގެ ރައީސް މައުމޫން އަބްދުލްގައްޔޫމްގެ ކޯޅުމުގައި އެއް ކަމެއް މިއޮތީ ސާފުކޮށް ފެންނާށެވެ؛ ސިޔާސީ މިސްރާބަކަށް "އެއް އޮޑިއެއްގައި" ދެބެއިން، ދެން ދަތުރުފުޅެއް ނުކުރައްވާނެ އެވެ. އެއީ މިހާރު މި ގައުމުގެ ސިޔާސީ މަސްރަހުން ވެސް އެންމެ ޔަގީންކަން ބޮޑު އެއް ކަންތަކެވެ. ދެ ބޭފުޅުން ސިޔާސީ ހަތުރުންނަށް ވެ، އެތައް ކަމެއް ހިނގައިފި އެވެ.\nތިރީގައި މިވަނީ "މިހާރު"ގެ އަހުމަދު ހަމްދޫނާއި ފަޒީނާ އަހުމަދަށް މިދިޔަ ހޯމަދުވަހު މައުމޫން ދެއްވި އިންޓަވިއުއެއްގެ މުހިންމު ބައިތަކެވެ.\nޕީޕީއެމްގެ ސަރުކާރަށް ތިން އަހަރު ވިއިރު، ޕާޓީގެ ތެރޭގައި މި ވަނީ ވަރަށް ބޮޑު މައްސަލަތަކެއް އުފެދިފައި. ކޮއްކޯފުޅު، ރައީސް ޔާމީނަށް ކުރެއްވި ތާއީދު ވެސް އަނބުރާ ގެންދެވީ. މިގޮތަށް ކަންކަން ބަދަލުވެދާނެ ކަމަށް އުއްމީދު ކުރެއްވިިިންތޯ؟ މިއީ މަނިކުފާނަށް އާއިލީ ގޮތުން ވެސް ކުރިމަތިވެވަޑައިގެންނެވި ކިހާ ބޮޑު މައްސަލައެއްތޯ؟\nފުރަތަމަ ވެސް އަޅުގަނޑު ދަންނަވާލާނީ މިއީ، މައުމޫން އަބްދުލް ގައްޔޫމާއި ޔާމީން އަބްދުލް ގައްޔޫމާ ދެ މީހުންގެ ދޭތެރޭގައި އޮތް މައްސަލައެއް ނޫނޭ. ޔާމީނަކީ މިހާރުގެ ރައީސުލް ޖުމްހޫރިއްޔާ. އެމަނިކުފާނަކީ އަޅުގަނޑު ވަރަށް ލޯބިވާ އަޅުގަނޑުގެ ކޮއްކޮއެއް. އެއްގޮތަކަށް ވެސް މިއުޅެނީ ދެބެއިންގެ ތެރޭގައި ނުވަތަ ދެ ފަރުދެއްގެ ދޭތެރޭގައި އުޅޭ މައްސަލައެއް ނޫން. އަޅުގަނޑާ ޔާމީނާ ދޭތެރޭގައި އާއިލީ އެއްވެސް މައްސަލައެއް ނެތް. މިއުޅޭ މައްސަލައަކީ، މިހާރުގެ ރައީސަކީ ޕީޕީއެމްގެ ރިޔާސީ ޓިކެޓުގައި ވާދަކުރައްވައި ހޮވިވަޑައިގެން ހުންނެވި ރައީސެއް. އަދި ހޮވިވަޑައިގަތީ ޕީޕީއެމްގެ އެންމެންގެ ކެމްޕޭން ކުރެއްވުމާއި ތާއީދާއި އެއްބާރުލެއްވުމާ އެކީގައި. ސީދާ އަޅުގަނޑާއި ކައުންސިލާއި އާއްމު މެމްބަރުންގެ މަސައްކަތުން މިހާރުގެ ރައީސް ހޮވިވަޑައިގަތީ. ފުރަތަމަ ބުރުގައި އެކަށީގެންވާ ނަތީޖާއެއް ނުލިބުނީމަ ސީދާ އަޅުގަނޑު ވެސް ވަރަށް މަސައްކަތްކޮށްގެން، އެކި ޕާޓީތަކާ ވެސް ގުޅިގެން ކާމިޔާބުވީ. މިސާލަކަށް ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ތާއީދާއި އެއްބާރު ލެއްވުން ވެސް ހޯދައިގެން ކާމިޔާބުވީ.\nއެހެންވީމަ މިހާރުގެ ރައީސަކީ ފަރުދީ ގޮތުން އަމިއްލަފުޅަށް މަސައްކަތް ކުރައްވައިގެން، ހޮވިވަޑައިގެން ހުންނެވި އަމިއްލަފުޅު ނަފްސު ތަމްސީލްކުރައްވާ ބޭފުޅެއް ނޫން. އެމަނިކުފާނަކީ ޕީޕީއެމްގެ ފިކުރާއި އުސޫލްތައް ތަމްސީލްކުރައްވާ ބޭފުޅެއް.\nޕީޕީއެމްގެ ފިކުރެއް ނެތް. ޕީޕީއެމްގެ އުސޫލްތަކަށް އެއްވެސް އިހްތިރާމްކުރުމެއް ނެތް. ގާނޫނުއަސާސީގެ ރޫހަށް ވެސް އިހްތިރާމްކުރުމެއް ނެތް. --މައުމޫން\nކުރުކޮށް ދަންނަވަންޏާ މިހާރު ވެގެން އުޅޭ ގޮތަކީ، ރައީސުލް ޖުމްހޫރިއްޔާ ތަމްސީލް ކުރައްވަނީ ޕީޕީއެމް ކަމަށް ވިޔަސް، ޕީޕީއެމްގެ ފިކުރާއި ޕީޕީއެމް ގަބޫލުކުރާ އުސޫލްތަކާ ހިލާފަށް އަމަލުކުރައްވަމުން ގެންދަވަނީ. އެތައް ދުވަހެއް ވެއްޖެ. މިކަމުގެ ސަބަބުން ޕާޓީގެ ތެރޭގައި ވެސް ވަރަށް ބޮޑެތި ނުތަނަވަސްކަން މިވަނީ އުފެދިފައި. އަދި އާއްމު ރައްޔިތުންގެ ކުރިމަތީގައި ޕީޕީއެމް މި ދަނީ ބަދުނާމުވަމުން.\nތިޔަ ވިދާޅުވާ ކަންތައްތަކަކީ ކޮބައިތޯ؟\nމިސާލަކަށް ކޮރަޕްޝަން، މުއައްސަސާތަކުގެ ތެރޭގައި ފެތުރިފައި މިއޮތީ ހީނުކުރާ މިންވަރަށް. އެކަން ހުއްޓުވަން މަސައްކަތެއް ނުކުރެއްވި. އެކަމުގައި އުޅޭ މީހުންނަކަށް އަދަބެއް ނުލިބޭ. ޝަރުއީ ނިޒާމް ވެސް މިއޮތީ މީހުން ހިތްހަމަނުޖެހޭ ގޮތަކަށް. ޝަރީއަތްތައް ނިމިގެން މިދަނީ މީހުންގެ ހިތުގައި ސުވާލު އުފެދޭ ގޮތަށް. ޝަރުއީ ނިޒާމާ ދޭތެރޭގައި އިތުބާރު ވަަރަށް ބޮޑަށް ކުޑަވެއްޖެ، ބައެއް ޝަރީއަތްތައް ނިމުނު ގޮތުން.\nހަމަ އެހެންމެ ގާނޫނުއަސާސީ އާއި ގާނޫނަށް ގެންނަ ބަދަލުތަކުގައި އަޅުގަނޑުމެންގެ ފިކުރާ ނުގުޅޭ އެތައް ކަމެއް ހިނގައިފި. ޑިމޮކްރަސީގެ ދާއިރާ ހަނިވާ ގޮތަށް ހިޔާލުފާޅުކުރުމާއި މުޖުތަމައުގައި ހަރަކާތްތެރިވަމުގެ ފުރުސަތު ހަނިކޮށްފި. ބައެއް ތަންތަނުގައި މިގޮތަށް ކަންކުރީމަ ކިޔާނެ ޕޮލިސް ސްޓޭޓެކޭ. އެ ކަހަލަ ގޮތަކަށް ވެފައި މިއޮތީ. މިއީ ޕީޕީއެމް އަދި މި ޕާޓީގެ ރައީސްގެ ހައިސިއްޔަތުން އަޅުގަނޑު ވެސް ގަބޫލުކުރާނެ ކަމެއް ނޫން.\nރައީސް ޔާމީނާއި މައުމޫން ސަލާމް ކުރައްވަނީ: ދެން އޮންނަ ރިޔާސީ އިންތިހާބެއްގައި މައުމޫން ތާއީދު ކުރައްވާ ކެންޑިޑޭޓަކީ ރައީސް ޔާމީން ނޫން ކަމަށް މައުމޫން ވަނީ ވިދާޅުވެފައި.---ފައިލް ފޮޓޯ: ރައީސް އޮފީސް\nޕީޕީއެމުން ރައީސުލްޖުމްހޫރިއްޔާ ވެރިކަމަށް ގެނައިރު މިގޮތަށް އަމަލުކުރައްވާނެ ކަމަކަށް އަޅުގަނޑުމެން ހިއެއް ނުކުރަން. އެއާ ހިލާފަށް އެމަނިކުފާނު އޮތީ ޔަގީންކަން ދެއްވާފައި ހުރިހާ ކަމެއް ގެންދަވާނީ އަޅުގަނޑުމެންގެ ފިކުރާ އެއްގޮތަށް ކަމަށް. ޑިމޮކްރަސީ ހަރުދަނާ ކުރައްވާނެ ކަމަށް. އަދުލު އިންސާފު ގާއިމް ކުރައްވާނެ ކަމަށް. ކޮރަޕްޝަން ނައްތާލައްވާނެ ކަމަށް. އެންމެންނަށް ކުރިއެރުން، ހަމަހަމަ ފުރުސަތު ދެއްވާނެ ކަމަށް. ކެމްޕޭން ޖަލްސާތަކުގައި ވެސް ވިދާޅުވި ތިމަންނަށް ގޯސްކޮށް ކަމެއް ކުރެވިއްޖިއްޔާ އެބަ ހުންނެވިއޭ ބޭފުޅަކު، (ހިނިފުޅުވަޑުވަމުން) އަޅުގަނޑުގެ ވާހަކަ އެއީ. ތިމަންނާ މަގަށް އަޅުވާނެ 30 އަހަރުގެ ތަޖުރިބާ ހުރި ބޭފުޅަކު. އެހެންވީމަ ތިމަންނަ ގޯހެއް ނުވާނެއޭ. އެކަމަކު ކަންކަންވީ، އެހެނެއް ނޫން. އެއްގޮތަކަށް ވެސް ކަންކަން ރަނގަޅެއް ނުވި. އަޅުގަނޑު ވަރަށް ހިތާމަކުރަން ޕީޕީއެމްގެ ސަރުކާރެއްގައި ކަންތައް މިދިޔަ ގޮތާ މެދު.\nޕީޕީއެމްގެ ބާރުތައް އަތުލެއްވިއިރު ރައީސް ޔާމީން މަނިކުފާނާ ހިޔާލު ތަފާތުވުން އުފެދިގެން އުޅޭތާ ދުވަސްތަކެއް ވަނީ ވެފައި. ގާތްގަނޑަކަށް ކިހާ ދުވަހެއް ވެދާނެތޯ ބައްދަލު ނުކުރައްވާތާ؟\nރައީސުލްޖުމްހޫރިއްޔާއާ އަޅުގަނޑާ އެންމެ ފަހުން ބައްދަލުވީ، އޮކްޓޯބަރު 21، 2015 ގައި. މީގެ ކުރިން، ވެރިކަމުގެ ފުރަތަމަ އަހަރުގެ ތެރޭގައި އަޅުގަނޑު ރައީސުލްޖުމްހޫރިއްޔާ އަރިހަށް ވަރަށް ގިނައިން ދަން. އެޕޮއިންޓެމެންޓަށް އެދެން ގަވާއިދުން. ފުރަތަމަ ދޮޅު އަހަރު ތެރޭގައި ވަރަށް ރަނގަޅު. ވަރަށް ގިނަ ވަގުތު ވެސް ދެއްވާ. އޭރު އަޅުގަނޑު ދަންނަވަން ފެންނަ ކަންތައްތަކުގެ ވާހަކަ. އަޑުއައްސަވާ.\nމިސާލަކަށް، އެއް ކަމަކަށް ދެންނެވިން، ޕީޕީއެމްގެ ރަސްމީ އޮފީހުގެ އިތުރުން އެހެން އޮފީހެއް އުފެދިއްޖެއޭ. އެ އޮފީހުން މަސައްކަތް ކުރީމަ މެމްބަރުންނަށް އެބަ އޮޅެޔޭ. އަދި އަތޮޅު ތެރޭގައި ތިބި ޕީޕީއެމް މެމްބަރުންނަށް އެ އޮފީހަކުން އެބަ ގުޅައޭ، ޕީޕީއެމް ކައުންސިލަށް ނޭނގި. ރަސްމީ އޮފީހަށް ވެސް މިކަމެއް ނޭނގެއޭ.\nރައީސް އަބްދުﷲ ޔާމީނާއި ރައީސް މައުމޫން ސަލާމް ކުރައްވަނީ: ރައީސް ޔާމީނާ އެންމެ ފަހުން ބައްދަލުކުރެއްވީ އޮކްޓޯބަރު 21، 2015 ގައި ކަމަށް މައުމޫން ވިދާޅުވި.---ފޮޓޯ: ރައީސް އޮފީސް\nއޭގެ އިތުރުން ދެންނެވިން. ރައީސުލްޖުމްހޫރިއްޔާގެ އަނބިކަނބަލުންނަކީ އަޅުގަނޑުމެން ވަރަށް އިހްތިރާމް ކުރާ، ގަދަރު ކުރާ ބޭފުޅެކޭ. ކުރަން ވެސް ޖެހޭނެއޭ. ނަމަވެސް ރައީސުލްޖުމްހޫރިއްޔާގެ އަނބިކަނބަލުންނަކީ ސިޔާސީ ކަންތައްތަކުގައި އުޅުއްވަން ޖެހިވަޑައިގަންނަވާނެ ބޭފުޅެއް ނޫނޭ. މިހާރު އެކަން އެބަ ހިނގައޭ، އަޅުގަނޑު ދެކޭ ގޮތުގައި މިއީ ރަނގަޅު ކަމެއް ނޫނޭ.\nބޭނުންފުޅިއްޔާ އިޖުތިމާއީ ދާއިރާގައި ވަރަށް މުހިއްމު މަސައްކަތްތަކެއް ކުރެއްވިދާނެއޭ. އެވާނީ ވެސް ވަރަށް ރަނގަޅު ކަމަކަށޭ. އަޅުގަނޑުގެ އަންހެނުން ވެސް އެކަން ކުރިއޭ. ވަރަށް ކާމިޔާބޭ، ވަރަށް ގިނަ ބޭފުޅުންގެ ތައުރީފް ލިބުނު މަސައްކަތެކޭ. އަޅުގަނޑަށް އެނގިފައިވާ ގޮތައި ކުރީގެ ރައީސުންގެ އަނބިކަނބަލުން ވެސް ސިޔާސީ މަސައްކަތެއް ނުކުރައްވައޭ. ކުރީގެ ރައީސް ނަޝީދުގެ އަނބިކަނބަލުން ވެސް ފުރަތަމަ ކޮޅުގައި އެ މަސައްކަތެއް ނުކުރައްވައޭ. ފަހުން ވީ ގޮތަކީ ނަޝީދަށް މި ދިމާވި މައްސަލަތަކުން އެކަމަނާ ނިކުމެވަޑައިގަންނަވަން ޖެހުނީއޭ ނަޝީދަށް އެހީތެރިކަން ހޯއްދަވައި ދެއްވަން. އެހެންވެ ބޭރު ގައުމުތަކަށް ވަޑައިގެން، ވެެރިންގެ ފެންވަރުގެ ބޭފުޅުންނާ ވެސް އެބަ ހުއްޓޭ ބައްދަލުކުރައްވާފައި. ޔޫއެންއަށް ވެސް ވަޑައިގަތޭ. އެކަމަކު އެއީ ހާއްސަ ހާލަތަކާ ގުޅިގެންނޭ.\nރައީސް ޔާމީނާ ދެމެދު އެންމެ ބޮޑަށް މައްސަލަ ގޯސްވާ ދިމާވި ސަބަބަކީ ކޮބައިތޯ؟\nފަހުން އެންމެ ބޮޑަށް މައްސަލަ ގޯސްވާން ދިމާވި ސަބަބަކީ ކެމްޕޭން ލީޑަރުން ތަމްރީން ކުރަން މަހާސިންތާތަކެއް ބޭއްވުމުން. އެ މަހާސިންތާގެ ބޭނުމަކަށްވީ މިހާރުގެ ރައީސުލްޖުމްހޫރިއްޔާ 2018 އަށް ކުރިމަތިލައްވާތީ ކެމްޕޭން ކޮށްދޭން މީހުން ތައްޔާރުކުރުން. އެ މަހާސިންތާ ހުޅުވަން އަޅުގަނޑަށް ދައުވަތު އައި، އޭރުގެ ނައިބު ރައީސް އަހްމަދު އަދީބް ސޮއިކުރައްވައި. އެކަމުގައި އަދީބާ ބައްދަލުކޮށް ދެންނެވިން ކިހިނެއްތޯ އަޅުގަނޑު ކަން ކުރަންވީ؟ ފުރަތަމަ ކަމަކީ، ރައީސުލްޖުމްހޫރިއްޔާ ދެވަނަ ދައުރަކަށް ކުރިމަތިލައްވާ ވާހަކަ އަޅުގަނޑު ކައިރީގައި [ރައީސް ޔާމީން] ބުނެފައެއް ނުވެއޭ. ޕީޕީއެމްގެ ފަރާތުން މީހަކު ކުރިމަތިލަންޏާ ޕީޕީއެމް ރައީސް، ކައުންސިލަށް އެނގެން ޖެހޭނެއޭ. ނަމަވެސް އަންގަވާފައެއް ނެތޭ. ރައީސް އޮފީހުގައި ބޭއްވި ބައްދަލުވުމެއްގައި ރައީސަށް ދެންނެވިން މި ވާހަކަ. އޭރު ވިދާޅުވީ "ތިމަންނަ [ރައީސް ކަމަށް ކުރިމަތިލުމާ މެދު] އަދި ވަކި ގޮތެއް ނުނިންމަވަމޭ." ރައީސުލްޖުމްހޫރިއްޔާ [އަލުން ވެރިކަމަށް ކުރިމަތިލެއްވުން] ޝައުގުވެރިކަން ހުރި ނަމަ އަސާސީ ގަވާއިދާ އެއްގޮތަށް އެކަން ޕީޕީއެމް ރައީސަށް އަންގަވަން އަޅުގަނޑު އެދުނިން. އަސާސީ ގަވާއިދުގައިވާ ގޮތުން ޕާޓީގެ ހުރިހާ މެމްބަރުންނަށް ހަމަހަމަ ފުރުސަތު އަޅުގަނޑު ހޯދައިދޭން ޖެހެއޭ. ރައީސުލްޖުމްހޫރިއްޔާ އަށް ޕްރައިމަރީއަކާ ނުލައި ޓިކެޓް ދޭން އުޅުނުއިރު އަޅުގަނޑަށް އެކަމެއް ނޭނގެ. ބައެއް ބޭފުޅުން އެ ވާހަކަ އަޅުގަނޑު ގާތު ވިދާޅުވީ ސޮއިކުރައްވާފައި. ބައެއް ބޭފުޅުން ސޮއިކުރެއްވީ މަޖުބޫރުން، އިންޒާރުތަކަކާ ގުޅިގެންނޭ. ބައެއް ބޭފުޅުން ސޮއިކުރުމުގެ ކުރިން އެހި ކިހިނެއްހޭ ހަދަންވީ. އަޅުގަނޑާ ހަމައަށް އެ ޕެޓިޝަން ފަހުން އައި، އައިއިރު އިބާރާތް ވެސް މި އޮންނަނީ ވަރަށް ދެރަ ގޮތަކަށް. މިހެން ކަންހިނގަމުން ގޮސް ވަރަށް ދެރަ ކަންކަން ހިނގައިފި. ގާނޫނުއަސާސީ އަށް ވެސް ބޮޑެތި ބަދަލުތަކެއް ގެނެސްފި. އެންމެ ފުރަތަމަ ސުޕްރީމް ކޯޓުގެ ފަނޑިޔާރުންގެ އަދަދު7އިން5އަށް ބަދަލުކުރަން ބޭފުޅަކު ލައްވައި މަޖިލީހަށް ހުށަހަޅާ ވާހަކަ އޭރުގެ ނައިބު ރައީސް އަދީބު އަޅުގަނޑާ ބައްދަލުކޮށް ވިދާޅުވި. ވިދާޅުވީ، ހަތް ފަނޑިޔާރުންގެ ތެރޭގައި ސިޔާސީ ގޮތުން ހިޔާލު ތަފާތު ބޭފުޅުން އެބަ ތިއްބެވިއޭ. އެހެންވީމަ އެހާ ފަސޭހައެއް ނޫނޭ. އަޅުގަނޑު ދެންނެވިން ތިއީ ރަނގަޅު ގޮތެއްތޯއޭ؟ [އަދީބު] ވިދާޅުވި އެކަން ހަމަޖެހި ނިމިފައޭ އޮތީ. ދެން ހުށަހަޅައިގެން އެ ފާސްވީ. އަޅުގަނޑު ގަބޫލުކުރާ އުސޫލެއް ނޫން އެއީ. ހަތެއް އެއީ ރަނގަޅު އަދަދެއް ސުޕްރީމް ކޯޓުގައި ތިއްބަވަން.\nކުރީގެ ރައީސް މައުމޫން (ވ) ކުރީގެ ނައިބު ރައީސް އަހުމަދު އަދީބާ އެކު: ނައިބު ރައީސް ކަމަށް އަދީބު ވަޑައިގަންނަވަން އުޅުއްވިއިރު، އެކަމަށް ކެމްޕެއިން ކުރެއްވުމުން އެކަން ވެސް ރައީސް ޔާމީންގެ ސަމާލުކަމަށް ގެންނެވި ކަމަށް މައުމޫން ވިދާޅުވި.--- ފޮޓޯ: ރައީސް އޮފީސް\nދެން އޮތީ ވަކި ބޭފުޅަކަށް ނައިބު ރައީސްކަން ދޭން ގާނޫނުއަސާސީ އަށް ގެނައި ބަދަލު. ރައީސުލްޖުމްހޫރިއްޔާ އަރިހަށް ގޮސް އަޅުގަނޑު ސީދާ ދެންނެވިން، މިއީ ވަރަށް ނޭދެވޭ ކަމެކޭ. ވަކި ބޭފުޅަކަށްޓަކައި ގާނޫނެއް ބަދަލުކުރެވިގެން ނުވާނެއޭ. ވަކި މީހަކަށްޓަކައި މިހެން ހެދީމަ ގާނޫނުއަސާސީގެ އިހްތިރާމް، ގަދަރު ކުޑަވަނީއޭ. އާދައިގެ ގާނޫނަކަށް ބަދަލު ގެނަޔަސް ގާނޫނުއަސާސީއަށް ބަދަލު ގެނެވިގެން ނުވާނެ ކަމަށް. ރައީސުލްޖުމްހޫރިއްޔާގެ ނައިބުގެ މަގާމަކީ ކެމްޕޭން ކުރައްވައިގެން ހޯއްދަވަން ޖެހޭ މަގާމެއް ނޫން. މި ވާހަކަ ވެސް އަޅުގަނޑު ދެންނެވިން. އުމުރުން 65 އަހަރު ވުމުން ވެރިކަމަށް ކުރިމަތިނުލެވޭ ގޮތަށް ހަދައިފި ނަމަ ސަރުކާރަށް އެ ބަދުނާމު ލިބޭނެ ކަމަށް ވެސް ދެންނެވިން. އަނެއް ކަމަކަށް ރާއްޖޭގެ ބިން ބިދޭސީންނަށް މިލްކުރެވޭ ގޮތަށް ގެނައި އިސްލާހަކީ ވަރަށް ދެރަކޮށްވި ކަމެއް. އަޅުގަނޑަށް އެއްއިރެއްގައި ވެސް ތާއީދުކުރެވޭނެ ކަމެއް ނޫން. އަޅުގަނޑަށް ހިއެއް ނުވޭ ދިވެހި ގައުމަށް ހެޔޮއެދޭ އެއްވެސް ރައްޔިތަކު މިކަމަކާ ރުހޭނެ ހެން. މި އިސްލާހު ހުށަހެޅި އިރު އަޅުގަނޑަކަށް ނޭނގެ. ކިޔަން މިޖެހެނީ މީޑިއާއިން. އަޅުގަނޑު ހަދާނެ ގޮތް ހުސްވެގެން ސިޓީއެއް ލިއެފައި ފޮނުވީ. އަނެއް ދުވަހުގެ ޖަލްސާގައި އެކަން ފާސްކުރާނެ ކަމުގެ ހަބަރު ލިބިފައި އޮތީމަ، އަޅުގަނޑު ހިތަށްއެރީ މި ސިޓީ ނުބައްލަވަނީސް ވެސް ފާސްވެދާނެއޭ. އެހެންވެ މެސެޖެއް ފޮނުވާފައި ދެންނެވިން ސިޓީއެއް ފޮނުއްވާނެ ކަމަށް. ކަންކަން ވަމުން ދިޔަ ގޮތުން، އެ ނޫން ގޮތެއް ނެތިގެން އަޅުގަނޑު ނޫހަށް ދިނީ. އެކަމާ ވެސް ވަރަށް ހިތްހަމަ ނުޖެހުނު. އެ ސިޓީގައި އަޅުގަނޑު އެދުނީ ދިވެހި ރައްޔިތުންނަށް ދޫކޮށްލައްވާށޭ، ދިވެހި ބިމުން ބައެއް ބިދޭސީންނަށް މިލްކުކުރެވޭ ގޮތް ހަދަން ރައްޔިތުންނަށް ފެނޭތޯ ނުވަތަ ނޫންތޯ ބަލަން. މިގޮތަށް ކަން ކުރައްވައިފި ނަމަ މަނިކުފާނަށް ލިބިވަޑައިގަންނަވާނެއޭ ރީތި ނަމާއި ގަދަރު. މިވަރު ބޮޑު ކަމެއްގައި ރައްޔިތުންގެ ހިޔާލު ހޯއްދަވާށޭ. އެކަމަކު އެހެން ނުހެއްދެވި. މިކަހަލަ ކަންކަމުގެ ޒިންމާ ނުސީދާކޮށް އަޅުގަނޑު ނަގަން ޖެހޭ ކަމަށް ބައެއް ބޭފުޅުން ވިދާޅުވަމުން ދަނީ. ބަލަ މިއީ ޕީޕީއެމް ސަރުކާރެކޭ، މިހެން ހެދީމަ މައުމޫން ވެސް ބައިވެރިވެގެން ކުރި ކަމެއްތާއޭ ތިއީ. ދެން ފާސްކުރި އިސްލާހުތަކުގައި ވެސް އެބަހުރި ވަރަށް ގިނަ ގޯސްތައް. މިހެން ކަންތައްތައް ހުރީމަ އަޅުގަނޑަށް ގަބޫލު ނުކުރެވުނީ މިއީ ޕީޕީއެމްގެ ސަރުކާރެއް ކަމަށް. ޕީޕީއެމްގެ ފިކުރެއް ނެތް. ޕީޕީއެމްގެ އުސޫލްތަކަށް އެއްވެސް އިހްތިރާމް ކުރުމެއް ނެތް. ގާނޫނުއަސާސީގެ ރޫހަށް ވެސް އިހްތިރާމް ކުރުމެއް ނެތް. އެހެންވީމަ އަޅުގަނޑު ބޭނުން ނުވީ މިކަހަލަ ސަރުކާރުން ކުރާ ކަންކަން ބޮލުގައި އެޅޭ ގޮތަށް ހުންނަން. އެހެންވެ ތާއީދު އަނބުރާ ގެނެސް ބުނީ ދެން ނުކުރާނަމޭ ތާއީދެއް.\nތި ވިދާޅުވި ގޮތަށް ގިނަ ކަންކަން ހިނގިއިރު، ކީއްވެތޯ ތާއީދު އަނބުރާ ގެންދަވަން އެހާ ދިގު މުއްދަތެއް ނެގީ؟\nއަޅުގަނޑު ބޭނުން ނުވީ، އަޅުގަނޑު ކުރި ކަމެއްގެ ސަބަބުން ފިތުނަ އުފެދި ކަންކަން ވާން. އެހެންވެ އަޅުގަނޑު ކެތްކުރީ. މީޑިއާ އާއި އާއްމު ރައްޔިތުންނަށް އެނގިވަޑައިނުގަތަސް އަޅުގަނޑު ހާދަ މަސައްކަތެއް ކުރީމޭ.\nޕާޓީގެ އެކި ބޭފުޅުންނާ ބައްދަލުކޮށް ވެސް ވާހަކަ ދެއްކިން. ޕާޓީގެ ނައިބު ރައީސަކަށް ފަހުން ވަޑައިގެންނެވި ބޭފުޅަކާ ބައްދަލުކޮށްފައި ވެސް ތަކުރާރުކޮށް އެ ވާހަކަ ދެންނެވިން. ޕާލަމެންޓްރީ ގްރޫޕަށް މެސެޖް ފޮނުވާ ވެސް ހެދިން.\nހަމަގައިމު ވެސް، މިހާރު ރައީސުލްޖުމްހޫރިއްޔާ 2018 ގައި ދެ ވަނަ ދައުރަކަށް ހޮވިވަޑައިގަންނަވާކަށް އަޅުގަނޑު ތާއީދެއް ނުކުރާނަން. --މައުމޫން\nރައީސް ޔާމީނަށް، މަނިކުފާނުގެ ތާއީދު ނެތި 2018 ކާމިޔާބު ކުރެއްވޭނެ ކަމަށް ގަބޫލުފުޅު ކުރައްވަންތޯ؟ އަދި މަޖިލިހުގެ ޕީޕީއެމް މެމްބަރުންގެ ގޮތުގައި ވެސް މިހާރު ތިއްބެވި ގިނަ ބޭފުޅުން ހޮވިވަޑައިގަތީ މަނިކުފާނު ތާއީދުކުރެއްވުމުން. 2019 ގައި އެ ބޭފުޅުން ހޮވިވަޑައިގަންނަވާނެ ކަމަށް ގަބޫލުކުރައްވަންތޯ؟\nތިއަށް އަޅުގަނޑު އެއްޗެއް ދަންނަވާކަށް ނެތިން. އަޅުގަނޑު ތާއީދުކުރުމާ، ނުކުރުމުން ކޮންމެވެސް ކަހަލަ އަސަރެއް ކުރާނެ ކަންނޭނގެ. ކިހާވަރެއް ކަމެއް އަޅުގަނޑަކަށް ނޭނގޭ؟ ހަމަގައިމު ވެސް، މިހާރު ރައީސުލްޖުމްހޫރިއްޔާ 2018 ގައި ދެ ވަނަ ދައުރަކަށް ހޮވިވަޑައިގަންނަވާކަށް އަޅުގަނޑު ތާއީދެއް ނުކުރާނަން. ދެން ރައީސްކަމަށް ވަޑައިގަންނަވަން ބޭނުންފުޅުވާ އެހެން ބޭފުޅެއްގެ ގޮތެއް އަޅުގަނޑަކަށް ނޭނގެ. އެކަންކަން ކުރާނީ އަސާސީ ގަވާއިދުގެ ތެރެއިން. އުމަރު ނަސީރު އެ އޮތީ ޝައުގުވެރިކަން ފާޅުކުރައްވާފައި. އެ ނޫން ޕީޕީއެމް މެމްބަރުން ވެސް އެބަ ތިއްބެވި ޕްރައިމަރީގައި ވާދަކުރައްވަން ބޭނުންފުޅުވާ. އަޅުގަނޑު ގާތު އެ ބޭފުޅުން ވިދާޅުވެފައި ވަނީ ތިމަންނަމެން އަދި ބޭނުމެއް ނުވެއޭ ނަން ހާމަކުރާކަށް. މައުމޫން ތިމަންނަގެ ނަން ސިއްރު ކޮށްދޭށޭ. އެދުވަސް އައީމާ ތިމަންނަމެން ބުނާނަމޭ. އެހެންވެ އެ ބޭފުޅުންގެ ރައްކާތެރިކަމަށްޓަކައި ނަން އިއުލާން ކުރާކަށް ބޭނުމެއް ނޫން.\nކޮން އިރަކުތޯ ތިޔަ ވިދާޅުވާ ބޭފުޅުން ޕްރައިމަރީއަށް ޝައުގުވެރިކަން ފާޅުކުރެއްވީ؟\n[ރައީސް ޔާމީންގެ ކެމްޕެއިން] މަހާސިންތާތައް ބޭއްވި ދުވަސްވަރު އެއީ.\nދެން އޮންނަ ރިޔާސީ އިންތިހާބެއްގައި ވަކި ހާއްސަ ކެންޑިޑޭޓަކަށް ތާއީދު ކުރައްވާނަންތޯ؟\nދެން އަންނަ ރިޔާސީ އިންތިހާބުގައި ގައުމު ހަމަ މަގަށް އަޅުވައިދޭނެ ކެންޑިޑޭޓަކަށް އިރާދަކުރެއްވިއްޔާ އަޅުގަނޑު ތާއީދުކުރާނަން. އަދި 2019 ގައި ރައްޔިތުންގެ މަޖިލިހުގެ އިންތިހާބަށް ވެސް ގައުމާއި ރައްޔިތުންނަށް އިހުލާސްތެރިވާނެ ކަމަށް އަޅުގަނޑަށް ފެންނަ ބޭފުޅުންނަށް އިރާދަކުރެއްވިއްޔާ ތާއީދު ކުރާނަން.\nޕީޕީއެމްގެ އަސާސީ ގަވާއިދު ބުނާ ގޮތުން އެ ޕާޓީގެ ރައީސަކީ އަދިވެސް މައުމޫން. އެކަމަކު ބާރުތައް އެ ވަނީ މުސްތަޝާރާ ހަވާލުކޮށްފައި. ދެ ފަޅީގެ މައްސަލަ އަދިވެސް އެބަ އޮތް. މީގެ ހައްލަކީ ކޮބައިތޯ؟\nޕީޕީއެމްގެ ބާރުތައް ހަވާލުކުރީ ކޯޓު އަމުރަކުން ނޫން. ބާރުތައް ހަވާލުކުރި ކަމަށް ބުނަނީ ކައުންސިލްގެ ބައްދަލުވުމަކުން. އެހެންވީމަ އެއީ އަސާސީ ގަވައިދުގެ 57 ވަނަ މާއްދާގެ (ނ)އާ ހިލާފު ކަމެއް. ޕާޓީއަށް ވުރެ މުހިއްމީ ގައުމު. ގައުމަށް ހެޔޮ ގޮތެއް ހޯދައިދެވޭތޯ އަޅުގަނޑުމެން ދެމިތިބޭނަން. އެންމެ ފުރަތަމަ ގައުމު ކަމަށް ޖަަހައިގެން މިއުޅެނީ ކޮންމެވެސް ކަމެއްގައި. އެއީ ހަމައެކަނި ރީތި އިބާރާތެއް ވީމައެއް ނޫން. އެއީ ހަގީގަތުގައި ވެސް އަޅުގަނޑުމެންގެ ފިކުރު.\nޝަރުއީ ދާއިރާގެ ތެރެއިން ޕާޓީގެ ބާރުތައް ހޯއްދެވުމުގެ މަގު މިއޮތީ ބަންދުވެފައި. މިއާ ވިއްދައިގެން ބައެއް ބޭފުޅުން ވިދާޅުވޭ 30 އަހަރުގެ ވެރިކަމުގައި ޝަރުއީ ދާއިރާ އިސްލާހު ނުކުރެއްވީމައޭ މިހެން މިވީ؟\n(ހިނިފުޅުވަޑުވަމުން) ނޫން، ނޫން! އެއްގޮތަަކަށް ވެސް ރަނގަޅު ވާހަކައެއް ނޫން. އަޅުގަނޑު ރައީސް ކަމުގައި ހުރި އިރު ޝަރުއީ ދާއިރާ މިހެނެއް ނޫން އޮތީ. އޭރަކު މި ސިޔާސީ ކަންތައްގަނޑެއް ނުވަދޭ، ވަރަށް ރަނގަޅަށް ކަންތައް ދިޔައީ. ދުވަހަކު ވެސް ނޯންނާނެ، އެއްވެސް ފަނޑިޔާރަކާ ވެސް ބައްދަލުކޮށްފައި. ވަކި ގޮތަކަށް ކަމެއް ކުރަން އަންގާފައި. އޭރަކު ނޯވޭ މަތީ ކޯޓުތަކެއް. ކޯޓުން ކުރާ ކަމަކާ މެދު ހިތްހަމަނުޖެހިއްޖެ ނަމަ އޭރު އެ މީހަކަށް އޮންނަ ހައްގެއް، ރައީސުލް ޖުމްހޫރިއްޔާ އަށް އިލްތިމާސް ކުރުން. އެކަމަށްޓަކައި އަޅުގަނޑު ހެދީ ގާނޫނީ، ޝަރުއީ ތިން ބޭފުޅުން ހިމެނޭ ކޮމެޓީއެއް. ދެން އެ ކޮމެޓީން ނިންމަވާ ގޮތެއް އަޅުގަނޑުގެ ނަމުގައި އާއްމު ކުރާނީ.\nއަޅުގަނޑުގެ ދައުރުގައި ޝަރުއީ ނިޒާމްގައި އެއްގޮތަށް ވެސް ގޯސްކޮށް ކަންތައްތަކެއް ނުދޭ. އެކަމަކު މީހުން ހިތްހަމަނުޖެހޭ ކަންކަން ހުންނާނެ ދެއްތޯ؟ އެއީ އެކަން ވާނެ ވެސް ގޮތް. މހާރު މިވާ ގޮތަކީ ބައެއް ކަންކަން ނިމޭ ގޮތުން، އެއް ބަޔަކަށް ސިޔާސީ ވަރަށް ބޮޑެތި މަންފާތަކެއް ލިބެނީ.\nތިން ބާރު ވަކިވެފައިވާ ނިޒާމެއް ގާއިމް ކޮށްފައިވާއިރު، އެއާ އެއްގޮތަށް ކަންތައް ކުރިއަށް ދާ ކަމަށް ގަބޫލުފުޅު ކުރައްވަންތޯ؟\nގިނަ ބަޔަކު ދެކޭ ގޮތުގައި މިހާރު ތިން ބާރު ވަކިވެފައެއް ނޫން މިއޮތީކީ. ތިން ބާރު މިހާރު މިއޮތީ ވަރަށް މަސްހުނި ނިޒާމެއް. ތިން ބާރު ވަކިވެފައި އޮންނަ ރިޔާސީ ނިޒާމަށް ދާން އުޅުނުއިރު އަޅުގަނޑުމެން މޮޑެލަަކަށް ނެގީ އެމެރިކާ. އެމެރިކާގެ ސުޕްރީމް ކޯޓަކާ ނުބެހެވޭނެ. އަމުދުން ޝަރީއަތަކަށް ވަކި އެއްޗެއް އަންގަވައިގެން ފާސް ނުކުރެވޭނެ. އެތަން ހިނގަނީ މުޅިން މިނިވަންކޮށް. ރާއްޖެ ރަނގަޅަށް ހިންގޭނީ އެއްބާރު އަނެއް ބާރުގެ މައްޗަށް ފާރަވެރިވެގެން. މިހާރު މިއޮތީ ވަރަށް ބޮޑަށް މަސްހުނިވެފައި.\nއިސްލާހީ އެޖެންޑާއާ އެކު، ގައުމަށް އިސްލާހު ގެންނަން އަމާޒު ހިފާފައި ވަނީ ރައްޔިތުންގެ މަޖިލިސް މެދުވެރިކޮށް. އެކަމަކު މަޖިލީހުގެ ގިނަ މެމްބަރުން އަދިވެސް ތިއްބެވީ ރައީސް ޔާމީނާ އެކު. މަޖިލިސް ތެރެއިން އެކަން ކާމިޔާބު ވާނެތޯ؟\nސިޔާސީ އެއްވެސް ކަމެއްގައި ފުރިހަމަ ޔަގީންކަމެއް ނޯންނާނެ ދެއްތޯ؟ އެ މީހަކު ބޭނުންވާ މަގްސަދެއް ހާސިލްކުރަން މަސައްކަތް ކުރަން ޖެހޭނެ، އުއްމީދު އޮންނަން ޖެހޭނެ. އަޅުގަނޑުމެން މި ދައްކާ ވާހަކަ ގަބޫލުކުރައްވާ ވަރަށް ގިނަ މެމްބަރުން އެބަ ތިއްބެވި. ކުރިއަށް އޮތް ތަނުގައި އެކި ބިލްތައް މަޖިލީހަށް ހުށަހެޅިގެން ދާއިރު ގައުމަށް ފައިދާވާ ގޮތަށް ކަންކަން ނިންމަވާނެ ބޭފުޅުން ގިނަވާނެއޭ.\nތާއީދު އަނބުރާ ގެންދަވައި އަނެއްކާވެސް ވަޑައިގެންނެވީ ގާސިމް އަރިހަށް. ކުރިއަށް އޮތް ތަނުގައި އެކުގައި މަސައްކަތް ކުރައްވާނެ ކަމަށް ވެސް މަނިކުފާނު ވިދާޅުވި. ދެހާސް އަށާރައިގައި ތާއީދުކުރައްވާނީ ގާސިމަށްތޯ؟\nގާސިމާ އެކު 2013 ގައި ހެދި ކޯލިޝަން އުވާލުމުން އަޅުގަނޑު ގުޅުމެއް ނުބާއްވަން. ފަހުން މި ކަންތައްވީ ގޮތުން ގާސިމާ އެކު މަސައްކަތް ކުރަން ނިންމީ ގައުމު ނުބައި މިސްރާބަކަށް ދާތީ އެއް ހިޔާލެއްގައި ތިބި ބަޔަކު މަސައްކަތް ކުރަން. އެއީ ވަކި ޕީޕީއެމަށް ކުރިއެރުން ހޯދައި ޖުމްހޫރީ ޕާޓީ އަށް ކުރިއެރުން ހޯދާކަށެއް ވެސް ނޫން. ރައްޔިތުންނަށް ރަނގަޅު ގޮތް ހޯދަން.\nމައުމޫން އިސްނެންގެވުމަކަށް ޖުމްހޫރީ ޕާޓީގެ ލީޑަރު ގާސިމްއާ ބައްދަލުކުރެއްވުމަށް ފަހު ނޫސްވެރިންނާ ވާހަކަފުޅު ދައްކަވަނީ.---މިހާރު ފޮޓޯ\nދެން އޮންނަ އޮތް ރިޔާސީ އިންތިހާބުގެ ވާހަކައެއް އަަޅުގަނޑުމެން ނުދައްކަން. އެއްވެސް އެއްބަސްވުމެއް ވެސް ނޯންނާނެ. އެހެންވީމަ އެއީ، އަދި ހުޅުވިފައި އޮތް ކަމެއް.\nދެން އޮތް ރިޔާސީ އިންތިހާބަށް ވާދަކުރައްވާނެ ކަމަށް ހީވާ ގިނަ ބޭފުޅުންތަކެއް މިތިއްބެވީ ޖަލުގައި. ގާސިމަށް ވެސް އަދި ކުރިމަތިލެވޭކަށް ނެތް. އިންތިހާބު ކައިރިވާ ވަރަކަށް ގިނަ ބަޔަކު ސުވާލު އުފައްދާ ކޮން ބޭފުޅެއްތޯއޭ ހުރީ ރައީސް ޔާމީނާ ވާދަކުރަން؟ ރައްޔިތުންނަށް އިތުބާރުކުރެވޭ ރަނގަޅު ކެންޑިޑޭޓެއް 2018 ގައި ފެންނާނެތޯ؟\nއަދި މުއްދަތު އެބަ އޮތް. މިހާރު ކޮންމެހެން ފެންނާކަށް ނުޖެހޭ. އިންތިހާބަށް ދެ އަހަރު އެބަ އޮތް. އެހެންވީމަ އަދި ފެންނާނެ އިނގޭތޯ؟ އަދި ނިމުނީކީއެއް ނޫން އިނގޭތޯ؟ މިހާރުގެ ރައީސުލްޖުމްހޫރިއްޔާ ކަންތައް ކުރައްވާ ގޮތާ މެދު ހިތްހަމަނުޖެހިގެން އެތައް ބަޔަކު އެބަ އުޅޭ. ފުރުސަތު ހޯއްދަވާނީ އަމިއްލަ އަށް. ސިޔާސީ މައިދާނުގައި އެބަ ޖެހޭ އަމިއްލަ އަށް ފުރުސަތު ހޯދަން. އަޅުގަނޑުމެން މިހެން ތިއްބައި ބަޔަކު އައިސް ފުރުސަތު ނުދޭނެ. ވިސްނުން ބަހައްޓަންވީ އަޅުގަނޑުމެން ކުރާ މަސައްކަތުން ފުރުސަތު ހޯދަން.\nބައެއް ބޭފުޅުން ވިދާޅުވޭ، ހުރިހާ ވެސް މަސައްކަތްޕުޅަކީ އަމިއްލަ ބޭފުޅަކަށް ވެރިކަން ހޯއްދަވައިދެއްވުމޭ؟\nއެއީ މުޅިން، ހަގީގަތާ ހިލާފު، ނުރަނގަޅު ވާހަކައެއް. އަޅުގަނޑު އެއްގޮތަކަށް ވެސް އެ ހިޔާލެއް ނުކުރަން. އަޅުގަނޑު އަބަދުވެސް ބުނާ ވާހަކަ އަކީ އަޅުގަނޑުގެ ކުދިންނަކީ އަމިއްލަ އަށް ކަންކަން ނިންމޭ ވަރުގެ ކުދިންނޭ. ރަނގަޅު ތައުލީމް ލިބި، ސިޔާސީ ތަޖުރިބާ ވެސް ފުދޭވަރަކަށް ލިބިފައި އެ ތިބީ. އަޅުގަނޑު ނުބުނަން އެއްވެސް ކުއްޖެއް ކައިރީގައި މިހެން ހަދާށޭ ނުވަތަ އެހެން ހަދާށޭ.\nގައުމު އިސްލާހު ކުރަން މަސައްކަތް ކުރައްވަން ޕާޓީތަކާ ގުޅިގެން މަސައްކަތް ކުރައްވާނެ ކަމަށް ވިދާޅުވެފައި އޮތީ. ރައްޔިތުންގެ މަޖިލީސް މެދުވެރިކޮށް އެކަން ކުރާ ނަމަ، އެމްޑީޕީގެ މެމްބަރުންގެ ތާއީދު ވެސް ބޭނުންވާނެ.\nއަޅުގަނޑާ އެކު ތިއްބެވި މަޖިލިސް މެމްބަރުން މިހާރު ވެސް ގެންދަވަނީ އެކިއެކި ބިިލްތަކާއި މައްސަލަތަކުގައި އިސްލާހަށް މަސައްކަތްކުރާ ހުރިހާ ޕާޓީތަކާ އެކު މަޝްވަރާ ކުރައްވަމުން.\nރައީސް މައުމޫނަކީ މިހާރު، ރާއްޖޭގެ އިދިކޮޅު އެންމެ ބޮޑު ލީޑަރު ކަމަށް ރައީސް ޔާމީން ފެކްޝަނުން ވަނީ ތުހުމަތު ކޮށްފައި. މަނިކުފާނު ގަބޫލު ކުރައްވަންތޯ އެކަން؟\nއަޅުގަނޑު ވަކި ލަގަބެއް ބޭނުމެއް ނޫން. އަޅުގަނޑު ކަންތައް ކުރާ ގޮތުން އެ ބޭފުޅުންނަށް އެގޮތަށް ހީފުޅު ވަންޏާ އެގޮތަށް ވިދާޅުވޭ. އަޅުގަނޑަކީ އިދިކޮޅު ލީޑަރެއް ނޫން. އަޅުގަނޑު އަބަދުވެސް އިސްކަންދޭނީ ހަމަ އާއި އިންސާފުގެ އުސޫލުން. ގައުމަށްޓަކައި އަޅުގަނޑު ފާޅުކުރަނީ އަޅުގަނޑަށް ފެންނަ ހިޔާލު.\nރައީސް ޔާމީންގެ ފެކްޝަންގެ ބޭފުޅުން ވިދާޅުވޭ އެންމެ ބޮޑު މައްސަލަ އަކީ ޕީޕީއެމްގެ ކައުންސިލް މަނިކުފާނު ބާއްވައި ނުދެއްވުމޭ. ކޮބައިތޯ އޭގެ ހަގީގަތަކީ؟\nކައުންސިލްގެ ބައްދަލުވުންތައް ގަވައިދުން ބާއްވަމުން އައިން. ކުރީކޮޅު ބަރާބަރަށް ބާއްވަމުން އައިން. ބައެއް ފަހަރު ވާ ގޮތަކީ ކައުންސިލް ބާއްވާނެ ދުވަހަކާއި ގަޑިއެއް އިއުލާން ކޮށްފައި މެމްބަރުންނަށް ދެންނެވުމުން، ހަމަ އެ ގަޑީގައި ސަރުކާރުގެ ނުވަތަ ކޮންމެވެސް މުވައްސަސާއެއްގެ ހަފުލާއެއް ނުވަތަ އިވެންޓެއް ބާއްވާ ގޮތަށް ދިމާވަނީ.\nއެހެންވީމާ ކޯރަމެއް ނުލިބޭ. މިގޮތަށް ވަރަށް ގިނަ ޖަލްސާތައް ފަސްކުރަން ޖެހިފައިވޭ. އަދި ބައެއް ފަހަރަށް ކޮންމެވެސް ބޭފުޅަކު ސެކްރެޓަރީ ޖެނެރަލަށް ފޯނު ކުރައްވާފައި، އެ ބައްދަލުވުން ހަފުތާއަކަށް ލަސްކޮށްދޭން ރައީސަށް ދަންނަވަން ވިދާޅުވޭ. އެހެންވީމާ އަޅުގަނޑަށް ޖެހެނީ އެ ބައްދަލުވުން ލަސްކޮށްލަން. މިފަދަ އަޅުގަނޑުގެ ކޮންޓްރޯލުން ބޭރުގައިވާ ކަންތައްތަކެއް ދިމާވެގެން ވަރަށް ގިނަ ފަހަރު ކައުންސިލް ނުބޭއްވި ގޮސްފައިވޭ.\n.ޖުލައި 19 ވަނަ ދުވަހުގެ ރޭ މައުމޫންގެ ރިޔާސަތުގެ ދަށުން ޕީޕީއެމްގެ ކައުންސިލް ބާއްވަނީ.\nއެންމެ ފަހުން 2016 ޖުލައި 19 ވަނަ ދުވަހުގެ ރޭގެ ކައުންސިލްގެ ޖަލްސާގައި ވީ ގޮތުން ކައުންސިލް ޖަލްސާތައް ނުބޭއްވި މިދިޔައީ. އެ ބައްދަލުވުމުގައި ވީގޮތަކީ ފާރިސް އާއި ނާދިރާ ޖަލްސާގައި ތިއްބެވުމުން، ކައުންސިލްގައި ތިމަންނަމެން ބައިވެރިއެއް ނުވާނަމޭ ޕާލަމެންޓްރީ ގުރޫޕުގެ ލީޑަރު [ނިހާން] ވިދާޅުވީ. އެހެން ނަމަވެސް އެވަގުތު ނުކުމެވަޑައި ނުގެން އިރުކޮޅެއް ވުމުން، ބޭރުން ކުއްލިއަކަށް ފޯނެއް އައުުން ތިމަންނަމެން ދެން ނުކުންނަނީއޭ ވިދާޅުވެފައި ޕާލަމެންޓްރީ ގުރޫޕުގެ މެމްބަރުން ޖަލްސާއިން ނުކުމެވަޑައިގަތީ. އެބޭފުޅުންނާ އެކު ޕީޕީ މެމްބަރުންގެ ބޭރުން، ކައުންސިލްގައި ތިއްބަވާ ސަރުކާރުގެ ސިޔާސީ މަގާމުތަކުގައި ތިއްބަވާ ބޭފުޅުން ވެސް ނުކުމެވަޑައިގަތް. މިހެން ވުމުން ކޯރަމް ގެއްލުމުން ޖަލްސާ ނިންމާލަން ޖެހުނީ. ހަމައެ ރޭ ވަރަށް ބޮޑަށް މާފުކުރައްވާށޭ، ތިމަންނަމެން ނުކުތީ މަޖުބޫރުވެގެން އެ ބޭފުޅުން އަޅުގަނޑު ގާތު ވިދާޅުވި. އެހެންވީމާ ބޭރުން އަންނަ ކޯލަކުން ވަކި ގޮތަކަށް އަމަލުކުރަން ޖެހޭ މެމްބަރުން ތިއްބެވިކަން އެނގުނީމާ، އޮއްޓަރު ހުރި ގޮތެއްގައި ކައުންސިލްގެ ޖަލްސާތައް ބޭއްވިދާނެ ކަމަށް އަޅުގަނޑަށް ނުފެނުނީ.\nރައީސް މައުމޫން އަބްދުލްގައްޔޫމް ސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ޕީޕީއެމް ރައީސް އަބްދުﷲ ޔާމީން ޕީޕީއެމްގެ ކޯޅުން\n62 ކޮމެންޓް, 289 ރިއެކްޝަންސް\nރައީސް މައުމޫނަށް ވަރަށް އިހުތިރާމާއެކު ދަންނަވާލަން ބޭނުންވަނީ ގޭގއި ޝަރަފްވެރިކަމާއި އެކު ސަރުކާރުން ދޭ އިނާޔަތް ބޭނުން ކުރައްވައިގެން ހުންނެވުން މާރަގަޅުވާނޭ ނޫނީ މިއަދުގެ ޖީލު ޤަބޫލެއް ނުކުރާނޭ މަނިކްފާނު ތިޔަހެން އުޅެން ފެށީމަ، ދެލޯ ހުޅުވާފަ ދެކިބަލަ މިޤައުމަށް އަންނަ ތަރައްޤީ މިއީ ހަމަ ހަޤީޤަތް ، ކެޔަސް ހެޔޮ ތަރައްޤީ މިހާ އަވަސް މިނެއްގައި ކުރިއަށް ދަންޏާ ، މަނިކްފާނުގެ ސަރުކާރުގައިވެސް ކޮރަޕްޝަން އޮތް އެކަމެއް ނުއެއް ހުއްޓުވޭނެ އެއްވެސް ސަރުކާރަކުން، މިނިމައިޒް ކުރަން މަސައްކަތް ކުރެވޭނީ، 30 އަހަރަށް ވަރަށް ސަލާމް މީ މަގޭ އެޑްވައިސް އޭސް އަ މޯލްޑިވިއަން.\nނައުފަލް ލައިގެން ހުރި ފަޓުލޫނު\nއަވަސް ތަރައްޤީ! ހަހަހަހަހަހަހަހަހަހަހަހަހަހަހަހަހަ... ތިކަހަލަ ޖޯކް ކިޔާކަށް ނުވާންނު1 މަ ހީ ހީ މިއޮށް ބިނދެނީ! ހަހަހަހަހަަހަހަހަހަހަހަހަހަ ކަލޯ ގައުމު ވިއްކުމަށް ދޯ ތަރައްގީ މިކިޔަނީ.. އަދި މި ގެޓްވީ "އަސްލު" ތަރައްޤީ!!\nވަރަށް ރަނގަޅު ވާހަކަފުޅެއް ރައީސް މައުމޫނު ތިޔަ ވިދާޅުވެ ދެއްވީ\nމި ރާއްޖޭގެ ބައެއްވެރިން ވެރިކަމުގެ އަވައިގާޖެހި ދަރިކުލުނާއި ފިރިކުލުނާއި ލޭގެ ގުޅުންމަތިން ހަނދުމަނެތި އަޝޯޚްވަނީ. އޭގެ ރަނގަޅު ދިރިހުރި މިސާލެއް މިހާރު ފެންނަމުންމިދަނީ. ވެރިކަމާއިގެން ހައްދުން މައްޗަށް ދިޔަޔަސް ބޮޑުވަރުމީ. މިދުނިޔޭގެ އުފަލާއި އަރާމްފެނި އާޚިރަތުގެ މަތިން ހަނދުމަ ނެތުނީތޯ.\nކުރީގެ ރައިސަށް ދަންނަވާލަން އޮތީ މިގައުމު ފިނިހަކަ ދުވެލީގައި ތަރައްޤީ ކުރިޔަށް ގެންދެވޭކަށް ނެތޭ. ކޮންމެ5އަހަރަކުން ބަނދަރު ތަކުގެ މުޑި ޖެހުން ނިމުމަކަށް ގެނެސްފައޭ މިއޮތީ . ދެންވެސް ހޮވާނީ ޔާމީނޭ. އެއަށްފަހު ވެސް ހޮވާނީ އެބޭފުޅާ ދައްކަވާ ލީޑަރެކޭ. ތިބޭފުޅުންނަށް ވަގުތު ދެވިއްޖެޔޭ. ކާލާނެ ހަނޑޫ ކޮޅު ވެސް ދިނީ ޖަޕާނު ސަރުކާރުންނޭ. ހަނދާފަ މުއްސަދިވެފަ ތިބީ މަނިކުފާނުމެންނަށް ސަނާ ކީ ބަޔެކޭ. މިޔަދު އެވެރިންވެސް މަނިކުފާނު ބޮލަށް އަރަނީ އޭ. އެކަމު އަލޫގަނޑުމެންގެ ބަފައިން ޖަލަށް އެދުވަހު ލީމަވެސް މިއަދުވެސް މަނިކުފާނަާ މުޚާތަބު މިކުރަނީ ރީތިބަހުންނޭ. މަނިކުފާނުމެންހެން ހުޅުބު ބާލާކަށް ނުދުވަމޭ. ސަލާމް 30 ސަލާމް 3\nމަނިކުފާނަކީ އިއްޔެ.....މިއަދަކީ ޔާމީން....މާދަމާ ކާކުކަމެއްނޭގޭ.....މާދަމާއަށް ވުމަށް ޔާމީން މަސައްކަތް ކުރައްވަނީ....ކޮންމެމީހަކަށްވެސް އޮތް ހައްގެ އެއީ މާދަމާއަށް ވުމަށް މަސައްކަތްކުރުމީ.....މަނިކުފާނުގެ ވިސްނުމަކީ އިއްޔެވެސް މިއަދުވެސް މާދަމާވެސް މަނިކުފާނުވުމަށް.....ކޮންމެ ކަމެއްގަވެސް ހައްދެވޭ.....އިއްޔެ މަނިކުފާނައްޓަކާ އަތްޖެހީ ނިކަމެތި އަޅުގަނޑުމެން......މަނިކުފާނުގެ ދެއްކިގޮތަކަށް ރުހިގަބޫލުކޮއްގެން އަހަރެމެންތިބީ...ދުނިޔެއަށް އާއި ބަދަލާއެކީ އަހަރެމެންވެސް ބަދަލުވާންޖެހޭ....އެއީ މަނިކުފާނުދެކެ ނުރުހޭތީއެއްނޫން......އިއްޔެ 2ަޖީ ދެން 3ޖީ މިއަދު 4ޖީ މިވަރުވެސް އަހަރެމެން މިއުޅެނީ ލަސްވެގެން.....މަނިކުފާނުގެ ދައުރުގަ އަދުލު އިންސާފު ރަގަޅުކަމަށް ބުނުމީ މިގައުމުގެ ރައްޔިތުންނަކީ ސިކުނޑިއުނިބަޔެކޭ ބުނުން.....މިގައުމުގެ މަގުތަކުގަ ކުރި މުޒާހަރާތައް ކަވަރު ކުރި ނޫސްވެރިންގެ ކުރިމަތީގަ.....މަނިކުފާނުގެ ސަރުކާރާ ދެކޮޅަށް ލިޔުނު ލިޔުންތެރިންނަވީގޮތް އެގިތިބި ނޫސްވެރިންގެ ކުރިމަތީގަ....ހުރިހާ ބާރެއްލިބި ހުރެގެން މިގައުމުގަ މަސްތުވާތަކެތި ކަނޑުންނާ ގޮނޑުދޮއްތަކުންނާ ކާނުތަކުންނާ މަގުތަކުން ނަގާ ވިޔަފާރިކޮއް އެލާރިން ބޮޑެތި އުސްއިމާރާތްކުރީ.....އެތައްބަޔެއްގެ ކުރިމަތީގަ މީހުންމަރާ ގަތުލުއާއްމުވީ.....އެއްދޮރުން ވެއްދިމީހާ އަނެއްދޮރުން ނުކުމެ ރިޕޯޓުކުރިމީހާގެ ދުވަސްދުއްވާލީ.....ސިޔާސީ ބޭނުމަކަށް މިއަދު އެމްޑީޕީއާ ގުޅިގެން ސިޔާސީ މަންފާ ހޯދަން ފޫގަޅަނީ.....އެމްޑީޕީއަކީ މިހުރިހާކަމެއް ރައްޔިތުންނަ ސާފުކޮށް ކިޔާދީ ބުނެދިންމީހުން...މިއަދު އެމީހުންވެސް ސިޔާސީ ބޭނުމަކަށް މަނިކުފާނަކީ ހުދުމުހުތާރު އަނިޔާވެރިޔެއްކަން ބުނެދީފަ މިއަދު ގުޅިގެންއުޅެނީ....ދެންއޮތީ ކޮރޮޕްޝަނުގެވާހަކަ......އެއްމެ ކަމެއްގެ ވާހަކަ އަހަރެން މަނިކުފާނުގެ ހަދާނަން ގެންނާނަން މަނިކުފާނުގެ ޅިޔަނު އިލްޔާސް އިބުރާހީމްގެ މައްޗަށް ކުރެވުނު ކޮރަޕްޝަނުގެ ތުހުމަތުގެ ތަހުގީގު......ނަތީޖާއަކީ ކޮބާ؟؟؟؟އިހުނަށްވުރެ ބާރުގަދަކޮށް އެތައް މިނިސްޓުރީއެއްދިނީ...މިއީ އެއްމެ މީހެއްގެ ވާހަކަ...ދެންބާކީބައި މަނިކުފާނަށް ދޫކޮއްލީ.....ގައުމުގެ ސިފައިންނާ ފުލުހުންގެ އަގުވެއްޓުނީކީއްވެ؟؟؟ޖައްވަށް ހަވަޔަށް ޖެހި އުންޑަޔޭ ބުނެ ޖެހިގެން އާއިދުވަހު ސިފައިންގެ އެތައްބަޔެއްގެ ދިރިއުޅުން ހަރާބުކޮއްލީ.....އޮގަސްޓު12 13ގަ ހިގި ހާދުސާގަ އެތައްބަޔަކަށް ދައުވާކޮށް ހުކުމް ކުރެވުނު...އެކަމަކު މަނިކުފާނުގެ ހަނގުޅިޔަނުގެ ދަރިފުޅަށް ދައުވާ ކުރަންޖެހުމުންވީ ކިހިނެތް......ދެންރަގަޅުވާނީ ވާހަކަ ނުދައްކާ އަސްލުބޭނުންވާކަންތައް ހާމަކޮއްލިއްޔާ......ތިއީ ސިއްރެނޫންމިހާރު....އެއްމެންނައެގޭ ވެގެންއުޅޭގޮތް....\nކުރިންތާއިދު އޮތަސް ނެތަސް\nމިއޮށްދިގު އާޓިކަލް ކިޔާފަ އަދި މިއޮށްދިގު ކޮމެންޓް ކިޔޭތަ!! ހެހެހެހެ ނުވާނެ ބްރޯ!\nރައިސް މައުމޫން އަށް ދަންނަވާން އޮޓީ ދަރިއަކު ވެރިކަމަށް އައުމަށް މަގު ފަހި ކުރުމާއި މެދު ކުރެވުނު ސުވަލުގެ ޖަވާބު އެހާއޯޕަން ކޮށް ބެއްވުމުން އެނގެނީ އެކަން ހިނގާނެ ކަމާއި، އަދި އެކަމަށް މަގު ފަހި ކުރަައްވަމުން ދާކަން ދެތްތޯ\nސަބުރާ ( ދޮންބެ)\nއަޅުގަނޑު 2018 ގައި ވޯޓްދޭން މިހާރު ނިންމައިފިން ރައީސް ޔާމީން ތާއީދުކުރާ ފަރާތަކަށް އެކަމަކު ރައީސް ޔާމީނަކަށްނޫން.\nމިފަހަރު ވޯޓުދޭނީ ރައީސްމައުމޫނު ވިދާޅުވިފަރާތަކަށް. އެކަމު އުމަރެއްނޫން. އެހެންފަރާތަކަށް.\nކިހިނެއްވީބާ އުމަރު؟ ނަޒާހަތްތެރިއަކަށް ވީމާތޯ؟\nއަޅުގަނޑު ރައީސް ކަމުގައި ހުރި އިރު ޝަރުއީ ދާއިރާ މިހެނެއް ނޫން އޮތީ. އޭރަކު މި ސިޔާސީ ކަންތައްގަނޑެއް ނުވަދޭ، ވަރަށް ރަނގަޅަށް ކަންތައް ދިޔައީ. ދުވަހަކު ވެސް ނޯންނާނެ، އެއްވެސް ފަނޑިޔާރަކާ ވެސް ބައްދަލުކޮށްފައި.\nއެއްގޮތަކަށްވެސް،..... ކޯޓުތައްވެސް ހުންނާނީ، ޓުރާންސްޕޭރެންޓްކުރަން، އަތިރިމަތީގަ، ކޯޓު ނަމްބަރު ، ،،1،2،3،4،5،6..\nމިދިވެހި ރައްޔިތުންގެ ބައްޕައެއްފަދަ ރައިސް މައުމޫނގެ ކިބައިގައިހުރި ހިތްވަރާއި ކެރުންތެރިކަން މިއަދުގެ ޒުވާނުންގެ ކިބާއިގައި ނެތް. ސާބަސް ރައީސް މައުމޫން. ޙައްޤަށް ނަސްރު ލިބޭނެކަމަށް މާތްﷲ ވަޢުދުވެ ވޮޑިގެންވޭ!


June 03, 2020 35\nލަވަ ފަޅައި މުގުރިޔަސް އަލީ ރަމީޒުވަރެއް ނެތް: ނަހުލާ\nލަވަ ފެޅިޔަސް، މުގުރިޔަސް އަދި އަހުލާގުގެ ގޮތުން ބެލިޔަސް ކުރީގެ ލަވަކިޔުންތެރިޔާ އަލީ ރަމީޒު ވަރުގެ މީހަކު ނެތް ކަމަށް ބުނެ އޭނާ އަށް ޑައިރެކްޓަރު/ޕްރޮޑިއުސަރު ފާތުމަތު ނަހުލާ ވަރަށް ބޮޑަށް ތައުރީފުކޮށްފި އެވެ.\nމުޅި އަހަރު އޮލިމްޕަސް ސިނަމާ ފަޅަށް؟\nކޮރޯނާވައިރަހާ ހެދި މި އަހަރަކީ އެތައް ބައެއްގެ ޕްލޭންތައް ފެނަށް ދިޔަ އަހަރެކެވެ. މިއީ މާލީ ގޮތުން ވެސް ބޮޑު ވަޅުގަނޑަކަށް އެތައް ބަޔަކު ވައްޓައިލި ބޮޑު ބަލިމަޑުމަކެވެ. މިކަމުން އަރައިގަނެވޭނެ އިރެއް ނޭނގެ އެވެ. އާންމު ހާލަތަކަށް ރުޖޫއަށްވެވޭނެ އިރެއް ވެސް ނޭނގެ އެވެ.\nޖަމްޝީދާގެ ކެރިއަރުން ފަސް ފިލްމެއް\nދިވެހި ފިލްމީ ދާއިރާ އިން ފެނުނު އެންމެ ކާމިޔާބު އެއް ބަތަލާ އަކީ ޖަމްޝީދާ އަހުމަދެވެ. ނުވަދިހައިގެ އަހަރުތަކުގެ ފަހުކޮޅު ފިލްމީ ދާއިރާ އަށް ނުކުތް މި ބަތަލާ އަކީ އޭނާގެ ރަން ދުވަސްވަރު މަގުބޫލު ޓްރެންޑެއް ވެސް ސެޓްކުރި ބަތަލާއެކެވެ.\nMay 05, 2020 11\nދިވެހި ކޮޕީ ފިލްމު ލިސްޓެއް\nދިވެހިންގެ ތެރޭގައި ހިންދީ ފިލްމުތަކާއި ލަވަތަކުގެ ނުފޫޒު އަބަދުު ވެސް ވަރަށް ބޮޑެވެ. އެހެން ގޮތަކަށް ބުނާ ނަމަ ދިވެހިންގެ މުނިފޫހިފިލުވުމުގެ ބޮޑުބައި ފަޅުފިލުވައި ދެނީ ހިންދީ ފިލްމާއި ޑްރާމާތަކާއި ލަވަތަކުންނެވެ. މިއަށް ދިވެހިން ބަރޯސާވާލެއް ބޮޑުކަމުން ދިވެހިންގެ ދިރިއުޅުމުގެ ވައްޓަފާޅި އާއި ކުރާ މަސައްކަތްތަކުގެ ތެރޭގައި...\nޝިރާނީގެ ކެރިއަރުން ފަސް ފިލްމެއް\nކުރީގެ ބަތަލާ އައިޝަތު ޝިރާނީ އަކީ ދިވެހި ފިލްމީ ދާއިރާގައި ފަނޑުވުމެއް ނެތް ނަމެކެވެ. އޭނާގެ ކެރިއަރުގައި ވަނީ އެތައް ފިލްމަކާއި ޑްރާމާ އާއި ވީޑިއޯ ލަވަތަކެއް ކުޅެފަ އެވެ.\nދިވެހި ސިނަމާގެ ވަރުގަދަ އަންހެނުން\nފިލްމެއް ނުވަތަ ޑްރާމާއެއް ވެސް ބެލުންތެރިންނާ ހަމަ އަށް އަންނަނީ ވަރަށް ގިނަ ބައެއްގެ މަސައްކަތުންނެވެ. ދިވެހި ފިލްމު އިންޑަސްޓްރީ އަކީ އަދި އެހާ ދުވަސްވީ އިންޑަސްޓްރީއެއް ނޫނަސް، މި ދާއިރާ އިން އާންމުންގެ ލޯތްބާއި މަގުބޫލުކަން ހޯދާފައިވާ މީހުން ބައިވަރެވެ.\nޑާކް ރެއިން އެންޓަޓައިންމަންޓުން މިދިޔަ އަހަރު ގެނެސްދިން ކޮމެޑީ ފިލްމު "މާމުއި" ގެ ދެ ކެރެކްޓާއަކުން ކުރިފަޅުވައިގެން ވެބް ސީރީޒެއް ގެނެސްދޭން ނިންމައި، އޭގެ ޕޯސްޓަރު ދައްކާލައިފި...\nޑްރާމާ ސިލްސިލާތައް ބެލުމަކީ ދިވެހިންގެ މެދުގައި ވަރަށް ފޯރި ހުންނަ ކަމެކެވެ. މި ފޯރިއެއް އަރައިގަތީ ޑިޝް އާއި ކޭބަލް ޓީވީ ފަދަ ހިދުމަތްތައް 90ގެ ތެރޭގައި ތައާރަފުވާން ފެށުމާ އެކީގަ...\nމަރިޔަމް ނިޝާގެ ހަނދާން އާކޮށްލުމެއް\nރާއްޖޭގެ ފިލްމީ ދާއިރާ އިން ފެނުނު އެންމެ ހުނަރުވެރި އެއް ބަތަލާ އަކީ ކާކުތޯ އަހައިފި ނަމަ ގިނަ ބައެއްގެ ހޮވުމަކަށް މަރިޔަމް ނިޝާ ވާނެ އެވެ. އޭނާ ހަމައެކަނި އެކްޓިން އަށް މޮޅީއެއް ވެސް ނޫނެވެ. ގިނަ ބަޔަކު ގަބޫލުކުރާ ގޮތުގައި ދިވެހި ސިނަމާ އިން ފެނުނު އެންމެ ރީތި އެއް ބަތަލާ އަކީ ވެސް ނިޝާ އެވެ.\nApril 06, 2020 33\nދިވެހި ފިލްމު އިންޑަސްޓްރީ އަކީ ވަރަށް އަވަހަށް ފިލްމީ ތަރިން ފެނިފައި ގެއްލޭ ދާއިރާއެކެވެ. ބެލުންތެރިންގެ ތެރޭގައި ވަރަށް ބޮޑު މަގުބޫލުކަމެއް ހޯދުމަށް ފަހު، ވަރަށް އަވަހަށް އޮއްސިފައިވާ ތަރިން ވަރަށް ގިނަ އެވެ. އޭގައި ގިނަ ސަބަބުތަކެއް ވެސް ހުރެދާނެ އެވެ. އޭގެ ތެރޭގައި އަމިއްލަ ސަބަބުތަކާ ހުރެ ފިލްމީ ދާއީރާ ދޫކޮށްލި...


Dharivarunge foiy thah chaap kuraane bayaku hoadhanee hoadhanee\nކްލާސް ރޫމެއްގައި ދަރިވަރުންތަކެއް ކިޔަވަނީ\nމި އަހަރުގެ އޯގަސްޓު މަހު ދިރާސީ އާ އަހަރު ފަށާއިރު ދަރިވަރުންނަށް ބޭނުންވާ ޓެކްސްޓް ފޮތްތައް ޗާޕް ކޮށްދޭނެ ފަރާތެއް ހޯދަން އިއުލާނެއް ކޮށްފި އެވެ.\nފިނޭންސް މިނިސްޓްރީން ކޮށްފައިވާ އެ އިއުލާނުގައި ބުނެފައި ވަނީ އެ މަސައްކަތަށް ކުރިމަތިލާ ފަރާތްތަކުގެ ތެރެއިން ޝަރުތު ހަމަވާ ފަރާތެއް ކަނޑައަޅާނީ ނޭޝަނަލް ކޮމްޕެޓެެޓިވް ބިޑިން އުސޫލުން ކަމަށެވެ.\nބީލަމުގައި ބައިވެރިވާން ނޮން ރިފަންޑެބްލް ރަޖިސްޓްރޭޝަން ފީ އެއްގެ ގޮތު 500ރ. ދައްކަން ޖެހެ އެވެ. ރަޖިސްޓްރީ ފީއަށް ދައްކާ ފައިސާ ބަލައި ގަންނަނީ ފިނޭންސް މިނިސްޓްރީގެ ބަނޑޭރި ޕޭ މެދުވެރިކޮށް އަންނަ މޭ މަހުގެ ހަތަރު ވަނަ ދުވަހުގެ ނިޔަލަށެވެ.\nމި ބީލަމުގައި ބިޑް ސެކިއުރިޓީއަށް 60،000ރ. ދައްކަން ޖެހެ އެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 148 ދުވަހެވެ. ބީލަންތައް ހުޅުވާނީ މެއި މަހުގެ ހަވަނަ ދުވަހުގެ ހެނދުނު 11:00 ގައެވެ.\nދިރާސީ އާ އަހަރުގެ ކަލަންޑަރަށް ބޮޑެތި ބަދަލުތަކެއް ގެނެސް މިއަހަރުގެ ދިރާސީ އާ އަހަރު ފަށާނީ އޮގަސްޓް 10 ވަނަ ދުވަހު އެވެ.\nއެޑިޔުކޭޝަނުން މިހާރު އާންމު ކޮށްފައިވާ ދިރާސީ އާ އަހަރުގެ ކަލަންޑަރުގައިވާ ގޮތުން ފުރަތަމަ ޓާމުގެ މެދުން މިޑްޓާމް ބްރޭކް ލިބޭނީ އޮކްޓޫބަރު 17 ވަނަ ދުވަހުން ފެށިގެން ހަފުތާ އަކަށެވެ. ޑިސެމްބަރު 23 ވަނަ ދުވަހު ފުރަތަމަ ޓާމް ނިމޭއިރު ދެވަނަ ޓާމުގެ ކިޔެވުން ފަށަން ހަމަޖައްސާފައި ވަނީ ޖެނުއަރީ 16، 2022 ގައެވެ.\nދެވަނަ ޓާމުގެ މެދުން މިޑްޓާމް ބްރޭކް ދޭނީ އަންނަ އަހަރުގެ އެޕްރީލް މަހުގެ ތިންވަނަ ދުވަހުން ފެށިގެން ހަފުތާ އަކަށެވެ. ބޮޑު ޗުއްޓީ ފަށާނީ އަންނަ އަހަރުގެ ޖޫން މަހުގެ 30 ވަނަ ދުވަހު އެވެ. އެއް މަސް ދުވަހުގެ ބޮޑު ޗުއްޓީއަކަށް ފަހު 2022 ވަނަ އަހަރުގެ ދިރާސީ އާ އަހަރުގެ ކިޔެވުން ފަށާނީ އޯގަސްޓް ހަތްވަނަ ދުވަހު އެވެ.\nމި ބަދަލާ އެކީ އޯ ލެވެލް އާއި އޭ ލެވެލް އިމްތިހާނު ބާއްވަން ހަމަޖައްސާފައި ވަނީ މެއި / ޖޫންގަ އެވެ. ކުރިން އޮކްޓޫބަރު / ނޮވެމްބަރުގައި އޯލެވެލް އިމްތިހާނު ބާއްވާތީ އޭލެވެލްއަށް ކިޔަވާ ދަރިވަރުންނަށް އެ ދެމެދުގައި ގާތްގަނޑަކަށް ހައެއްކަ މަސް ހޭދަ ކުރަން ޖެހެ އެވެ.\nފިނޭންސް މިނިސްޓްރީ މިނިސްޓްރީ އޮފް އެޑިއުކޭޝަން ދިރާސީ އާ އަހަރު\nޓީޗަރުން ހަމަވެއްޖެ، ކިޔެވުމެއް ނުހުއްޓޭނެ


Umurun garunehvee "Fashion Icon" eh – adduLIVE\nގަރުނެއްވީ "ފެޝަން އައިކޮން" އެއް\nApr 16, 2022, 10:48 އަހުމަދު އަދްޝަން\nއުމުރުން 100 އަހަރުވީ މީހަކު "ފެޝަން އައިކޮން" އެއްގެ ގޮތުގައި ބަލައިގަނެވޭނެ ހެއްޔެވެ؟ ފަހަރުގައި ބައެއް މީހުން ބުނެފާނެ އެވެ، އޭނަގެ ސްޓައިލް މިހާރުގެ މީހުންނަށް ކަމަކުނުދާނެ އެވެ. އެކަމަކު ހަގީގަތުގައި މި ފެޝަން އައިކަން އަށް ބާވުމެއް، މުސްކުޅިވުމެއް ނެތެވެ. ފެޝަން ޑިޒައިންގައި އޭނަގެ ކުލަ ގަދަވެފައި އޮމާނެވެ.\nމިއީ މި އަހަރުގެ 29 ގައި 101 އަހަރު ފުރޭނެ އެމެރިކާގެ "ފެޝަން އައިކޮން" އައިރިސް އެޕްފެލް އެވެ. އޭނަ އަކީ އިންޓީރިއާ ޑިޒައިނާއި އޭގެ ވިޔަފާރީގެ ތެރޭގައި ވެސް މަޝްހޫރު މީހެކެވެ. އުމުރުން ކިތަންމެ ދުވަހެއް ވިޔަސް ނިއު ޔޯކްގެ މި މީހާގެ ދިިރިއުޅުން ވަރަށް ކުލަގަދަ އެވެ. ވަރަށް ހަރަކާތްތެރި އެވެ. އެހެންވެ ފަސްއެނބުރި ބެލުމެއް ނެތެވެ. އޮތީ ކުރިއަށް ދިއުމުގެ ހިތްވަރާއި ޖޯޝާއި ފޯރި އެވެ.\n"ޓުޑޭ" އަށް ދިން އިންޓަވިއުއެއްގައި ވެސް ބުނީ މަސައްކަތުން ދުވަހަކު ބެސް ރިޓަޔާވުމެއް ނެތް ކަމަށެވެ.\n"މަރުވަންދެން ވެސް އަހަރެން އުޅޭނީ ހަމަ މަސައްކަތުގައި. އެ ނޫން ގޮތަކަށް އަހަރެން ހުއްޓުވޭނެ އެއްވެސް ގޮތެއް ނޯންނާނެ." 2015 ގައި ފިރި މަރުވެފައިވާ އައިރިސް ބުންޏެވެ.\nއޭނާ ކިޔައިދިން ގޮތުގައި މަސައްކަތަކީ އަބަދު ވެސް އެންމެ ބޮޑު ލޯތްބެވެ. އަދި އެންމެ ގަޔާވާ ކަމަކީ ވެސް މަސައްކަތުގެ ތެރޭގައި ބިޒީކޮށް އުޅުން ކަމަށް ބުންޏެވެ.\n"އަހަރެން މަސައްކަތްކުރާތީ އެތައް ބަޔަކަށް އާމްދަނީ ވެސް. އެހެންވެ ވަރަށް ގިނަ ބަޔަކު ބުނަން ވެސް ބުނާނެ އަހަންނަކީ އެ މިހުންނަށް އިންސްޕިރޭޝަނެކޭ." ދަރިޔަކު ނެތް އައިރިސް ބުންޏެވެ.\nއޭނާ ކިޔައިދިން ގޮތުގައި ކެރިއަރުގައި މިހާތަނަށްވެފައި ހުރީ ވެސް ރަނގަޅެވެ. އެހެންވެ އެއްވެސް ހިސާބެއްގައި މަސައްކަތްތަކާ ދުރުވެ، ދެއަތް އުރާލައިގެން ހުރުމުގެ ފިކުރެއް ނުގެންގުޅޭ ކަމަށް ބުންޏެވެ.\n"ސަތޭކަ އަހަރުވުމަކީ ބުރަކި ޖެހެންވީ ސަބަބެއް ނޫން. އަހަރެން ހަމަ މި ހުރީ އަހަރެންގެ ގޮތުގައި. ތަފާތަކީ އުމުރުގެ ނަމްބަރަށް ބަދަލު އައުން،" އައިރިސް ބުންޏެވެ. "އަހަރެންގެ ހިތާއި މަސައްކަތާ އޮންނަ ގުޅުން ވަރަށް ބޮޑު. އަހަންނަކީ އެއް އިރެއްގައި ވެސް ވަކި މީހަކު އުޅޭ ގޮތަކަށް އުޅެން ބޭނުންވި މީހެއް ނޫން. ބޭނުންވީ ހަމަ އަމިއްލަ ގޮތުގައި ކުރިއަށް ދާން. މިހާ ޒަމާން ވަންދެން މިކަމުގެ ތެރޭގައި އުޅެވުމުގެ ސިއްރަކީ ވެސް އެއީ."\nއެކަމަށް ހެކިދޭ އެއް ކަމަކީ ދާދި ފަހުން ވެސް މަޝްހޫރު ފެޝަން ކުންފުނި، އެޗްއެންޑްއެމް އަށް އޭނަގެ ކަލެކްޝަނެއް ތައްޔާރުކުރުމެވެ. ފެޝަނުގެ ދުނިޔޭގައި އައިރިސްގެ ހާއްސަ ކަމަކީ އޭނަ ގެންގުޅޭ ގަދަ ކުލަތަކެވެ. "ފަންކީ" ސްޓައިލެވެ.\nއައިރިސް ބުނީ އުމުރުން ކިތަންމެ ދުވަހެއް ވިޔަސް، ދުޅަހެޔޮ ސިއްހަތެއްގައި ހުންނަން ވަކި ހާއްސަ ކަމެއް ނުކުރާ ކަމަށެވެ.\n"އެކަމަކު އަބަދު ވެސް ރަނގަޅު ޑައިޓެއް ގެންގުޅުމާއި ކަސްރަތުކުރުމަކީ އަހަރެން އިސްކަންދޭ ކަމެއް،" އޭނާ ބުންޏެވެ. "ދެން އުމުރުން މިހާ ދުވަސްވީމަ މިހާރު ޖެހޭ ކުރިން ކެއި ވަރަށް ގިނަ އެއްޗިއްސާ ދުރުވާން. އަސްލު އަހަރެންގެ ހުރިހާ ވެސް އެއްޗަކީ އެޓިޓިއުޑޭ ބުނެވިދާނެ."


SunOnline: Finance in6portal eh tha'aaraf koh hidhumai zamaanee kohffi\ndate_range ހޮނިހިރު 28 މާޗް 2020\nފިނޭންސުން ހަ ޕޯޓަލްއެއް ތައާރަފުކޮށް ހިދުމަތް ޒަމާނީކޮށްފި\n24 Jun 2019, 14:33\nފިނޭންސް މިނިސްޓަރު އަމީރު-- ފޮޓޯ ފިނޭންސް\nފިނޭންސް މިނިސްޓްރީ އިން ދޭ ހަ ހިދުމަތެއް ޒަމާނީކޮށްފި އެވެ.\nމިއަދު ފިނޭންސް މިނިސްޓްރީގައި ބޭއްވި ރަސްމިއްޔާތެއްގައި މި ހިދުމަތްތައް ތައާރަފުކޮށްދެއްވީ ކުރީގެ ފިނޭންސް މިނިސްޓަރު އަލީ ހާޝިމް އެވެ.\nމި ހިދުމަތްތަކަކީ ދައުލަތުގެ މާލީ ނިޒާމް ހަރުދަނާ ކުރުމުގެ މަގުސަދުގައި ފަރުމާކޮށްފައިވާ ހިދުމަތްތަކެއް ކަމަށް ފިނޭންސް އިން ބުންޏެވެ. އޭގެ ތެރޭ ހިމެނެނީ އެސްއެމް އެސް، އީމެއިލް ޕޯޓަލް، ޕޭރޯލް ރަޖިސްޓާ، އެސްއޭޕީ ޔޫސާ ފޯމް، އެސް އޯ އީ ގޭޓްވޭ، ޕީބީސީ އަދި ޕީއެސްއައިޕީ ޕޯޓަލް އެވެ.\nއެސްއެމްއެސް އާއި އީ-މެއިލްގެ ހިދުމަތަކީ ދައުލަތުން ފައިސާ ދޭން ޖެހޭ ފަރާތްތަކަށް އެ ފަރާތްތެއްގެ އެކައުންޓަށް ޖަމާވުމުން އެސްއެމްއެސް އާއި އީމެއިލްގެ ޒަރީއާއިން އަންގައިދޭ ހިދުމަތެކެވެ.\nޕޭރޯލް ރަޖިސްޓަރގެ ޚިދުމަތަކީ ދަޢުލަތުން މުސާރަ ދޭން ޖެހޭ ހުރިހާ ފަރާތްތަކުގެ ދަފްތަރެއް އެކުލަވާލައި ބެލެހެއްޓުމެވެ.\nއެސްއޭޕީ ޔޫސާ ރިކުއެސްޓް ފޯމަށް ގެނައި ބަދަލާ އެކު ދަޢުލަތުގެ މުއައްސަސާތަކުން ޔޫސާ ރިކުއެސްޓް ފޯމު ފޮނުވުމުގެ ބަދަލުގައި ޕޯޓަލް މެދުވެރިކޮށް ރިކުއެސްޓް ފޮނުވައި، ފޯމުގެ ކޮންމެ މަރުހަލާއެއްގެ ސްޓޭޓަސް އަޕްޑޭޓް ބެލޭނެ އެވެ.\nއެސްއީގޭޓްވޭ އަކީ ދައުލަތުގެ ކުންފުނިތަކުގެ މަޢުލޫމާތު އެއްތަނަކުން ލިބޭނެ މަގުފަހިވެ، ކުންފުނިތަކުގެ މަޢުލޫމާތުތަކުގެ ތެރެއިން ރައްޔިތުން ބޭނުންވާ މަޢުލޫމާތު ޒަމާނީ ޓެކްނޮލޮޖީ މެދުވެރިކޮށް ބެލޭނެ ހިދުމަތެކެވެ. މީގެ އިތުރުން ދައުލަތުގެ ކުންފުނިތަކާއި މިނިސްޓްރީއާ ދެމެދު ބަދަލު ކުރެވޭ މަޢުލޫމާތު މި ޕޯޓަލް މެދުވެރިކޮށް ބަދަލުކުރެވިގެންދާނެ އެވެ.\nދެން ޒަމާނީ ބަދަލުތަކާ އެކު ތައާރަފު ކުރެވުނު ހިދުމަތަކީ ދައުލަތުގެ ބަޖެޓު އެކުލަވާލުން ޒަމާނީކޮށް އެސްއޭޕީ ސިސްޓަމްގެ ބީޕީސީ މޮޑިއުލް ލައިވްކޮށް ސަރުކާރުގެ އޮފީސްތަކަށް ލައިވް ކުރުމެވެ.\nޒަމާނީ ކުރެވިގެން ދިޔަ އަނެއް ހިދުމަތަކީ ސަރުކާރުން ހިންގާ ޕީއެސްއައިޕީ މަޝްރޫޢުތައް ކުރިއަށް ދާގޮތުގެ އެންމެ ފަހުގެ މަޢުލޫމަތު އެއްތަނަކުން ފެންނާނެ ޕޯޓަލް ލައިވް ކުރު މެވެ.\nމޯލްޑިވިއަންގެ ކާގޯ ފްލައިޓުތައް މާދަމާ ފަށަނީ\nކާބޯތަކެތީގެ އަގުތައް އުފުލެނީ\nމޯލްޑިވިއަން ހޮލިޑޭޒް އިތުރު ހަފުތާ އަކަށް ބަންދުކޮށްފި


America Ge Embassy Gudhus Ah Badhalu Koffi\nއެމެރިކާގެ އެމްބަސީ ޤުދުސްއަށް ބަދަލު ކޮށްފި\n8 މަސް,3ދުވަސް, 11 ގަޑި, 51 މިނެޓް, 57 ސިކުންތު ކުރިން 2020ފަތޯނާ ފާއިޒް\nއިޒްރޭލްގެ ތެލްއަވީވްގައި ހުންނަ އެމެރިކާގެ އެމްބަސީ ޤުދުސްއަށް ބަދަލުކޮށްފިއެވެ.\nއިޒްރޭލްގައި ތެލްއަވީވްގައި ހުރި އެމެރިކާގެ އެމްބަސީ ޤުދުސްއަށް ބަދަލު ކޮށްފައިވާއިރު، އެކަން ކުރައްވާނެ ކަމަށް އެމެރިކާގެ ރައީސް ޑޮނާލްޑް ޓްރަމްޕް ވަނީ ވައުދުވެވަޑައިގެންފައެވެ. ޤުދުސްގައި އެމެރިކާގެ އެމްބަސީ ހުޅުވުމަށް ބޭއްވި ރަސްމިއްޔާތުގައި ޓްރަމްޕްގެ ދަރިކަނބަލުން އިވާންކާ އަދި ޓްރަމްޕްގެ ސީނިއަރ އެޑްވައިޒަރު ޖެރާޑް ކުޝްނަރ ވަނީ ބައިވެރިވެވަޑައިގެންފައެވެ. އަދި އެމެރިކާގެ ރައީސް ޓްރަމްޕްގެ ވީޑިޔޯ މެސެޖެއްވެސް މި ރަސްމިއްޔާތުގެ ތެރެއިން ވަނީ ގެނެސްދީފައެވެ.\nޤުދުސްގައި އެމްބަސީ ހުޅުވުމަށް ބޭއްވި ރަސްމިއްޔާތުގައި ޓްރަމްޕް ވަނީ ވީޑިޔޯ މެސެޖެއް ދެއްވާފައި.\nޓްރަމްގެ ވީޑިޔޯ މެސެޖުގައި ވިދާޅުވެފައިވަނީ، އެމެރިކާ އަކީ އަބަދުވެސް އިޒްރޭލްގެ ގާތް އެކުވެރިއެއްގެ ގޮތުގައި ދެމި ހުންނާނެ ކަމަށެވެ. މިރަސްމިއްޔާތުގައި ބައިވެރިވި އިޒްރޭލްގެ ގިނަ އަދަދެއްގެ ރައްޔިތުން ވަނީ އެމްބަސީ ޤުދުސްއަށް ބަދަލު ކުރެއްވުމަށް ނިންމުމުން ޓްރަމްޕަށް ވަރަށް ބޮޑަށް ތައުރީފް ކޮށްފައެވެ. އެމްބަސީ ޤުދުސްއަށް ބަދަލު ކުރުމާއި ދެކޮޅަށް ފަލަސްތީނުގެ ގާޒާގައި އެތައްހާސް ބަޔަކު އަޑު އުފުލަމުން އަންނައިރު އިޒްރޭލްގެ ސަލާމަތީ ބާރުތަކުން ވަނީ މުޒާހަރާގެ ބައިވެރިންގެ ގަޔަށް ބަޑި ޖަހައި، އެތައް ބަޔަކު ޝަހީދު ކޮށްލާފައެވެ.\nއެގޮތުން އިޒްރޭލްގެ ސަލާމަތީ ބާރުތަކުން ދިން ހަމަލާތަކުގައި 49 މީހުން ވަނީ ޝަހީދުކޮށްލާފައެވެ. ޝަހީދުކޮށްލި މީހުންގެ ތެރޭގައި ކުޑަކުދިންވެސް ހިމެނޭ ކަމަށް މީޑިއާ ރިޕޯޓްތައް ބުނެއެވެ. އަދި ދެހާހަށް ވުރެ ގިނަ މީހުން ޒަހަމްވެފައިވާ ކަމަށް ފަލަސްތީނުގެ ސިއްހީ އޮފިޝަލުން ވަނީ ހާމަކޮށްފައެވެ. މިއީ 2014 ވަނަ އަހަރުގައި އިޒްރޭލްގެ އަސްކަރިއްޔާއިން ގާޒާގައި ހިންގި ޤަތުލުއާއްމަށްފަހު، އިޒްރޭލުން ފަލަސްތީނުގައި ހިންގާ އެންމެ ބޮޑު ޤަތުލު އާއްމެވެ. މި ޤަތުލު އާއްމާއި ގުޅިގެން ފަލަސްތީނުން ވަނީ ބައިނަލްއަޤްވާމީ ފަރާތްތަކުގެ އެހީތެރިކަމަށް އެދިފައެވެ.\nޤުދުސްއަށް އެމްބަސީ ބަދަލު ކުރާތީ ފަލަސްތީނުގެ އެތައްހާސް ރައްޔިތުން ދަނީ އަޑު އުފުލަމުން.\nއަދި އެމްނެސްޓީ އިންޓަރނޭޝަނަލް ފަދަ ޖަމުއިއްޔާތަކުން އަންނަނީ އިޒްރޭލްގެ އަނިޔާވެރި ޖަރީމާތައް ކުށްވެރި ކުރަމުންނެވެ. ފަލަސްތީނުގެ ބިމުގައި އިޒްރޭލް އުފެއްދި ދުވަސް، އަދި އިޒްރޭލްގެ މިނިވަން ދުވަހުގެ ގޮތުގައި ފާހަގަ ކުރަމުން އަންނަ މެއި މަހުގެ 14 ވަނަ ދުވަހާއި ދިމާކޮށް، އެމެރިކާގެ އެމްބަސީ ޤުދުސްއަށް ބަދަލު ކުރުމާއި ގުޅިގެން ފަލަސްތީނުގެ ރައްޔިތުން ހިތްހަމަނުޖެހުން ފާޅު ކުރަމުން އަންނައިރު، ޤުދުސް އަކީ ފަލަސްތީނުގެ އިތުރުން މުސްލިމުންގެ މުޤައްދަސް ބިމެއްކަން ފާހަގަކޮށްލެވެއެވެ. އެގޮތުން މުސްލިމުންގެ3ވަނައަށް އެންމެ މުޤައްދަސް ބިނާ ކަމަށްވާ އަލްމަސްޖިދުލް އަޤްސާ ހުންނަނީ ޤުދުސްގައެވެ.\nއިޒްރޭލުން އިރުމަތީ ޤުދުސް ހިފާފައިވަނީ ނަވާރަސަތޭކަ ފަސްދޮޅަސް ހަތްވަނަ އަހަރުގައެވެ. އިރުމަތީ ޤުދުސް އިޒްރޭލްގެ ބާރުގެ ދަށަށް ގެންދިޔަ ނަމަވެސް، ބައިނަލްއަގްވާމީ މުޖްތަމައުއިން ޤުދުސްއަކީ އިޒްރޭލްގެ ތަނެއްގެ ގޮތުގައި ބަލައިގަނެފައެއް ނުވެއެވެ.\nއިޒްރޭލުން އިރުމަތީ ގުދުސް އެމީހުންގެ ބާރުގެ ދަށަށް ގެނެސްފައިވަނީ، އެދުވަސްވަރު މިސްރާއި ސީރިޔާއާއި އުރުދުންއާއި އެކު ކުރި އަރަބި ހަނގުރާމައަށް ފަހުގައެވެ. މީގެ ކުރިންވެސް އެމެރިކާއިން ވަނީ ޤުދުސްއަކީ އިޒްރޭލްގެ ވެރިރަށުގެ ގޮތުގައި ކަނޑައެޅުމަށް ތާއީދުކޮށްފައެވެ.\nއެގޮތުން 1995 ވަނަ އަހަރުގައި ޔޫއެސް ކޮންގްރެސްއިން ވަނީ، އިޒްރޭލްގައި ހުންނަ އެމެރިކާގެ އެމްބަސީ ޤުދުސްއަށް ބަދަލު ކުރުމަށް ޤާނޫނެއް ފާސްކޮށްފައެވެ. އެހެންނަމަވެސް އެމެރިކާގެ އެއްވެސް ރައީސަކު އެޤާނޫނު ތަންފީޒު ކުރައްވާފައެއް ނުވެއެވެ.\nފަލަސްތީނު އެމެރިކާ އެމްބަސީ އިޒްރޭލް ޤުދުސް ޓްރަމްޕް


Ras Online - މަޖިލީހުގެ އިންކުއަރީއަށް ރައީސް ނަޝީދުގެ ބޮޑީގާޑުން ހާޒިރުކޮށްފި\nމަޖިލީހުގެ އިންކުއަރީއަށް ރައީސް ނަޝީދުގެ ބޮޑީގާޑުން ހާޒިރުކޮށްފި\nއަހުމަދު ޝާހް 10 ޖޫން 2021 - 17:47\n241 ކޮމިޓީން ކުރިއަށްގެންދާ އިންކުއަރީ\nރަައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ޓެރަރިސްޓް ޙަމަލާއާއި ގުޅިގެން އެމަނިކުފާނަށް ދެމުންގެންދާ ސަލާމަތާ ރައްކާތެރިކަން ފޫއަޅުވާލި ގޮތް ބެލުމަށް ރައްޔިތުންގެ މަޖިލީހުގެ 241 ކޮމިޓީން ކުރިއަށްގެންދާ އިންކުއަރީއަށް ރައީސް ނަޝީދުގެ ހަށިފާރަވެރިންގެ ގޮތުގައި ޙަރަކާތްތެރިވާ އެމްއެންޑީއެފްގެ އެސްޕީޖީ އޮފިސަރުން ޙާޒިރުވެ މަޢުލޫމާތު ފޯރުކޮށްދެއްވައިފިއެވެ.\nރައްޔިތުންގެ މަޖިލީހުގެ 241 ކޮމެޓީގެ އިންކުއަރީއަށް ޗީފް އޮފް ޑިފެންސް ފޯސް މޭޖަރ ޖެނެރަލް އަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް، ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފާއި، ކޮމިޝަނަރު އޮފް ޕޮލިސް މުހަންމަދު ހަމީދާއި ވަކި ވަކި ފުލުހުންގެ އިތުރުން ދަޢުލަތުގެ ވަޒީރުންނާއި، ދަޢުލަތުގެ އެކި މަޤާމުތަކުގައި ކުރިން ޚިދުމަތްކުރެއްވި ބައެއް ބޭފުޅުންވެސް ވަނީ ހާޟިރުވެ ކޮމިޓީން އޮޅުން ފިލުއްވަން ބޭނުންވި މަޢުލޫމާތުތައް ޙިއްސާ ކުރަށްވާފައެވެ.\nމި ކޮމިޓީގެ ބައްދަލުވުންތައް ކުރިއަށް ގެންދަނީ ސިއްރު ކޮށްގެންނެވެ. ރައީސް ނަޝީދަށް އަމާޒުކޮށް ދިން ޙަމަލާގެ މައުލޫމާތު ކޮމިޓީއާ ހިއްސާ ކުރަން ބޭނުންވާ ސިފައިންނާއި ފުލުހުންނަށްވެސް އެފުރުސަތު ކޮމެޓީން ވަނީ ހުޅުވާލައިފައެވެ.\nމެއި6ވަނަ ދުވަހުގެ ހާދިސާއާ ގުޅޭ މައުލޫމާތެއް ފުލުހުންގެ އިންޓެލިޖެންސަށް ލިބިފައިނުވާކަމަށް އެ ހާދިސާއާއި ގުޅޭގޮތުން ބޭއްވި ނޫސްވެރިންގެ ބައްދަލުވުމުގައި ސީޕީ ވިދާޅުވެފައިވެއެވެ.\n241 ކޮމިޓީން ވަކިވަކި ސިފައިންނާ ސުވާލުކުރަން ބޭނުންވާކަމަށް ރައްޔިތުންގެ މަޖިލީހުން ވަނީ އަންގާފައެވެ. އެހެން ނަމަވެސް އެމްއެންޑީއެފުން ވަނީ ވަކިވަކި ސިފައިންނާ ސުވާލު ނުކުރެވޭނެ ކަމަށާއި ސިފައިންގެ ފަރާތުން ޖަވާބުދާރީވާނީ އަސްކަރިއްޔާއިންކަން ހާމަކޮށްފައެވެ. ނަމަވެސް މިހާރު ވަކިވަކި ސިފައިން ގެންދަނީ ކޮމިޓީއަށް ޙާޟިރުވެ މަޢުލޫމާތު ހާމަކުރަމުންނެވެ.\nޔޫރޯ 2020: ހަންގޭރީން ވަރުގަދަ ފްރާންސް މޮޅުވިޔަނުދީ ހިފަހައްޓައިފި\n19 ޖޫން 2021 - 20:44


SunOnline: MIB in ves liyekiyun balaigannaany mail ge zariyya in\nއިސްލާމިކް ބޭންކުންވެސް ލިޔެކިޔުން ބަލައިގަންނާނީ މެއިލްގެ ޒަރިއްޔާއިން\nމުއާވިޔަތު އަންވަރު 22 Mar 2020, 20:31\nމޯލްޑިވްސް އިސްލާމިކް ބޭންކުގެ ހެޑްއޮފީސް: ކޮންމެހެން ހުށަހަޅަން ޖެހޭ ލިޔެކިޔުމެއް ނަމަ ހެޑް އޮފީހުގައި ހުންނަ ޑްރޮޕް ބޮކްސްއަށް ލުމަށް އެ ބޭންކުން ވަނީ އެދިފަ --- ސަން ފައިލް ފޮޓޯ\nހަލުވިކަމާއި އެކު ފެތުރެމުންދާ ކޮރޯނާވައިރަސް ނުވަތަ ކޮވިޑް19 ފެތުރުމުން ރައްކާތެރިވުމުގެ ގޮތުން، މޯލްޑިވްސް އިސްލާމިކް ބޭންކް (އެމްއައިބީ) އަށް ހުށަހަޅާންޖެހޭ އެކިއެކި ލިޔެކިޔުންތައް އީމެއިލްގެ ޒަރިއްޔާއިން ފޮނުވަން އެ ބޭންކުން އެދިއްޖެއެވެ.\nމޯލްޑިވްސް އިސްލާމިކް ބޭންކުން ބުނީ އެ ބޭންކަށް ފޮނުވާ ސިޓީއާއި އިންވޮއިސްގެ އިތުރުން ނޯޓިސްތަކާއި އެހެނިހެން ޑޮކިއުމެންޓުތަކާއި ލިޔެކިޔުންތައް، 23 މާޗު ވާ ހޯމަދުވަހުން ފެށިގެން ވަކި ގޮތަކަށް އަންގަންދެން އެ ބޭންކުން ބަލައިގަންނާނީ މެއިލްގެ ޒަރިއްޔާއިން ކަމަށެވެ.\nލިޔެކިޔުންތައް ފޮނުވަންޖެހެނީ [email protected] އަށެވެ.\nއެހެން ނަމަވެސް ކޮންމެހެން ކަރުދާސް ކޮޕީ ހުށަހަޅަން ޖެހޭ ހާލަތްތަކުގައި އެ ބޭންކުގެ ހެޑް އޮފީހުގެ އޭޓީއެމް ސެންޓަރުގައި ހުންނަ ޑްރޮޕް ބޮކްސްއަށް އެތަކެތި ލުމަށް އެމްއައިބީން ވަނީ އެދިފަ އެވެ. ހެޑް އޮފީސް ހުންނާނީ މެދުޒިޔާރަތްމަގުގައި، ދަރުމަވަންތަ ސުކޫލް ކުރިމަތީގަ އެވެ.\nކޮރޯނާވައިރަހުގެ ބަލިމަޑުކަމާ ގުޅިގެން މި މަހުގެ 19 ވަނަ ދުވަހުން ފެށިގެން، 26 ވަނަ ދުވަހަށް ސަރުކާރު ބަންދުކުރަން ކެބިނެޓުން ވަނީ ނިންމާފަ އެވެ. އެއާއި އެކު ޒަރުރީ ބޭނުމަށް ނޫނީ ބޭރުތެރެއަށް ނިކުމެ ނޫޅުމަށް ހެލްތް ޕްރޮޓެކްސަން އެޖެންސީ (އެޗްޕީއޭ) އިން ވަނީ އިލްތިމާސްކޮށްފައެވެ.


Manchester Unitedun De Gea Vikkalumah Thayyaru Vanee!?\nޑޭވިޑް ޑެހެއާ ފޮޓޯ:---\nމެންޗެސްޓާ ޔުނައިޓެޑުގެ ޑެހެއާ ވިއްކާލަން ތައްޔާރުވަނީ!؟\nމެންޗެސްޓާ ޔުނައިޓެޑުން އެޓީމުގެ އެއް ނަމްބަރ ކީޕަރ ޑޭވިޑް ޑެހެއާ ދޫކޮށްލުމަށް ތައްޔާރުވަމުންދާ ކަމަށް ރިޕޯޓްތައް ބުނެފިއެވެ.\nއިނގިރޭސި ނޫސްތަކުން ރިޕޯޓް ކުރާ ގޮތުގައި މެންޗެސްޓާ ޔުނައިޓެޑުން ޑެހެއާ ވިއްކާލުމަށް ނިންމާފައިވަނީ ކުރިއަށް އޮތް ހޫނު މޫސުމުގެ ޓްރާންސްފާ ބާޒާރުގައެވެ. މި ރިޕޯޓްތައް ބުނާ ގޮތުގައި ޔުނައިޓެޑުން ޑެހެއާ ވިއްކާލަން ނިންމީ އޭނާ އާ އެއްބަސްވުމެއްގައި ސޮއި ކުރުވުމަށް ޔުނައިޓެޑުން ކުރަމުންދާ އެއްވެސް މައްސަލަތަކުން ފެހި ސިގްލަނެއް ނުލިބުނާ ގުޅިގެން އޭނާ ހިލޭ ޓްރާންސްފާއެއްގައި ކްލަބު ދޫކޮށްދިއުމުގެ ބިރު ބޮޑުވުމާ ގުޅިގެންނެވެ.\nޔުނައިޓެޑާއެކު ޑެހެއާ ހަދާފައިވާ އެއްބަސްވުން މިއަހަރުގެ ނިޔަލަށް މުއްދަތު ހަމަވާނެ އެވެ. ނަމަވެސް ބެލެވޭ ޔުނައިޓެޑުން އޭނާގެ ކޮންޓްރެކްޓުގައި ހިމަނާފައިވާ އެއް އަހަރު ދުވަހުގެ އެކްސްޓެންޝަން އެކްޓިވޭޓް ކުރާނެ އެވ.ެ މިއާއެކު އޭނާ 2020 ވަނަ އަހަރާ ހަމައަށް ޔުނައިޓެޑުގެ ކުޅުންތެރިއެއްގެ ގޮތުގައި ހުންނާނެ އެވެ.\nޔުނައިޓެޑުން 28 އަހަރުގެ ޑެހެއާ ވިއްކާލުމަށް ބޭނުން ވަނީ 75 މިލިއަން ޕައުންޑަށްވުރެ ކުޑަ ނުވާ އަގެއްގައެވެ. 2019 ވަނަ އަހަރުގެ ހޫނު މޫސުމުގެ ޓްރާންސްފާ ބާޒާރުގައި ޑެހެއާގެ ސޮއި ހޯދުމަށް ގިނަ ކްލަބުތަކަކުން މަސައްކަތް ކުރާނެ ކަމަށް ބެލެވެއެވެ. މި ގޮތުން މި ލިސްޓުގެ އެންމެ ކުރި ޖާގަ ހޯދަނީ ޔުވެންޓަސް އާއި ޕީއެސްޖީ އެވެ.\nއެތްލެޓިކޯ މެޑްރިޑުން މެންޗެސްޓާ ޔުނައިޓެޑާ ގުޅުމަށްފަހު ޑެހެއާ ވެގެން ގޮސްފައިވަނީ ޔުނައިޓެޑުގެ އެންމެ މުހިންމު ކުޅުންތެރިންގެ ތެރެއިން ކުޅުންތެރިއަކަށެވެ. ވޭތުވެ ދިޔަ ދެ އަހަރު ޖެހިޖެހިން ކްލަބު މޮޅު ކުޅުންތެރިޔާގެ މަގާމު ވެސް ހޯދާފައިވާ ޑެހެއާ ނެތުން ވެގެން ދާނީ ޔުނައިޓެޑަށް ފޫބައްދަން އުނދަގޫ ބަދަލަކަށެވެ.


Masthuvaan Miskithah eri meehaku hayyaru kohyfi\nމަސްތުވާން މިސްކިތަށް އެރި މީހަކު ހައްޔަރު ކޮށްފި\nފުލުހުން ކުށުގެ ވެށީގައި ހަރަކާތްތެރި ވަނީ: މިސްކިތް ތަކުގައި މަސްތުވެގެން ތިބުމާއި ޑްރަގް ގެންގުޅޭ މައްސަލަ ވަނީ ބޮޑުވެފައި -- ފޮޓޯ: އަވަސް\nމަސްތުގެ ހާލުގައި ހުރި މީހަކު މާލޭގެ ވިޔަފާރިވެރިންގެ މިސްކިތް ތެރެއިން ހުއްޓުވައި ހައްޔަރު ކޮށްފި އެވެ. މީގެ ކުރިން ވެސް އެ މިސްކިތް ތެރެއިން ޑުރަގާއެކު މީހަކު ހައްޔަރު ކޮށްފައި ވެއެވެ.\nފުލުސް އިދާރާއިން މިއަދު ބުނީ އަމީނީ މަގުގައި ހުންނަ ވިޔަފާރިވެރިންގެ މިސްކިތް ތެރޭ މަސްތުގެ ހާލުގައި ހުރި ކަމަށް ތުހުމަތުވި މީހަކު ހައްޔަރު ކޮށްފައިވާ ކަމަށާއި އެމީހާ ހައްޔަރު ކޮށްފައި ވަނީ ރޭ ދަންވަރު 1:35 އެހާކަންހާއިރު ކަމަށެވެ. މިސްކިތް ތެރެއިން ހައްޔަރު ކޮށްފައި ވަނީ 34 އަހަރުގެ ދިވެހި ފިރިހެނެކެވެ.\nއަވަސް އަށް އެނގިފައިވާ ގޮތުގައި އެ މީހާ މަސްތުގެ ހާލުގައި މިސްކިތުގައި ނިދާފައި އޮއްވާ އާންމުންގެ ބަޔަކު ގޮސް އޭނާ ނަގައި ހުއްޓުވައި ފުލުހުންނާ ހަވާލު ކުރީ އެވެ. ފުލުހުން ބުނެފައި ވަނީ އެ މީހާގެ މައްސަލަ އިތުރަށް ބަލައި ތަހުގީގެއް ފަށާފައިވާ ކަމަށެވެ.\nމަސްތުގެ މީހަކު، މާފަންނު، ވިޔަފާރިވެރިންގެ މިސްކިތުން ރޭ ހައްޔަރު ކުރި އިރު މިދިއަ ހޯމަ ދުވަހު ވެސް ފުލުހުން ވަނީ މަސްތުގެ ހާލަތުގައި ތިބި ކަަމަށް ތުހުމަތުވި 15 މީހަކު މާލޭގެ އެކި މިސްކިިތްތަކުން ހުއްޓުވައި ހައްޔަރު ކޮށްފަ އެވެ.\nކޮވިޑް-19 އާ ގުޅިގެން ފަހަކަށް އައިސް މާލޭގައި ކާފިއު ހިންގާ މިސްކިތްތަކުގައި ޖަމާއަތް ހަދައިގެން ނަމާދު ކުރުން ހުއްޓާލުމުން މިސްތަކުގައި މަސްތުވާތަކެތި ބޭނުން ކުރުމާއި ވިޔަފާރި ކުރުމާއި ނިދުން ފަދަ ކަންކަން ހިނގަމުންދެ އެވެ. އަދި އެކަމާ އާންމު ރައްޔިތުން ނުރިހިފައި ވެއެވެ.\nމޯލްޑިވްސް ޕޮލިސް ސާވިސް މަސްތުވާތަކެތި މިސްކިތް + ކުށްކުރުން


އަންނައުނު ފެކްޓަރީއަށް އައްޑޫއިން ބިން ހަމަޖެހި، ކޮންސަލްޓެންޓެއް ހޯދުމަށް ބީސީސީން އިއުލާންކޮށްފި އަންނައުނު ފެކްޓަރީއަށް އައްޑޫއިން ބިން ހަމަޖެހި، ކޮންސަލްޓެންޓެއް ހޯދުމަށް ބީސީސީން އިއުލާންކޮށްފި\nއަންނައުނު ފެކްޓަރީއަށް އައްޑޫއިން ބިން ހަމަޖެހި، ކޮންސަލްޓެންޓެއް ހޯދުމަށް ބީސީސީން އިއުލާންކޮށްފި\nއައްޑޫ ގަމުގައި ހިންގި ގާމެންޓް ފެކްޓަރީގެ ތެރެއިން ---\nއައްޑޫގައި ހިންގި އަންނައުނު ފެކްޓަރީއެއް ކުރީގެ ރައީސް މައުމޫން ބައްލަވައިލައްވަނީ ---\nއައްޑޫގައި އަންނައުނު ފެކްޓަރީއެއް އެޅުމަށް ބޭނުންވާ ބިން ހަމަޖެހި، ބިޒްނަސް ސެންޓަރ ކޯޕަރޭޝަން އެތަނުގެ އޮޕަރޭޝަނަލް ކޮންސަލްޓެންސީ ދޭ ފަރާތެއް ހޯދުމަށް އިއުލާންކޮށްފިއެވެ.\nބިޒްނަސް ސެންޓަރ ކޯޕަރޭޝަނުން އައްޑޫގައި އަންނައުނު ފެކްޓްރީއެއް ޤާއިމް ކުރުމަށް ނިންމާ އެކަން އެންމެ ފުރަތަމަ އިއުލާންކުރީ 2020 ވަނަ އަހަރު ފަހުކޮޅުއެވެ. އޭރު އެކަމަށް ބޭނުންވާ ކޮންސަލްޓެންސީ ހޯދުމަށް އެއަހަރު ޑިސެމްބަރުމަހު އިއުލާންކޮށްފައެވެ. އޭގެފަހުން މިތަން ޤާއިމުކުރުމާއި ގުޅޭގޮތުން މިދިޔަ އަހަރު މާރިޗުމަހު ރައްޔިތުންގެ ހިޔާލު ވަނީ ހޯދާފައެވެ.\nބިޒްނަސް ސެންޓަރ ކޯޕަރޭޝަނުން ވިދާޅުވީ، ދެކުނުގައި އަންނައުނު ފެކްޓަރީއެއް ޤާއިމްކުރަނީ ފަތުރުވެރިކަމުގެ ދައިރާއަށް ޙާއްސަކޮށްގެން ކަމަށެވެ. އަދި މީގެ އިތުރުން މިތަނުން ވަޒީފާގެ ފުރުސަތުތައް ފަހިކޮށްދީ، މި ސިނާޢަތުގައި ބޭނުންވާ ޙާއްސަ ތަމްރީނުތައްވެސް ފޯރުކޮށްދެވޭނެ ގޮތަށް މިތަނުގެ އިންތިޒާމުތައް ހަމަޖެހިގެންދާނެކަމަށް ބީސީސީން ވިދާޅުވެއެވެ.\nބީސީސީން މިމަސައްކަތުގެ ކޮންސަލްޓެންސީ ދޭނެ ފަރާތެއް ހޯދުމަށް އިއުލާންކޮށްފައިވަނީ މިމަހުގެ 23 ވަނަ ދުވަހުގެ ހެނދުނު 11:00އާ ހަމައަށެވެ.\nބިޒްނަސް ސެންޓަރ ކޯޕަރޭޝަނުން މިތަނުގެ އޮޕަރޭޝަނަލް ކޮންސަލްޓެންސީއަށް ހުޅުވާލާފައިވާއިރު، އައްޑޫސިޓީ ކައުންސިލުން މިއަހަރު މާރިޗުމަހު 17 ވަނަ ދުވަހު ބޭއްވި ޖަލްސާގައި ވަނީ އަންނައުނު ފެކްޓަރީ އެޅުމަށް ބިން ދޭން ނިންމާފައެވެ. މިޖަލްސާގައި އައްޑޫސިޓީ ކައުންސިލުގެ ޑެޕިއުޓީ މޭޔަރ މުހައްމަދު ޝުޢާއު ވިދާޅުވީ، މިފަދަ މަސައްކަތްތަކީ އައްޑޫގެ ރައްޔިތުންނަށް ވަޒީފާގެ ފުރުސަތުތައް ތަނަވަސްވާނެ މުހިންމު މަސައްކަތްތަކެއް ކަމަށެވެ.\nއައްޑޫގައި އަންނައުނު ފެކްޓަރީއެއް ޤާއިމުކުރުމުގެ މަސައްކަތް ބީސީސީން ފަށާފައިވާއިރު 1982 ވަނަ އަހަރުން ފެށިގެން އައްޑޫ ގަމުގައި އަންނައުނު ފެކްޓަރީތައް ހިންގިއެވެ. އެކި ގޮތްގޮތަށް ހިންގަމުން އައި މިފެކްޓަރީތައް އެންމެ ފަހުން ހުއްޓާލާފައިވަނީ 2005ގައި ވޯލްޑް ޓްރޭޑް އޯގަނައިޒޭޝަނުން ދެމުން އައި ޓެކްސްޓައިލް ކޯޓާ ދިނުން ހުއްޓާލުމާއި ގުޅިގެންނެވެ.